Paġna Il-kontijiet annwali tal-Fond Ewropew għall-Iżvilupp għas-sena 2018 tħejjew skont it-Titolu X tar-Regolament Finanzjarju tal-11-il Fond Ewropew għall-Iżvilupp u skont il-prinċipji, ir-regoli u l-metodi tal-kontabbiltà stipulati fin-noti tad-dikjarazzjonijiet finanzjarji. Nirrikonoxxi r-responsabbiltà tiegħi għat-tħejjija u l-preżentazzjoni tal-kontijiet annwali tal-Fond Ewropew għall-Iżvilupp skont l-Artikolu 18 tar-Regolament Finanzjarju tal-11-il Fond Ewropew għall-Iżvilupp. Ksibt l-informazzjoni kollha meħtieġa għall-produzzjoni tal-kontijiet li juru l-assi u l-obbligazzjonijiet tal-Fond Ewropew għall-Iżvilupp u l-implimentazzjoni baġitarja mingħand l-uffiċjal tal-awtorizzazzjoni u mill-BEI, li jiggarantixxu l-affidabbiltà tagħha. B'dan niċċertifika li abbażi ta' din l-informazzjoni, u ta' dawk il-kontrolli li jien qist meħtieġa biex niffirma l-kontijiet, għandi aċċertament raġonevoli li l-kontijiet jippreżentaw stampa vera u ġusta tal-pożizzjoni finanzjarja tal-Fond Ewropew għall-Iżvilupp fl-aspetti materjali kollha. L-Unjoni Ewropea (li minn hawn 'il quddiem issir referenza għaliha bħala l-UE) għandha relazzjonijiet ta' kooperazzjoni ma' għadd kbir ta' pajjiżi li qed jiżviluppaw. L-objettiv ewlieni huwa li jiġi promoss l-iżvilupp ekonomiku, soċjali u ambjentali, bl-għan ewlieni li jitnaqqas u jinqered il-faqar fuq perjodu ta' żmien twil, billi l-pajjiżi benefiċjarji jiġu pprovduti b'għajnuna għall-iżvilupp u assistenza teknika. Sabiex tikseb dan, l-UE tfassal, b'mod konġunt mal-pajjiżi sħab, strateġiji ta' kooperazzjoni u timmobilizza r-riżorsi finanzjarji biex timplimentahom. Dawn ir-riżorsi tal-UE allokati għall-kooperazzjoni għall-iżvilupp jiġu minn tliet sorsi: Il-baġit tal-UE; Il-Fond Ewropew għall-Iżvilupp; Il-Bank Ewropew tal-Investiment. Il-Fond Ewropew għall-Iżvilupp (li minn hawn 'il quddiem issir referenza għalih bħala l-FEŻ) huwa l-istrument ewlieni li jipprovdi l-għajnuna tal-UE għall-kooperazzjoni għall-iżvilupp lill-Istati tal-Afrika, tal-Karibew u tal-Paċifiku (li minn hawn 'il quddiem jissejħu l-AKP) u l-Pajjiżi u t-Territorji Extra-Ewropej (li minn hawn 'il quddiem issir referenza għalihom bħala l-PTEE). Il-FEŻ mhuwiex iffinanzjat mill-baġit tal-UE. Huwa stabbilit permezz ta' ftehim intern tar-Rappreżentanti tal-Istati Membri, imlaqqgħin fil-Kunsill, u ġestit minn kumitat speċifiku. Il-Kummissjoni Ewropea (li minn hawn 'il quddiem issir referenza għaliha bħala l-Kummissjoni) hija responsabbli għall-implimentazzjoni finanzjarja tal-operazzjonijiet imwettqa bir-riżorsi tal-FEŻ. Il-Bank Ewropew tal-Investiment (li minn hawn 'il quddiem issir referenza għalih bħala l-BEI) jiġġestixxi l-Faċilità tal-Investiment. Matul il-perjodu 2014–2020, l-għajnuna ġeografika mogħtija lill-Istati AKP u l-PTEE se tkompli tkun iffinanzjata primarjament mill-FEŻ. Kull FEŻ normalment jiġi konkluż għal perjodu ta' madwar ħames snin u jkun irregolat bir-Regolament Finanzjarju tiegħu stess, li jirrikjedi t-tħejjija ta' rapporti finanzjarji għal kull FEŻ individwali. Għaldaqstant, ir-rapporti finanzjarji jitħejjew separatament għal kull FEŻ fir-rigward tal-parti li hija ġestita mill-Kummissjoni. Dawn ir-rapporti finanzjarji jiġu ppreżentati wkoll b'mod aggregat sabiex jipprovdu ħarsa globali lejn is-sitwazzjoni finanzjarja tar-riżorsi li għalihom hija responsabbli l-Kummissjoni. Fil-qafas tal-Ftehim ta' Sħubija AKP-UE, ġiet stabbilita l-Faċilità ta' Investiment. Din il-Faċilità ta' Investiment hija ġestita mill-BEI u tintuża biex tappoġġja l-iżvilupp tas-settur privat fl-Istati AKP billi essenzjalment tiffinanzja — iżda mhux esklussivament — l-investimenti privati. Il-Faċilità hija maħsuba bħala fond rinnovabbli, sabiex il-ħlas lura tas-self ikun jista' jiġi investit mill-ġdid f'operazzjonijiet oħrajn, bir-riżultat li l-faċilità tirrinova lilha nnifisha u tkun finanzjarjament indipendenti. Billi l-Faċilità ta' Investiment mhijiex ġestita mill-Kummissjoni, hija ma tiġix ikkonsolidata fl-ewwel parti tal-kontijiet annwali — ir-rapporti finanzjarji tal-FEŻ u r-rapport relatat dwar l-implimentazzjoni finanzjarja. Ir-rapporti finanzjarji tal-Faċilità ta' Investiment huma inklużi bħala parti separata mill-kontijiet annwali (il-parti II) biex jipprovdu stampa sħiħa tal-għajnuna għall-iżvilupp tal-FEŻ. Il-Kunsill Ewropew tat-2 ta' Diċembru 2013 adotta l-Qafas Finanzjarju Pluriennali għall-2014–2020. F'dan il-kuntest, ġie deċiż li l-kooperazzjoni ġeografika mal-Istati tal-AKP ma tiġix integrata fil-baġit tal-UE (ibbaġitizzata), iżda tkompli tkun iffinanzjata permezz tal-FEŻ intergovernattiv eżistenti. Il-baġit tal-UE huwa annwali u skont il-prinċipju baġitarju tal-annwalità, in-nefqa u d-dħul huma maħsuba u awtorizzati għal sena waħda. Għall-kuntrarju tal-baġit tal-UE, il-FEŻ huwa fond li jopera abbażi tal-pluriennalità. Kull FEŻ jistabbilixxi fond kumplessiv biex jimplimenta l-kooperazzjoni għall-iżvilupp, ġeneralment, matul perjodu ta' ħames snin. Billi r-riżorsi jiġu allokati fuq bażi pluriennali, il-fondi allokati jistgħu jintużaw matul il-perjodu tal-FEŻ. In-nuqqas tal-annwalità tal-baġit huwa enfasizzat fir-rapportar baġitarju, fejn l-implimentazzjoni baġitarja tal-FEŻ titkejjel skont il-fondi totali. Ir-riżorsi tal-FEŻ huma kontribuzzjonijiet "ad hoc" mill-Istati Membri tal-UE. Kważi kull ħames snin, ir-rappreżentanti tal-Istati Membri jiltaqgħu fil-livell intergovernattiv biex jiddeċiedu dwar l-ammont kumplessiv li se jiġi allokat lill-fond u biex jissorveljaw l-implimentazzjoni tiegħu. Il-Kummissjoni mbagħad tiġġestixxi l-fond f'konformità mal-politika tal-Unjoni dwar il-kooperazzjoni għall-iżvilupp. Billi l-Istati Membri għandhom il-politiki tagħhom stess dwar l-iżvilupp u l-għajnuna, b'mod parallel mal-politika tal-Unjoni, l-Istati Membri jridu jikkoordinaw il-politiki tagħhom mal-UE biex jiżguraw li huma komplimentari. Minbarra l-kontribuzzjonijiet imsemmija hawn fuq, huwa possibbli wkoll għall-Istati Membri li jidħlu f'arranġamenti ta' kofinanzjament jew li jagħmlu kontribuzzjonijiet finanzjarji volontarji lill-FEŻ. F'konformità mal-Artikolu 18(3) tar-Regolament Finanzjarju tal-FEŻ, ir-rapporti finanzjarji tal-FEŻ jitħejjew fuq il-bażi tar-regoli dwar il-kontabbiltà abbażi tad-dovuti li minnhom infushom huma bbażati fuq l-Istandards Internazzjonali tal-Kontabbiltà għas-Settur Pubbliku (IPSAS). Ir-regoli tal-kontabbiltà adottati mill-Uffiċjal tal-Kontabbiltà tal-Kummissjoni huma applikati mill-Istituzzjonijiet u mill-korpi kollha tal-UE sabiex tiġi stabbilita ġabra ta' regoli uniformi għall-kontabbiltà, il-valutazzjoni u l-preżentazzjoni tal-kontijiet bl-għan li jiġi armonizzat il-proċess għat-tfassil tar-rapporti finanzjarji. Dawn ir-regoli tal-kontabbiltà tal-UE jiġu applikati wkoll għall-FEŻ, filwaqt li titqies in-natura speċifika tal-attivitajiet tiegħu. It-tħejjija tal-kontijiet annwali tal-FEŻ hija fdata lill-Uffiċjal tal-Kontabbiltà tal-Kummissjoni, li huwa l-Uffiċjal tal-Kontabbiltà tal-FEŻ. Dan l-uffiċjal jiżgura li l-kontijiet annwali tal-FEŻ jippreżentaw stampa vera u ġusta tal-pożizzjoni finanzjarja tal-FEŻ. Il-kontijiet annwali jiġu ppreżentati kif ġej: Parti I: Fondi ġestiti mill-Kummissjoni Rapporti finanzjarji u noti ta' spjegazzjoni tal-FEŻ Rapporti finanzjarji tal-fondi fiduċjarji tal-UE kkonsolidati fil-FEŻ Rapporti finanzjarji kkonsolidati tal-FEŻ u tal-fondi fiduċjarji tal-UE Rapport dwar l-implimentazzjoni finanzjarja tal-FEŻ Parti II: Rapport annwali dwar l-implimentazzjoni — Fondi ġestiti mill-BEI Rapporti finanzjarji tal-Faċilità ta' Investiment Il-parti "Rapporti finanzjarji tal-fondi fiduċjarji Ewropej ikkonsolidati fil-FEŻ" tinkludi r-rapporti finanzjarji taż-żewġ fondi fiduċjarji maħluqa skont il-FEŻ: Il-Fond Fiduċjarju Ewropew ta' Bêkou (ara t-taqsima "Rapporti finanzjarji tal-Fond Fiduċjarju Ewropew ta' Bêkou") u l-Fond Fiduċjarju Ewropew tal-UE għall-Afrika (ara t-taqsima "Rapporti finanzjarji tal-Fond Fiduċjarju tal-UE għall-Afrika"). Ir-rapporti finanzjarji individwali tal-fondi fiduċjarji jitħejjew taħt ir-responsabbiltà tal-Uffiċjal tal-Kontabilità tal-Kummissjoni u huma soġġetti għal awditjar estern imwettaq minn awditur privat. Iċ-ċifri tal-fondi fiduċjarji inklużi f'dawn il-kontijiet annwali huma proviżorji. Il-kontijiet annwali tal-FEŻ iridu jiġu adottati mill-Kummissjoni sa mhux aktar tard mill-31 ta' Lulju tas-sena ta' wara u ppreżentati lill-Parlament Ewropew u lill-Kunsill għall-kwittanza. Il-kontijiet annwali tal-FEŻ jiġu ssorveljati mill-awditur estern tiegħu, il-Qorti Ewropea tal-Awdituri (li minn hawn 'il quddiem issir referenza għaliha bħala l-QEA), li tfassal rapport annwali għall-Parlament Ewropew u għall-Kunsill. Il-kontroll finali tal-implimentazzjoni finanzjarja tar-riżorsi tal-FEŻ għal sena finanzjarja partikolari jkun il-kwittanza. Il-Parlament Ewropew huwa l-awtorità tal-kwittanza tal-FEŻ. Dan ifisser li wara l-awditjar u l-finalizzazzjoni tal-kontijiet annwali, ikun imiss lill-Kunsill li jirrakkomanda u mbagħad lill-Parlament Ewropew li jiddeċiedi jekk jagħtix il-kwittanza lill-Kummissjoni għall-implimentazzjoni finanzjarja tar-riżorsi tal-FEŻ għal sena finanzjarja partikolari. Din id-deċiżjoni hija bbażata fuq rieżami tal-kontijiet u fuq ir-rapport annwali tal-QEA (li jinkludi dikjarazzjoni ta' aċċertament uffiċjali) u t-tweġibiet tal-Kummissjoni għall-mistoqsijiet u aktar talbiet għall-informazzjoni. L-għan tar-rapporti finanzjarji huwa li jipprovdu informazzjoni li tkun utli għal firxa wiesgħa ta' utenti dwar il-pożizzjoni finanzjarja, ir-rendiment u l-flussi tal-flus ta' entità. Il-kunsiderazzjonijiet (jew prinċipji kontabilistiċi) kumplessivi li għandhom jiġu segwiti meta jitħejjew ir-rapporti finanzjarji huma stipulati fir-Regola Kontabilistika 1 tal-UE "Rapporti Finanzjarji" u huma l-istess bħal dawk deskritti fl-IPSAS 1: il-preżentazzjoni ġusta, il-bażi tad-dovuti, in-negozju avvjat, il-konsistenza tal-preżentazzjoni, il-materjalità, l-aggregazzjoni, it-tpaċija u l-informazzjoni komparattiva. Il-karatteristiċi kwalitattivi tar-rapportar finanzjarju huma r-rilevanza, ir-rappreżentazzjoni fidila (l-affidabbiltà), il-komprensibbiltà, il-puntwalità, il-komparabbiltà u l-verifikabbiltà. Ir-rapporti finanzjarji jiġu ppreżentati kull sena. Is-sena kontabilistika tibda fl-1 ta' Jannar u tintemm fil-31 ta' Diċembru. Il-kontijiet annwali huma ppreżentati f'miljuni ta' euro, bl-euro tkun il-munita funzjonali u tar-rapportar tal-FEŻ. It-tranżazzjonijiet f'muniti barranin jiġu kkonvertiti f'euro bir-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta' tranżazzjonijiet f'muniti barranin u mill-konverżjoni mill-ġdid skont ir-rati tal-kambju fi tmiem is-sena tal-assi u l-obbligazzjonijiet monetarji denominati f'muniti barranin huma rikonoxxuti fir-rapport tal-introjtu. Japplikaw metodi ta' konverżjoni differenti għal proprjetà, impjanti u tagħmir u assi intanġibbli, li jżommu l-valur tagħhom f'euro fid-data meta jkunu nxtraw. Il-bilanċi fl-aħħar tas-sena tal-assi u l-obbligazzjonijiet monetarji denominati f'muniti barranin huma kkonvertiti f'euro fuq il-bażi tar-rati tal-kambju tal-Bank Ċentrali Ewropew (BĊE) li japplikaw fil-31 ta' Diċembru. F'konformità mal-IPSAS u mal-prinċipji kontabilistiċi aċċettati b'mod ġenerali, ir-rapporti finanzjarji bilfors iridu jinkludu ammonti bbażati fuq estimi u suppożizzjonijiet mill-maniġment ibbażati fuq l-aktar informazzjoni affidabbli disponibbli. Stimi sinifikanti jinkludu, iżda mhumiex limitati għal dħul u imposti dovuti u differiti, provvedimenti, riskju finanzjarju fuq il-kontijiet riċevibbli, assi u obbligazzjonijiet kontinġenti u l-grad ta' indeboliment tal-assi. Ir-riżultati attwali jistgħu jkunu differenti minn dawk l-istimi. L-istimi raġonevoli huma parti essenzjali mit-tħejjija ta' rapporti finanzjarji u ma jdgħajfux l-affidabilità tagħhom. Stima tista' tkun teħtieġ reviżjoni jekk iseħħu bidliet fiċ-ċirkostanzi li fuqhom kienet ibbażata l-istima jew bħala riżultat ta' informazzjoni ġdida jew aktar esperjenza. Min-natura tagħha, ir-reviżjoni ta' stima mhijiex relatata ma' perjodi preċedenti u mhijiex il-korrezzjoni ta' żball. L-effett ta' bidla fl-istima kontabilistika għandu jiġi rikonoxxut fl-eċċess jew fid-defiċit fil-perjodi meta ssir magħrufa tali bidla. Assi finanzjarji jiġu kklassifikati fil-kategoriji li ġejjin: assi finanzjarji abbażi tal-valur ġust permezz ta' surplus jew defiċit; self u riċevibbli; investimenti miżmuma sal-maturità; u assi finanzjarji disponibbli għall-bejgħ. Il-klassifikazzjoni tal-istrumenti finanzjarji tiġi ddeterminata mar-rikonoxximent inizjali u terġa' tiġi evalwata f'kull data tal-karta bilanċjali. Assi finanzjarju jiġi kklassifikat f'din il-kategorija jekk jiġi akkwistat primarjament għall-fini ta' bejgħ fuq perjodu qasir jew jekk tkun għażlet hekk l-entità. Id-derivattivi jiġu kkategorizzati wkoll f'din il-kategorija. L-assi f'din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta bilanċjali. Matul din is-sena finanzjarja, l-entità ma żammet l-ebda investiment f'din il-kategorija. Is-self u r-riċevibbli huma assi finanzjarji mhux derivattivi b'pagamenti fissi jew determinabbli li mhumiex ikkwotati f'suq attiv. Dawn jinħolqu meta l-entità tipprovdi flus, oġġetti jew servizzi direttament lil debitur bl-ebda intenzjoni li tinnegozja r-riċevibbli. Dawn huma inklużi fl-assi mhux kurrenti, minbarra fil-każ ta' maturitajiet ta' inqas minn 12-il xahar mid-data tal-karta bilanċjali. Is-self u r-riċevibbli jinkludu depożiti ta' żmien fiss b'maturità oriġinali ta' aktar minn tliet xhur. L-investimenti miżmuma sal-maturità huma assi finanzjarji mhux derivattivi b'pagamenti fissi jew determinabbli u maturitajiet fissi li l-entità għandha l-intenzjoni pożittiva u l-kapaċità li żżomm sal-maturità. Matul din is-sena finanzjarja, l-entità ma żammet l-ebda investiment f'din il-kategorija. Assi finanzjarji disponibbli għall-bejgħ huma assi mhux derivattivi li huma nnominati f'din il-kategorija jew li mhuma kklassifikati fl-ebda waħda mill-kategoriji l-oħrajn. Huma kklassifikati bħala assi kurrenti jew mhux kurrenti, skont il-perjodu ta' żmien li fih l-entità tistenna li żżommhom, li ġeneralment ikun id-data tal-maturità. Matul din is-sena finanzjarja, l-entità ma żammet l-ebda investiment f'din il-kategorija. Ix-xiri u l-bejgħ ta' assi finanzjarji abbażi tal-valur ġust permezz ta' surplus jew defiċit, miżmuma sal-maturità u disponibbli għall-bejgħ jiġu rikonoxxuti fid-data tan-negozju — id-data li fiha l-entità timpenja ruħha li tixtri jew tbigħ l-assi. Ekwivalenti ta' flus u self huma rikonoxxuti meta l-flus kontanti jiġu ddepożitati f'istituzzjoni finanzjarja jew avvanzati lil min jissellef. L-istrumenti finanzjarji huma inizjalment rikonoxxuti skont il-valur ġust. Għall-assi finanzjarji kollha mhux riportati skont il-valur ġust permezz ta' surplus jew defiċit, l-ispejjeż tat-tranżazzjonijiet jiżdiedu mal-valur ġust fil-mument tar-rikonoxximent inizjali. L-istrumenti finanzjarji ma jibqgħux rikonoxxuti meta jiskadu d-drittijiet li jiġu riċevuti flussi ta' flus mill-investimenti jew meta l-entità tkun ittrasferixxiet b'mod sostanzjali r-riskji u l-benefiċċji kollha tas-sjieda lil parti oħra. L-assi finanzjarji abbażi tal-valur ġust permezz ta' surplus jew ta' defiċit sussegwentement jiġu riportati abbażi tal-valur ġust bil-qligħ u t-telf li jirriżultaw mill-bidliet fil-valur ġust jiġu inklużi fir-rapport tal-introjtu fil-perjodu li fih jirriżultaw. Is-self u r-riċevibbli u l-investimenti miżmuma sal-maturità jiġu riportati bil-kost amortizzat bl-użu tal-metodu tal-imgħax effettiv. L-assi finanzjarji disponibbli għall-bejgħ jiġu riportati sussegwentement abbażi tal-valur ġust. Il-qligħ u t-telf li jirriżultaw mill-bidliet fil-valur ġust jiġu rikonoxxuti fir-riżerva tal-valur ġust. L-imgħax fuq l-assi finanzjarji disponibbli għall-bejgħ ikkalkolat bl-użu tal-metodu tal-imgħax effettiv jiġi rikonoxxut fir-rapport tal-introjtu. L-entità tivvaluta fid-data ta' kull karta bilanċjali jekk hemmx evidenza oġġettiva li assi finanzjarju huwa indebolit u jekk telf minn indeboliment għandux jiġi rreġistrat fir-rapport tal-introjtu. Prefinanzjament huwa pagament maħsub sabiex jipprovdi lill-benefiċjarju b'avvanz ta' flus, jiġifieri "float". Huwa jista' jinqasam f'għadd ta' pagamenti fuq perjodu definit fil-kuntratt, fid-deċiżjoni, fil-ftehim jew fl-att ġuridiku bażiku partikolari. Il-ħlas varjabbli jew avvanz jintuża għall-fini li għalih ikun ġie pprovdut matul il-perjodu definit fil-ftehim jew inkella jitħallas lura. Jekk il-benefiċjarju ma jġarrabx nefqa eliġibbli, huwa għandu l-obbligu li jrodd lura l-avvanz ta' prefinanzjament lill-entità. L-ammont tal-prefinanzjament jista' jitnaqqas (kompletament jew parzjalment) bl-aċċettazzjoni tal-kostijiet eliġibbli (li huma rikonoxxuti bħala spejjeż). F'dati sussegwenti tal-karta bilanċjali, il-prefinanzjament jitkejjel fl-ammont inizjalment rikonoxxut fil-karta bilanċjali nieqes l-ispejjeż eliġibbli (inklużi l-ammonti stmati fejn meħtieġ) imġarrba matul il-perjodu. Billi r-regoli tal-kontabbiltà tal-UE jirrikjedu preżentazzjoni separata tat-tranżazzjonijiet ta' skambju u mhux ta' skambju, għall-fini tat-tħejjija tal-kontijiet, ir-riċevibbli huma definiti bħala li ġejjin minn tranżazzjonijiet ta' skambju u r-rekuperabbli huma definiti bħala li ġejjin minn tranżazzjonijiet mhux ta' skambju (meta l-entità tirċievi valur minn entità oħra mingħajr ma tagħti direttament valur bi skambju bejn wieħed u ieħor ugwali). Ir-rekuperabbli minn tranżazzjonijiet mhux ta' skambju jiġu riportati fl-ammont oriġinali (aġġustat għall-imgħax u l-penali) nieqes il-valwazzjoni negattiva minħabba indeboliment. Valwazzjoni negattiva minħabba indeboliment tiġi stabbilita meta jkun hemm evidenza oġġettiva li l-entità mhux se tkun tista' tiġbor l-ammonti kollha dovuti skont it-termini oriġinali tar-rekuperabbli. L-ammont tal-valwazzjoni negattiva huwa d-differenza bejn l-ammont riportat tal-assi u l-ammont li jista' jiġi rkuprat. L-ammont tal-valwazzjoni negattiva huwa rikonoxxut fir-rapport tal-introjtu. Il-flus u l-ekwivalenti ta' flus huma strumenti finanzjarji u jinkludu l-flus likwidi, id-depożiti eżerċitabbli jew eżerċitabbli f'qasir żmien miżmuma fil-banek u investimenti ferm likwidi oħrajn għal perjodu ta' żmien qasir b'maturitajiet oriġinali ta' tliet xhur jew inqas. Il-provvedimenti jiġu rikonoxxuti meta l-entità jkollha obbligu legali jew kostruttiv preżenti lejn il-partijiet terzi bħala riżultat ta' avvenimenti passati, meta jkun aktar probabbli milli le li jkun hemm ħtieġa ta' fluss ta' ħruġ ta' riżorsi biex jiġi saldat l-obbligu u meta l-ammont ikun jista' jiġi stmat b'mod affidabbli. Il-provvedimenti ma jiġux rikonoxxuti għal telf operatorju fil-futur. L-ammont tal-provvediment huwa l-aqwa stima tan-nefqa li mistennija tkun meħtieġa sabiex jiġi saldat l-obbligu preżenti fid-data tar-rapportar. Meta l-provvediment jinvolvi għadd kbir ta' entrati, l-obbligu jiġi stmat permezz tal-ponderazzjoni tal-eżiti kollha possibbli bil-probabbiltajiet assoċjati tagħhom (il-metodu tal-"valur mistenni"). Inklużi taħt kontijiet pagabbli nsibu kemm l-ammonti relatati ma' tranżazzjonijiet ta' skambju, bħax-xiri ta' oġġetti u servizzi, kif ukoll l-ammonti relatati ma' tranżazzjonijiet mhux ta' skambju relatati ma', pereżempju, pretensjonijiet tal-kostijiet mill-benefiċjarji, għotjiet jew finanzjament ieħor mill-UE. Meta jiġu pprovduti għotjiet jew finanzjament ieħor lill-benefiċjarji, il-pretensjonijiet tal-kostijiet jiġu rreġistrati bħala ammonti pagabbli għall-ammont mitlub meta tiġi riċevuta l-pretensjoni tal-kost. Wara verifika u aċċettazzjoni tal-kostijiet eliġibbli, l-ammonti pagabbli jiġu vvalutati fl-ammont aċċettat u eliġibbli. L-ammonti pagabbli li jirriżultaw mix-xiri ta' oġġetti u servizzi jiġu rikonoxxuti hekk kif tasal il-fattura għall-ammont oriġinali u l-ispejjeż korrispondenti jiddaħħlu fil-kontijiet meta l-provvisti jew is-servizzi jiġu kkonsenjati u aċċettati mill-entità. It-tranżazzjonijiet u l-avvenimenti jiġu rikonoxxuti fir-rapporti finanzjarji fil-perjodu li miegħu huma relatati. Fl-aħħar tas-sena, jekk fattura tkun għadha ma ħarġitx iżda s-servizz ikun ġie pprovdut, il-provvisti jkunu ġew ikkonsenjati mill-entità jew ikun jeżisti ftehim kuntrattwali (pereżempju, b'referenza għal kuntratt), dħul akkumulat jiġi rikonoxxut fir-rapporti finanzjarji. Barra minn hekk, fl-aħħar tas-sena, jekk tinħareġ fattura iżda s-servizzi jkunu għadhom ma ġewx ipprovduti jew l-oġġetti fornuti jkunu għadhom ma ġewx ikkonsenjati, id-dħul jiġi differit u rikonoxxut fil-perjodu kontabilistiku sussegwenti. L-ispejjeż jingħaddu wkoll fil-perjodu li jkunu relatati miegħu. Fl-aħħar tal-perjodu kontabilistiku, l-ispejjeż dovuti jiġu rikonoxxuti fuq il-bażi ta' ammont stmat tal-obbligu tat-trasferiment għall-perjodu. Il-kalkolu tal-ispejjeż dovuti jsir skont il-linji gwida operazzjonali u prattiċi dettaljati maħruġa mill-Uffiċjal tal-Kontabilità li għandhom l-għan li jiżguraw li r-rapporti finanzjarji jipprovdu rappreżentazzjoni leali tal-fenomeni ekonomiċi u oħrajn li huma jippretendu li jirrappreżentaw. Permezz ta' analoġija, jekk ikun sar pagament bil-quddiem għal servizzi jew oġġetti li jkunu għadhom ma ġewx riċevuti, l-ispiża tiġi differita u rikonoxxuta fil-perjodu kontabilistiku sussegwenti. Id-dħul jinkludi l-influssi gross ta' benefiċċji ekonomiċi jew potenzjal ta' servizz riċevuti u riċevibbli mill-entità, li jirrappreżentaw żieda fl-assi netti, għajr żidiet relatati ma' kontribuzzjonijiet mis-sidien. Skont in-natura tat-tranżazzjonijiet bażi fir-rapport tal-introjtu, issir distinzjoni bejn: Id-dħul minn tranżazzjonijiet mhux ta' skambju huwa taxxi u trasferimenti minħabba li t-trasferent jipprovdi riżorsi lill-entità benefiċjarja mingħajr ma din tipprovdi direttament prezz fil-borża li jkun bejn wieħed u ieħor ugwali. It-trasferimenti huma influssi ta' benefiċċji ekonomiċi futuri jew potenzjal ta' servizz minn tranżazzjonijiet mhux ta' skambju, għajr taxxi. L-entità għandha tirrikonoxxi assi fir-rigward tat-trasferimenti meta l-entità tikkontrolla r-riżorsi bħala riżultat ta' avveniment passat (it-trasferiment) u tistenna li tirċievi benefiċċji ekonomiċi futuri jew potenzjal ta' servizz minn dawk ir-riżorsi, kif ukoll meta l-valur ġust ikun jista' jitkejjel b'mod affidabbli. Influss ta' riżorsi minn tranżazzjoni mhux ta' skambju rikonoxxuta bħala assi (jiġifieri flus) huwa rikonoxxut ukoll bħala dħul, ħlief sal-punt li l-entità jkollha obbligu preżenti fir-rigward ta' dak it-trasferiment (kundizzjoni), li jkun irid jiġi ssodisfat qabel ikun jista' jiġi rikonoxxut id-dħul. Sakemm tiġi ssodisfata l-kundizzjoni, id-dħul jiġi differit u rikonoxxut bħala obbligazzjoni (prefinanzjament riċevut). Id-dħul mill-bejgħ ta' oġġetti u servizzi jiġi rikonoxxut meta r-riskju u l-benefiċċji sinifikanti tas-sjieda tal-oġġetti jiġu ttrasferiti lill-akkwirent. Id-dħul assoċjat ma' tranżazzjoni li tinvolvi l-forniment ta' servizzi jiġi rikonoxxut b'referenza għall-istadju ta' meta titlesta t-tranżazzjoni fid-data tar-rapportar. L-ispejjeż huma tnaqqisiet fil-benefiċċji ekonomiċi jew fil-potenzjal ta' servizz matul il-perjodu ta' rapportar fil-forma ta' flussi ta' ħruġ jew konsum ta' assi jew tiġrib ta' obbligazzjonijiet li jirriżultaw fi tnaqqisiet fl-ekwità/assi netti. Huma jinkludu kemm l-ispejjeż minn tranżazzjonijiet ta' skambju kif ukoll l-ispejjeż minn tranżazzjonijiet mhux ta' skambju. L-ispejjeż minn tranżazzjonijiet ta' skambju li ġejjin mix-xiri ta' oġġetti u servizzi jiġu rikonoxxuti meta l-provvisti jiġu kkonsenjati u aċċettati mill-entità. Huma jiġu vvalutati skont l-ammont oriġinali tal-fattura. Barra minn hekk, fid-data tal-karta bilanċjali, l-ispejjeż relatati mas-servizz mogħti matul il-perjodu li għalih ma tkunx għadha waslet jew ġiet aċċettata fattura jiġu rikonoxxuti fir-rapport tal-introjtu. L-ispejjeż minn tranżazzjonijiet mhux ta' skambju huma marbuta ma' trasferimenti lill-benefiċjarji u jistgħu jkunu ta' tliet tipi: intitolamenti, trasferimenti skont ftehim u għotjiet diskrezzjonarji, kontribuzzjonijiet u donazzjonijiet. It-trasferimenti jiġu rikonoxxuti bħala spejjeż fil-perjodu li matulu jkunu seħħu l-avvenimenti li jwasslu għat-trasferiment, sakemm in-natura tat-trasferiment tkun permessa mir-regolament jew ikun ġie ffirmat ftehim li jawtorizza t-trasferiment; ikun ġie ssodisfat kull kriterju ta' eliġibbiltà mill-benefiċjarju; u tkun tista' ssir stima raġonevoli tal-ammont. Meta tasal talba għall-ħlas jew pretensjoni għall-kostijiet u din tissodisfa l-kriterji ta' rikonoxximent, hija tiġi rikonoxxuta bħala spiża għall-ammont eliġibbli. Fl-aħħar tas-sena, l-ispejjeż eliġibbli mġarrba dovuti lill-benefiċjarji, iżda li jkunu għadhom ma ġewx irrapportati, jiġu stmati u rreġistrati bħala spejjeż dovuti. Assi kontinġenti huwa assi possibbli li jinħoloq minn avvenimenti passati u li l-eżistenza tiegħu tkun ikkonfermata biss mill-okkorrenza jew min-nuqqas ta' okkorrenza ta' avveniment inċert wieħed jew aktar fil-ġejjieni mhux fil-kontroll sħiħ tal-entità. Assi kontinġenti jiġi divulgat meta jkun hemm probabbiltà ta' influss ta' benefiċċji ekonomiċi jew potenzjal ta' servizz. Obbligazzjoni kontinġenti hija obbligu possibbli li jinħoloq minn avvenimenti passati u li l-eżistenza tiegħu tkun ikkonfermata biss mill-okkorrenza jew min-nuqqas ta' okkorrenza ta' avveniment inċert wieħed jew aktar fil-ġejjieni mhux fil-kontroll sħiħ tal-entità; jew obbligu preżenti li jinħoloq minn avvenimenti passati, iżda li ma jiġix rikonoxxut minħabba li: mhux probabbli li jkun meħtieġ fluss ta' ħruġ ta' riżorsi li jkun fihom il-benefiċċji ekonomiċi jew il-potenzjal ta' servizz għas-saldu tal-obbligu jew, fiċ-ċirkostanzi rari fejn l-ammont tal-obbligu ma jkunx jista' jitkejjel b'affidabbiltà suffiċjenti. Il-kontribuzzjonijiet tal-kofinanzjament riċevuti jissodisfaw il-kriterji tad-dħul minn tranżazzjonijiet mhux ta' skambju taħt kundizzjonijiet u jiġu ppreżentati bħala ammonti pagabbli lill-Istati Membri, lil Stati terzi u lil oħrajn. Il-FEŻ huwa mitlub li juża l-kontribuzzjonijiet sabiex jipprovdi servizzi lil partijiet terzi jew inkella huwa mitlub li jirritorna l-assi (il-kontribuzzjonijiet riċevuti). L-ammonti pagabbli pendenti relatati mal-ftehimiet tal-kofinanzjament jirrappreżentaw il-kontribuzzjonijiet tal-kofinanzjament riċevuti wara li jitnaqqsu l-ispejjeż imġarrba b'rabta mal-proġett. L-effett fuq l-assi netti huwa żero. L-ispejjeż relatati mal-kofinanzjament ta' proġetti jiġu rikonoxxuti hekk kif jiġġarrbu. L-ammont korrispondenti ta' kontribuzzjonijiet huwa rikonoxxut bħala dħul operatorju u l-effett fuq ir-riżultat ekonomiku tas-sena huwa żero. Ħafna kuntratti jipprevedu ħlasijiet ta' avvanzi qabel il-bidu tax-xogħlijiet, il-konsenja tal-provvisti jew il-forniment tas-servizzi. Xi drabi, l-iskedi tal-ħlasijiet tal-kuntratti jipprevedu ħlasijiet fuq il-bażi tar-rapporti tal-progress. Il-prefinanzjament normalment jitħallas fil-munita tal-pajjiż jew tat-territorju fejn jitwettaq il-proġett. Iż-żmien tal-irkuprabbiltà jew tal-użu tal-prefinanzjament jirregola jekk jiġix divulgat bħala assi ta' prefinanzjament kurrenti jew mhux kurrenti. L-użu huwa definit mill-ftehim sottostanti tal-proġett. Kull ħlas lura jew użu dovut fi żmien tnax-il xahar mid-data tar-rapportar jiġi ddikjarat bħala prefinanzjament kurrenti. Billi ħafna mill-proġetti tal-FEŻ huma fin-natura tagħhom għal perjodu ta' żmien twil, huwa meħtieġ li l-avvanzi relatati jkunu disponibbli għal aktar minn sena waħda. B'hekk, xi ammonti ta' prefinanzjament jintwerew bħala assi mhux kurrenti. Iż-żieda fil-prefinanzjament mhux kurrenti kienet ikkawżata l-aktar mill-estensjoni sal-2023 (b'perjodu ta' żborż ta' 7 snin) ta' kuntratt li suppost kellu jintemm fl-2017. Fl-2017, il-valur totali ta' dan il-kuntratt ġie llikwidat, filwaqt li wara l-estensjoni, il-prefinanzjament mhux kurrenti kien stmat li jilħaq il-EUR 217-il miljun. It-tnaqqis fil-prefinanzjament kurrenti kien ikkawżat minn tnaqqis fil-pagamenti ta' prefinanzjament li saru (b'10 %) u żieda fil-livell ta' kklirjar (l-aktar fl-għaxar FEŻ). Dan it-tnaqqis huwa allinjat maċ-ċiklu tal-ħajja tal-FEŻ. Diversi kuntratti ġew ikklirjati u tlestew fl-għaxar FEŻ: dan jista' jidher fit-tnaqqis tal-għadd tagħhom — minn 3.4k fl-2017 għal 2.6k fl-2018. Fl-istess ħin, l-għadd ta' kuntratti miftuħa fil-Ħdax-il FEŻ żdied minn 1.6k fl-2017 għal 2.3k fl-2018. Il-Ħdax-il FEŻ beda fl-2015 u, b'hekk, l-2018 kienet ir-raba' sena tal-eżistenza tiegħu. Il-Ħdax-il FEŻ laħaq il-maturità fir-rigward tal-implimentazzjoni tal-azzjonijiet adottati. Il-garanziji jinżammu sabiex ikun żgurat il-prefinanzjament u jiġu rilaxxati meta titħallas il-pretensjoni finali għal proġett. Fil-31 ta' Diċembru 2018, il-garanziji riċevuti mill-FEŻ fir-rigward tal-prefinanzjament kienu jammontaw għal EUR 79 miljun (EUR 54 miljun fl-2017). Il-biċċa l-kbira tal-prefinanzjament jitħallas permezz tal-ġestjoni indiretta. F'dan il-każ, il-benefiċjarju tal-garanzija ma jkunx il-FEŻ iżda l-awtorità kontraenti. Għad li l-FEŻ mhuwiex il-benefiċjarju, dawk il-garanziji jiggarantixxu l-assi tiegħu. Fl-2018 dawk il-garanziji ammontaw għal EUR 534 miljun. Din l-intestatura tirrappreżenta l-ammont imħallas bħala kontribuzzjonijiet lill-Fond Fiduċjarju tal-UE għall-Afrika u l-Fond Fiduċjarju tal-UE ta' Bêkou. Il-kontribuzzjonijiet huma netti mill-kostijiet imġarrba mill-fondi fiduċjarji u attribwibbli għall-FEŻ. Il-kontribuzzjonijiet għall-fond fiduċjarju jiġu implimentati mill-FEŻ taħt il-mod ta' ġestjoni diretta. Taħt l-introjtu dovut hemm l-ammonti ta' imgħax dovut fuq prefinanzjament relatat ma' proġetti (EUR 63 miljun) u fuq prefinanzjament relatat mal-Fond Fiduċjarju UE-Afrika (EUR 18-il miljun). Ir-riċevibbli mill-UE huwa l-ammont li ġie ttrasferit fil-kont fiduċjarju tal-Kummissjoni Ewropea. Għal raġunijiet ta' effiċjenza, it-teżor waħdieni li jkopri l-FEŻ kollha huwa allokat għall-Ħdax-il FEŻ; dan iwassal għal operazzjonijiet bejn id-diversi FEŻ, li jiġu bbilanċjati fil-kontijiet inter-FEŻ bejn id-diversi karti bilanċjali tal-FEŻ. Il-kontijiet inter-FEŻ huma ppreżentati biss fil-FEŻ individwali. It-total tal-kontijiet inter-FEŻ huwa żero. Il-livell totali tal-flus u l-ekwivalenti tal-flus baqa' stabbli. Madankollu, l-istruttura tal-pożizzjoni tal-likwidità nbidlet. Ġie osservat tnaqqis sinifikanti (EUR 136 miljun) fil-kont tal-kontribuzzjoni tar-Renju Unit fil-bank kummerċjali Natwest. Din kien dovut primarjament għall-fatt li fl-aħħar tal-2017, ir-Renju Unit ħallas l-ewwel pagament parzjali tal-kontribuzzjoni tal-2018 tiegħu ta' EUR 170 miljun. Il-provvediment għaċ-Ċentru tal-Iżvilupp (CDE) ġie rilaxxat peress li l-każijiet tal-qorti ntemmu u ma ġġarrab l-ebda kost addizzjonali. L-ammonti pagabbli jinkludu d-dikjarazzjonijiet tal-kostijiet riċevuti mill-FEŻ marbutin mal-attività tal-għotja tiegħu. Huma jiġu rreġistrati għall-ammont li jkun qed jintalab mill-mument li tiġi riċevuta t-talba. L-istess proċedura tapplika għall-fatturi u n-noti tal-kreditu riċevuti skont l-attivitajiet tal-akkwist. Il-pretensjonijiet tal-kostijiet ikkonċernati ttieħdu f'kunsiderazzjoni għall-proċeduri ta' "cut-off" fl-aħħar tas-sena. Wara l-entrati tal-cut-off, l-ammonti eliġibbli stmati ġew irrikonoxxuti fir-rapport tal-introjtu. L-ammonti mhux eliġibbli ġew divulgati bħala ammonti pagabbli kurrenti oħra. It-tqassim tal-ammonti pagabbli tal-kofinanzjament kurrenti u mhux kurrenti skont l-Istat Membru huwa miġbur fil-qosor fit-tabella ta' hawn taħt: L-ammonti pagabbli ta' kofinanzjament kurrenti u mhux kurrenti totali żdiedu b'EUR 44 miljun meta mqabbla mal-perjodu ta' rappurtar preċedenti. Matul l-2018, ġie riċevut total ta' EUR 28 miljun ta' kontribuzzjonijiet ġodda ta' kofinanzjament. Din l-intestatura hi relatata għalkollox mal-kontribuzzjonijiet imħallsa bil-quddiem mill-Istati Membri fl-2018. L-imposti dovuti żdiedu l-aktar fil-Ħdax-il FEŻ (minn EUR 140 miljun fl-2017 għal EUR 840 miljun fl-2018). Dan huwa konformi maż-żieda fl-għadd ta' kuntratti (minn 1,6k fl-2017 għal 2,3k fl-2018). Il-Ħdax-il FEŻ beda fl-2015 u, b'hekk, l-2018 kienet ir-raba' sena tal-eżistenza tiegħu. Il-Ħdax-il FEŻ laħaq il-maturità fir-rigward tal-implimentazzjoni tal-azzjonijiet adottati. Il-kapital tal-fond jirrappreżenta l-ammont totali ta' kontribuzzjonijiet mill-Istati Membri għall-fond rilevanti tal-FEŻ kif stipulat f'kull wieħed mill-Ftehimiet Interni. Il-fondi mhux eżerċitati jirrappreżentaw l-allokazzjoni inizjali li għadha ma ġietx eżerċitata mill-Istati Membri. Fl-2018, ġew eżerċitati EUR 4 250 miljun mill-Ħdax-il FEŻ. Fil-31 ta' Diċembru 2018, il-kapital tat-Tmien, tad-Disa' u tal-Għaxar FEŻ ġie eżerċitat u riċevut fl-intier tiegħu. Din l-intestatura tinkludi r-riżorsi ttrasferiti mill-FEŻ magħluqa għat-Tmien u d-Disa' FEŻ. Din l-intestatura tinkludi r-riżorsi ttrasferiti bejn il-FEŻ attivi. Wara d-dħul fis-seħħ tal-Ftehim ta' Cotonou, il-fondi kollha mhux użati f'FEŻ preċedentament attivi jiġu trasferiti għall-aktar FEŻ li nfetaħ riċentement wara d-diżimpenn. Ir-riżorsi ttrasferiti minn FEŻ oħrajn iżidu l-approprjazzjonijiet tal-fond destinatarju u jnaqqsu dawk tal-fond tal-oriġini. Il-fondi ttrasferiti għar-riżerva tal-prestazzjoni tal-10 u l-Ħdax-il FEŻ jistgħu jiġu impenjati biss taħt kundizzjonijiet speċifiċi stabbiliti fil-Ftehimiet Interni. Id-dħul minn tranżazzjonijiet mhux ta' skambju jista' jinqasam skont il-mod ta' ġestjoni kif ġej: Id-dħul finanzjarju jinkludi l-imgħax mill-Fond Fiduċjarju u l-imgħax fuq il-prefinanzjament. Introjtu ieħor jirrigwardja interament il-qligħ realizzat u mhux realizzat mill-munita barranija. L-ispejjeż operatorji tal-FEŻ ikopru l-istrumenti tal-għajnuna varji u jieħdu forom differenti, skont kif il-flus jitħallsu u jiġu ġestiti. Iż-żieda fl-ispejjeż ġenerali fuq l-istrumenti ta' għajnuna hija primarjament fil-Ħdax-il FEŻ. Din iż-żieda hija allinjata maċ-ċiklu tal-ħajja ta' dan l-FEŻ. Il-Ħdax-il FEŻ beda fl-2015 u, b'hekk, l-2018 kienet ir-raba' sena tal-eżistenza tiegħu. Fl-2018, il-Ħdax-il FEŻ laħaq il-maturità fir-rigward tal-implimentazzjoni tal-azzjonijiet adottati u b'hekk l-ispejjeż żdiedu meta mqabbla mal-2017. L-għadd ta' kuntratti miftuħa fil-Ħdax-il FEŻ żdied minn 1,6k fl-2017 għal 2,3k fl-2018. Din iż-żieda hija konformi maż-żieda fl-ikklirjar tal-prefinanzjament u maż-żieda fl-imposti dovuti. L-ispejjeż tal-politika settorjali kienu negattivi fl-2017 minħabba t-treġġigħ lura ta' fattura li ġiet reġistrata b'mod żbaljat fl-2016. Taħt din l-intestatura hemm inklużi l-ispejjeż li saru fuq proġetti ta' kofinanzjament fl-2018. Ta' min jinnota li l-ispejjeż imġarrba jinkludu l-ammonti stmati relatati mal-eżerċizzju ta' cut-off (u konsegwentement riversjar tal-ammonti stmati relatati mas-sena li għaddiet). Minħabba li t-treġġigħ lura tal-ispejjeż stmati tal-2017 (EUR 52 miljun) jaqbeż l-ispejjeż imġarrba fl-2018 (EUR 36 miljun), l-ispejjeż tal-kofinanzjament huma negattivi għall-2018. Din l-intestatura tinkludi n-nefqa ta' appoġġ, jiġifieri l-kostijiet amministrattivi relatati mal-programmazzjoni u l-implimentazzjoni tal-FEŻ. Din tinkludi l-ispejjeż għat-tħejjija, is-segwitu, il-monitoraġġ, u l-evalwazzjoni tal-proġetti kif ukoll l-ispejjeż għan-netwerks tal-kompjuter, l-assistenza teknika eċċ. Il-garanziji ta' prestazzjoni jintalbu sabiex jiżguraw li l-benefiċjarji tal-finanzjament mill-FEŻ jissodisfaw l-obbligi tal-kuntratti tagħhom mal-FEŻ. Il-garanziji ta' żamma jikkonċernaw biss il-kuntratti tax-xogħlijiet. Tipikament, 10 % tal-pagamenti interim lill-benefiċjarji jinżammu biex jiġi żgurat li l-kuntratturi jissodisfaw l-obbligazzjonijiet tagħhom. Dawn l-ammonti miżmuma jiġu riflessi bħala ammonti pagabbli. Soġġett għall-approvazzjoni tal-awtorità kontraenti, il-kuntrattur jista' minflok jippreżenta garanzija ta' żamma li tissostitwixxi l-ammonti miżmuma fuq il-pagamenti interim. Dawn il-garanziji riċevuti jiġu divulgati bħala assi kontinġenti. Għal kuntratti ġestiti b'mod indirett, il-garanziji jappartjenu għal awtorità kontraenti oħra minbarra l-FEŻ, u, għalhekk, dawn ma jiġux irreġistrati mill-FEŻ. Fl-2018 dawk il-garanziji ammontaw għal EUR 501 miljun. L-ammont divulgat hawn taħt huwa l-RAL ('Reste à Liquider') baġitarju li minnu tnaqqsu l-ammonti relatati li ġew inklużi bħala spejjeż fir-rapport tal-introjtu. L-RAL baġitarju huwa ammont li jirrappreżenta l-impenji li għalihom għadhom ma sarux pagamenti u/jew diżimpenji. Din hija l-konsegwenza normali tal-eżistenza ta' programmi pluriennali. Fil-31 ta' Diċembru 2018, l-RAL baġitarju kien jammonta għal EUR 10 616-il miljun (2017: EUR 9 745 miljun). Fit-23 ta' Ġunju 2016, il-maġġoranza taċ-ċittadini tar-Renju Unit li vvutaw fir-referendum dwar is-sħubija fl-Unjoni Ewropea vvutaw favur li joħorġu mill-UE. Fid-29 ta' Marzu 2017, ir-Renju Unit innotifika lill-Kunsill Ewropew b'mod formali li beħsiebu joħroġ mill-UE u mill-Komunità Ewropea tal-Enerġija Atomika (Euratom). Permezz ta' dan, huwa skatta l-Artikolu 50 tat-Trattat dwar l-Unjoni Ewropea, li jistabbilixxi l-proċedura sabiex Stat Membru joħroġ mill-Unjoni. Fid-19 ta' Marzu 2018, il-Kummissjoni ppubblikat abbozz tal-Ftehim dwar il-Ħruġ li ddeskriva l-progress li sar fin-negozjati. Fil-parti tas-saldu finanzjarju tal-Ftehim dwar il-Ħruġ, l-UE u r-Renju Unit sarrfu l-progress miksub fl-ewwel fażi tan-negozjati f'test ġuridiku. L-abbozz tal-Ftehim dwar il-Ħruġ jiddikjara li r-Renju Unit għandu jibqa' parti għall-FEŻ, sakemm jagħlqu l-Ħdax-il FEŻ u l-FEŻ preċedenti mhux magħluqa kollha, u f'dan ir-rigward għandu jassumi l-istess obbligi bħall-Istati Membri skont il-Ftehim Intern li twaqqaf permezz tiegħu, kif ukoll l-obbligi li jirriżultaw mill-FEŻ preċedenti sakemm jagħlqu. Huwa jista' jieħu sehem, bħala osservatur, mingħajr drittijiet tal-vot, fil-Kumitat tal-FEŻ. L-abbozz tal-Ftehim dwar il-Ħruġ jiddikjara wkoll li, meta l-ammonti mill-proġetti taħt l-Għaxar FEŻ jew minn FEŻ preċedenti ma jkunux ġew impenjati jew ma jkunux ġew diżimpienjati fid-data tad-dħul fis-seħħ ta' dan il-ftehim, is-sehem tar-Renju Unit minn dawk l-ammonti ma għandux jerġa' jintuża. L-istess japplika għas-sehem tar-Renju Unit mill-fondi mhux impenjati jew mill-ammonti diżimpenjati taħt il-Ħdax-il FEŻ wara l-31 ta' Diċembru 2020. Fil-mument tal-firma ta' dawn il-kontijiet, u fin-nuqqas ta' ratifika mir-Renju Unit, id-data attwali tal-ħruġ u l-mod attwali tal-ħruġ (bi ftehim jew mingħajru) għadhom mhumiex magħrufa. Abbażi ta' din is-sitwazzjoni attwali, sal-31 ta' Diċembru 2018, ma hemm l-ebda impatt finanzjarju x'jiġi rrapportat fir-rapport finanzjarju tal-FEŻ. Id-divulgazzjonijiet li ġejjin fir-rigward tal-ġestjoni tar-riskju finanzjarju tal-FEŻ huma marbutin mal-operazzjonijiet tat-teżor imwettqa mill-Kummissjoni f'isem il-FEŻ sabiex jiġu implimentati r-riżorsi tiegħu. Ir-regoli u l-prinċipji għall-ġestjoni tal-operazzjonijiet tat-teżor huma stipulati fir-Regolament Finanzjarju tal-11-il-FEŻ u fil-Ftehim Intern. B'riżultat tar-regolament imsemmi hawn fuq, japplikaw il-prinċipji ewlenin li ġejjin: Il-kontribuzzjonijiet tal-FEŻ jitħallsu mill-Istati Membri f'kontijiet speċjali miftuħa mal-bank tal-ħruġ ta' kull Stat Membru jew mal-istituzzjoni finanzjarja nnominata minnu. L-ammonti tal-kontribuzzjonijiet għandhom jibqgħu f'dawk il-kontijiet speċjali sakemm ikun meħtieġ li jsiru l-pagamenti tal-FEŻ. Il-kontribuzzjonijiet tal-FEŻ jitħallsu mill-Istati Membri f'EUR, filwaqt li l-pagamenti tal-FEŻ jiġu ddenominati f'EUR u f'muniti oħrajn, inklużi dawk inqas magħrufa. Ma jistgħux jinġibdu flus aktar milli jkun hemm iddepożitati mill-kontijiet bankarji miftuħa mill-Kummissjoni f'isem il-FEŻ. Minbarra l-kontijiet speċjali, jinfetħu kontijiet bankarji oħrajn mill-Kummissjoni f'isem il-FEŻ, ma' istituzzjonijiet finanzjarji (banek ċentrali u banek kummerċjali), għall-fini tal-eżekuzzjoni tal-pagamenti u sabiex jiġu riċevuti ammonti oħrajn minbarra l-kontribuzzjonijiet tal-Istati Membri għall-baġit. L-operazzjonijiet tat-teżor u tal-pagamenti huma awtomatizzati ferm u jiddependu fuq sistemi tal-informazzjoni moderni. Jiġu applikati proċeduri speċifiċi biex jiggarantixxu s-sigurtà tas-sistema u jiżguraw is-segregazzjoni tad-dmirijiet f'konformità mar-Regolament Finanzjarju, l-istandards tal-kontroll intern tal-Kummissjoni u l-prinċipji tal-awditjar. Sett ta' linji gwida u proċeduri bil-miktub jirregolaw il-ġestjoni tal-operazzjonijiet tat-teżor u tal-pagamenti bil-għan li jiġi limitat ir-riskju operazzjonali u finanzjarju u jiġi żgurat livell adegwat ta' kontroll. Dawn ikopru l-oqsma differenti tal-operat u l-konformità mal-linji gwida u l-proċeduri tiġi vverifikata regolarment. Il-kontribuzzjonijiet kollha jinżammu fl-EUR, u l-muniti l-oħrajn jinxtraw biss meta jkunu meħtieġa sabiex isiru l-pagamenti. B'riżultat ta' dan, l-operazzjonijiet tat-teżor tal-FEŻ mhumiex esposti għar-riskju tal-valuta. Il-FEŻ ma jissellifx flus u b'konsegwenza ta' dan mhuwiex espost għar-riskju taċ-ċaqliq fir-rata tal-imgħax. L-imgħax jiġi akkumulat fuq il-bilanċi li jżomm fil-kontijiet bankarji differenti tiegħu. Għalhekk, il-Kummissjoni, f'isem il-FEŻ, daħħlet fis-seħħ miżuri biex tiżgura li l-imgħax iġġenerat regolarment ikun jirrifletti r-rati tal-imgħax tas-suq, kif ukoll il-varjazzjonijiet possibbli tagħhom. Il-bilanċi mil-lum għall-għada miżmuma fil-kontijiet mal-banek kummerċjali jiġu remunerati kuljum. Ir-remunerazzjoni tal-bilanċi fuq dawn il-kontijiet hija bbażata fuq ir-rati varjabbli tas-suq li fuqhom jiġi applikat il-marġini kuntrattwali (pożittiv jew negattiv). Għall-biċċa l-kbira tal-kontijiet, il-kalkolu tal-imgħax huwa marbut mar-rata ta' referenza tas-suq u jiġi aġġustat sabiex ikun jirrifletti kwalunkwe fluttwazzjoni f'din ir-rata. B'riżultat ta' dan, il-FEŻ ma jieħu l-ebda riskju li l-bilanċi tiegħu jiġu remunerati b'rati aktar baxxi mir-rati tas-suq. Il-biċċa l-kbira tar-riżorsi tat-teżor tal-FEŻ jinżammu, skont ir-RF tal-FEŻ, fil-"kontijiet speċjali" miftuħa mill-Istati Membri għall-ħlas tal-kontribuzzjonijiet tagħhom. Il-maġġoranza ta' dawn il-kontijiet jinżammu mat-teżori tal-Istati Membri jew mal-banek ċentrali nazzjonali. Dawn l-istituzzjonijiet iġorru l-aktar riskju baxx tal-kontraparti għall-FEŻ (l-iskopertura hija mal-Istati Membri tagħha). Għall-parti tar-riżorsi tat-teżor tal-FEŻ li jinżammu mal-banek kummerċjali sabiex ikopru l-eżekuzzjoni tal-pagamenti, ir-rikostituzzjoni ta' dawn il-kontijiet issir eżatt fil-ħin u hija ġestita awtomatikament mis-sistema tal-ġestjoni tal-flus kontanti tat-teżor tal-Kummissjoni. F'kull kont jinżammu livelli minimi ta' flus, proporzjonati mal-ammont medju tal-pagamenti ta' kuljum li jsiru minnu. B'konsegwenza ta' dan, l-ammonti li jinżammu mil-lum għall-għada f'dawn il-kontijiet jibqgħu kontinwament f'livelli baxxi li jiżguraw li l-iskopertura għar-riskju tal-FEŻ tkun limitata. Barra minn hekk, jiġu applikati linji gwida speċifiċi għall-għażla tal-banek kummerċjali sabiex ikompli jitnaqqas ir-riskju tal-kontraparti li għalih huwa espost il-FEŻ. Il-banek kummerċjali kollha jintgħażlu permezz ta' sejħiet għall-offerti. Il-klassifikazzjoni tal-kreditu minima għal perjodu ta' żmien qasir meħtieġa għall-ammissjoni għall-proċeduri tas-sejħiet għall-offerti hija P-1 ta' Moody's jew l-ekwivalenti (A-1 ta' S&P jew F1 ta' Fitch). Jista' jkun meħtieġ livell aktar baxx f'ċirkostanzi speċifiċi u debitament ġustifikati. Il-prinċipji tal-baġit applikati għall-FEŻ jiżguraw li r-riżorsi ġenerali tal-flus għall-perjodu baġitarju jkunu dejjem suffiċjenti għall-eżekuzzjoni tal-pagamenti relatati kollha. Tabilħaqq, il-kontribuzzjonijiet totali tal-Istati Membri huma daqs l-ammont globali tal-approprjazzjonijiet ta' pagament għall-perjodu baġitarju rilevanti. Madankollu, il-kontribuzzjonijiet tal-Istati Membri għall-FEŻ jitħallsu fi tliet pagamenti parzjali fis-sena, filwaqt li l-ħlasijiet huma soġġetti għal ċerta staġjonalità. Sabiex jiġi żgurat li r-riżorsi tat-teżor dejjem ikunu suffiċjenti sabiex ikopru l-pagamenti li jridu jiġu eżegwiti fi kwalunkwe xahar partikolari, l-informazzjoni dwar is-sitwazzjoni tat-teżor tiġi skambjata regolarment bejn it-teżor tal-Kummissjoni u d-dipartimenti rilevanti tal-infiq. Minbarra dak li ntqal hawn fuq, fil-kuntest tal-operazzjonijiet tat-teżor tal-FEŻ, l-għodod awtomizzati tal-ġestjoni tal-flus jiżguraw li kuljum ikun hemm likwidità suffiċjenti disponibbli f'kull kont bankarju tal-FEŻ. Il-partijiet relatati tal-FEŻ huma l-Fondi Fiduċjarji ta' Bêkou, tal-Afrika-UE, u l-Kummissjoni Ewropea. It-tranżazzjonijiet bejn dawn l-entitajiet iseħħu bħala parti mill-operazzjonijiet normali tal-FEŻ u minħabba li dan huwa l-każ, ma huwa meħtieġ l-ebda rekwiżit speċifiku ta' divulgazzjoni għal dawn it-tranżazzjonijiet f'konformità mar-regoli ta' kontabbiltà tal-UE. Il-FEŻ ma għandu l-ebda ġestjoni separata minħabba li huwa ġestit mill-Kummissjoni. L-intitolamenti tal-maniġment prinċipali tal-UE, inkluża l-Kummissjoni, ġew divulgati fil-kontijiet annwali Konsolidati tal-Unjoni Ewropea taħt l-intestatura 7.2 "Intitolamenti tal-maniġment prinċipali". Fid-data tal-firma ta' dawn il-kontijiet, ma ġiet irrapportata u ma nġiebet l-ebda kwistjoni materjali għall-attenzjoni tal-Uffiċjal tal-Kontabbiltà tal-FEŻ li teħtieġ divulgazzjoni separata f'din it-taqsima. Il-kontijiet annwali u n-noti relatati tħejjew bl-użu tal-aktar informazzjoni riċenti disponibbli u dan huwa rifless fl-informazzjoni ppreżentata hawn fuq. Ir-riżultat ekonomiku tas-sena jiġi kkalkolat fuq il-bażi tal-prinċipji kontabilistiċi abbażi tad-dovuti. Madankollu, ir-riżultat tal-baġit huwa bbażat fuq ir-regoli tal-kontabbiltà abbażi tal-ħlasijiet. Billi r-riżultat ekonomiku u r-riżultat tal-baġit it-tnejn ikopru l-istess tranżazzjonijiet operazzjonali sottostanti, dan huwa kontroll utli sabiex jiġi żgurat li huma rikonċiljabbli. It-tabella ta' hawn taħt turi din ir-rikonċiljazzjoni, billi tenfasizza l-ammonti ta' rikonċiljazzjoni ewlenin, maqsuma bejn l-entrati tad-dħul u tal-infiq. Id-dħul baġitarju ta' sena finanzjarja jikkorrespondi għad-dħul miġbur mill-intitolamenti stabbiliti matul is-sena u l-ammonti miġbura mill-intitolamenti stabbiliti fis-snin preċedenti. L-intitolamenti li ma jaffettwawx ir-riżultat tal-baġit huma rreġistrati fir-riżultat ekonomiku, iżda minn perspettiva baġitarja dawn ma jistgħux jitqiesu bħala dħul, minħabba li l-ammont li jidħol jiġi ttrasferit għal riżervi u ma jistax jiġi impenjat mill-ġdid mingħajr deċiżjoni tal-Kunsill. L-intitolamenti stabbiliti fis-sena kurrenti iżda li għadhom ma nġabrux għandhom jitnaqqsu mir-riżultat ekonomiku għall-finijiet ta' rikonċiljazzjoni minħabba li ma jifformawx parti mid-dħul baġitarju. Għall-kuntrarju, l-intitolamenti stabbiliti fis-snin preċedenti u miġbura fis-sena kurrenti jridu jiżdiedu mar-riżultat ekonomiku għall-finijiet ta' rikonċiljazzjoni. L-effett nett tal-prefinanzjament huwa l-ikklirjar tal-ammonti ta' prefinanzjament irkuprati. Din hija r-riċevuta ta' flus li ma għandha l-ebda impatt fuq ir-riżultat ekonomiku. Id-dħul nett dovut jikkonsisti prinċipalment f'dovuti li jkunu saru għall-finijiet ta' cut-off fl-aħħar tas-sena. Huwa biss l-effett nett, jiġifieri d-dħul dovut tas-sena kurrenti nieqes it-treġġigħ lura tad-dħul dovut tas-sena preċedenti, li jittieħed f'kunsiderazzjoni. Il-fondi fiduċjarji tal-Unjoni jiġu stabbiliti mill-Kummissjoni Ewropea b'deċiżjoni wara l-konsultazzjoni jew l-approvazzjoni tal-Parlament Ewropew u tal-Kunsill. Din id-deċiżjoni tinkludi l-ftehim kostituttiv ma' donaturi oħra. Il-fondi fiduċjarji tal-Unjoni jiġu stabbiliti u implimentati biss soġġetti għall-kundizzjonijiet li ġejjin: hemm valur miżjud għall-intervent tal-Unjoni: l-objettivi tal-fondi fiduċjarji tal-Unjoni, b'mod partikolari minħabba l-iskala jew l-effetti potenzjali tagħhom, jistgħu jintlaħqu aħjar fil-livell tal-Unjoni milli fil-livell nazzjonali u l-użu tal-istrumenti finanzjarji eżistenti ma jkunx biżżejjed biex jintlaħqu l-objettivi ta' politika tal-Unjoni; il-fondi fiduċjarji tal-Unjoni jġibu viżibilità politika ċara għall-Unjoni u vantaġġi maniġerjali kif ukoll kontroll aħjar mill-Unjoni tar-riskji u tal-iżborżi tal-Unjoni u tal-kontribuzzjonijiet tad-donaturi l-oħrajn; il-fondi fiduċjarji tal-Unjoni ma joħolqux duplikazzjoni ta' kanali oħrajn diġà eżistenti ta' finanzjament jew strumenti simili mingħajr ma jipprovdu kwalunkwe addizzjonalità; l-objettivi tal-fondi fiduċjarji tal-Unjoni huma allinjati mal-objettivi tal-istrument jew tal-partita baġitarja tal-Unjoni li minnhom jiġu ffinanzjati. Għal kull fond fiduċjarju tal-Unjoni jiġi stabbilit bord ippresedut mill-Kummissjoni sabiex jiżgura rappreżentanza ġusta tad-donaturi u biex jiddeċiedi dwar l-użu tal-fondi. Il-bord jinkludi rappreżentant ta' kull Stat Membru mhux kontributur bħala osservatur. Ir-regoli għall-kompożizzjoni tal-bord u r-regoli interni tiegħu għandhom jiġu stabbiliti fil-ftehim kostituttiv tal-fond fiduċjarju tal-Unjoni. Il-fondi fiduċjarji tal-Unjoni jiġu stabbiliti għal durata limitata kif iddeterminata fil-ftehim kostituttiv tagħhom. Dik id-durata tista' tiġi estiża fuq talba tal-bord tal-fond fiduċjarju tal-Unjoni u bi preżentazzjoni mill-Kummissjoni ta' rapport li jiġġustifika l-estensjoni. Il-Parlament Ewropew u/jew il-Kunsill jistgħu jitolbu lill-Kummissjoni ma tissoktax bl-approprjazzjonijiet għall-Fond Fiduċjarju jew li tirrevedi l-att kostituttiv bl-għan li tillikwidah. L-uffiċjal tal-kontabilità tal-Kummissjoni jservi bħala l-uffiċjal tal-kontabilità tal-fondi fiduċjarji tal-Unjoni. L-uffiċjal tal-kontabilità huwa responsabbli għall-istabbiliment tal-proċeduri kontabilistiċi u l-pjan tal-kontijiet komuni għall-fondi fiduċjarji kollha tal-Unjoni. L-awditur intern tal-Kummissjoni, l-OLAF u l-Qorti tal-Awdituri jeżerċitaw l-istess setgħat fuq il-fondi fiduċjarju tal-Unjoni kif jagħmlu fir-rigward tal-azzjonijiet l-oħrajn imwettqa mill-Kummissjoni. Il-fondi fiduċjarji tal-Unjoni jiġu soġġetti wkoll għal awditjar estern indipendenti kull sena. Sal-lum, il-Kummissjoni waqqfet erba' EUTFs: Hemm aktar informazzjoni disponibbli fuq is-siti web tal-EUTFs individwali: L-ewwel Fond Fiduċjarju tal-UE b'bosta donaturi, imsejjaħ Bêkou, li tfisser "tama" fis-Sango, ġie stabbilit fil-15 ta' Lulju 2014 mill-Kummissjoni (irrappreżentata mid-DĠs DEVCO u ECHO, u mis-SEAE) u tlieta mill-Istati Membri tagħha (il-Ġermanja, Franza u n-Netherlands), bil-għan li jiġu promossi l-istabbilizzazzjoni u r-rikostruzzjoni tar-Repubblika Ċentru-Afrikana (CAR). Huwa ġie stabbilit għal tul massimu ta' 60 xahar. Il-fond fiduċjarju huwa ġestit minn Brussell. Il-Bord tal-Fond Fiduċjarju u l-Kumitat Operazzjonali tal-Fond Fiduċjarju Bêkou tal-UE huma komposti minn rappreżentanti tad-donaturi, minn rappreżentanti tal-Kummissjoni u minn osservaturi. Il-Bord jadotta u jirrieżamina l-istrateġija tal-EUTF. Il-Bord għandu jiltaqa' mill-inqas darba fis-sena. Il-Kumitat Operazzjonali jeżamina, japprova u jissorvelja l-implimentazzjoni tal-azzjonijiet iffinanzjati mill-Fond. Il-Kumitat japprova wkoll il-kontijiet annwali u r-rapporti annwali dwar l-attivitajiet iffinanzjati mill-Fond Fiduċjarju. Skont l-Artikolu 8 tal-Ftehim li jistabbilixxi l-Fond Fiduċjarju tal-Unjoni Ewropea għar-Repubblika Ċentru-Afrikana, il-"Fond Fiduċjarju Bêkou tal-UE" u l-Artikolu 11.2.1 tal-Ftehim Kostituttiv, il-kontijiet annwali huma magħmulin minn żewġ partijiet: (1) Ir-rapport finanzjarju annwali mħejji mill-maniġer tal-EUTF u (2) Id-dikjarazzjonijiet finanzjarji annwali mħejjija mill-Uffiċjal tal-Kontabbiltà tal-Kummissjoni, li huwa wkoll, abbażi tal-istess artikolu, l-Uffiċjal tal-Kontabbiltà tal-fond fiduċjarju. Skont l-Artikolu 8 tal-Ftehim kostituttiv, id-dikjarazzjonijiet finanzjarji għandhom jitħejjew f'konformità mar-regoli kontabilistiċi adottati mill-Uffiċjal tal-Kontabbiltà tal-Kummissjoni (Regoli Kontabilistiċi tal-UE, EAR) li huma bbażati fuq l-Istandards Internazzjonali tal-Kontabbiltà għas-Settur Pubbliku (IPSAS). Il-kontijiet annwali huma soġġetti għal awditjar estern indipendenti u l-kontijiet annwali finali jiġu sottomessi mill-maniġer tal-EUTF u mill-Uffiċjal tal-Kontabilità lill-Kumitat Operazzjonali għall-approvazzjoni (l-Artikolu 8.3.4(c)). Il-Fond Fiduċjarju Bêkou tal-UE (l-EUTF Bêkou) għandu l-għan li jiżgura l-aċċess għal servizzi bażiċi, jappoġġja l-irkupru ekonomiku u l-ħolqien tal-impjiegi, u jippromwovi l-koeżjoni soċjali u r-rikonċiljazzjoni. Mill-ħolqien tiegħu, l-EUTF Bêkou adotta 16-il programm u għen aktar minn 2 miljun benefiċjarju. Minkejja l-eżistenza ta' gvern elett b'mod demokratiku u l-isforzi tiegħu biex jirritorna għall-istabbiltà, is-sitwazzjoni tas-sigurtà fl-RCA tibqa' volatili. Huwa f'dan il-kuntest kumpless u fraġli fejn l-EUTF Bêkou jieħu vantaġġ sħiħ mill-vantaġġi komparattivi tiegħu ta' flessibbiltà u adattabbiltà għaċ-ċirkostanzi li jinbidlu. Barra minn hekk, l-EUTF Bêkou jibqa' l-uniku strument li jibni reżiljenza kemm għall-popolazzjoni kif ukoll għall-istat, f'approċċ reali ta' Kollegament bejn l-Għajnuna, ir-Riabilitazzjoni u l-Iżvilupp (LRRD). Minħabba s-sitwazzjoni attwali fl-RCA u fid-dawl tal-iskadenza tal-EUTF Bêkou f'Lulju 2019, f'Novembru 2018, il-Bord EUTF talab b'mod formali estensjoni ta' 18-il xahar, u b'hekk id-durata totali tal-EUTF Bêkou żdiedet minn 60 xahar għal 78 xahar. Il-proċedura uffiċjali, li tinkludi konsultazzjoni tal-Parlament Ewropew u tal-Kunsill, tnediet f'Diċembru 2018. Il-kisbiet ewlenin operattivi tal-2018 huma dawn li ġejjin: L-EUTF Bêkou adotta azzjoni ġdida għal ammont totali ta' EUR 35 miljun fis-settur tas-saħħa u żied b'EUR 2 miljun kull wieħed il-baġit taż-żewġ azzjonijiet adottati diġà fis-setturi tal-irkupru ekonomiku u l-promozzjoni tal-koeżjoni soċjali, id-djalogu u r-rikonċiljazzjoni. Ġie adottat il-Qafas tar-Riżultati tal-EUTF Bêkou, li jirrispondi għar-rakkomandazzjoni tal-Qorti tal-Awdituri dwar l-identifikazzjoni ta' objettivi SMART fil-livell tal-EUTF. Din l-għodda strateġika se turi aħjar ir-riżultati ġenerali tal-azzjonijiet tal-EUTF Bêkou. Il-proġetti tal-EUTF Bêkou kienu kkaratterizzati mill-istabbiltà relattiva fil-partijiet tal-Grigal u tal-Lbiċ tal-pajjiż li kienu jeħtieġu interventi addizzjonali, mill-kunflitti lokalizzati f'Bangui u fl-artijiet imbiegħda, kif ukoll mill-iskjerament mill-ġdid tal-uffiċjali pubbliċi barra minn Bangui. Min-naħa finanzjarja, sal-aħħar tal-2018, l-impenji mill-kontributuri tal-EUTF ammontaw għal aktar minn EUR 242 miljun. Din hija żieda ta' EUR 6 miljun meta mqabbla mal-2017. Madankollu, EUR 5 miljun biss minn dawn il-EUR 242 miljun għad iridu jiġu ċċertifikati. F'termini ta' kuntratti, l-EUTF Bêkou ffirma 30 kuntratt ġdid fl-2018 għal ammont totali ta' kważi EUR 80 miljun (li jirrappreżentaw 48 % tal-ammont totali kkuntrattat mindu nħoloq). Dawn jikkontribwixxu għall-implimentazzjoni tal-programmi tiegħu fis-setturi tas-saħħa, tal-irkupru ekonomiku, tar-reżiljenza rurali u tal-ħolqien tal-impjiegi, tal-ilma u tas-sanità, tar-rikonċiljazzjoni u tal-ftuħ tar-reġjuni. L-aħħar iżda mhux l-inqas, fl-2018 tħallsu aktar minn EUR 57 miljun (li jirrappreżentaw kważi 50 % tal-ammont totali mħallas mindu nħoloq l-EUTF Bêkou) minbarra l-pagamenti li saru matul is-snin preċedenti; l-iżborżi totali laħqu kważi EUR 119-il miljun mindu nħoloq l-EUTF Bêkou. Fir-rapporti finanzjarji, l-impatt tal-attivitajiet imsemmija hawn fuq jinħass l-aktar meta wieħed iħares lejn: Prefinanzjament: żieda ta' kEUR 24 839 li tirriżulta mill-għadd għoli ta' kuntratti ġodda ffirmati u l-avvanzi mħallsa; Flus u l-ekwivalenti ta' flus; tnaqqis ta' kEUR 26 017 huwa kkawżat prinċipalment miż-żieda fil-pagamenti ta' prefinanzjament, enfasizzati hawn fuq; Impenji pendenti li għadhom ma ġewx iddebitati: żieda minn kEUR 25 310 għal kEUR 54 645 minħabba l-kuntratti ġodda. Il-fondi fiduċjarji tal-Unjoni jiġu stabbiliti mill-Kummissjoni Ewropea b'deċiżjoni wara l-konsultazzjoni jew l-approvazzjoni tal-Parlament Ewropew u tal-Kunsill. Din id-deċiżjoni tinkludi l-ftehim kostituttiv ma' donaturi oħra. Il-fondi fiduċjarji tal-Unjoni jiġu stabbiliti u implimentati biss soġġetti għall-kundizzjonijiet li ġejjin: hemm valur miżjud għall-intervent tal-Unjoni: l-objettivi tal-fondi fiduċjarji tal-Unjoni, b'mod partikolari minħabba l-iskala jew l-effetti potenzjali tagħhom, jistgħu jintlaħqu aħjar fil-livell tal-Unjoni milli fil-livell nazzjonali u l-użu tal-istrumenti finanzjarji eżistenti ma jkunx biżżejjed biex jintlaħqu l-objettivi ta' politika tal-Unjoni; il-fondi fiduċjarji tal-Unjoni jġibu viżibilità politika ċara għall-Unjoni u vantaġġi maniġerjali kif ukoll kontroll aħjar mill-Unjoni tar-riskji u tal-iżborżi tal-Unjoni u tal-kontribuzzjonijiet tad-donaturi l-oħrajn; il-fondi fiduċjarji tal-Unjoni ma joħolqux duplikazzjoni ta' kanali oħrajn diġà eżistenti ta' finanzjament jew strumenti simili mingħajr ma jipprovdu kwalunkwe addizzjonalità; l-objettivi tal-fondi fiduċjarji tal-Unjoni huma allinjati mal-objettivi tal-istrument jew tal-partita baġitarja tal-Unjoni li minnhom jiġu ffinanzjati. Għal kull fond fiduċjarju tal-Unjoni jiġi stabbilit bord ippresedut mill-Kummissjoni sabiex jiżgura rappreżentanza ġusta tad-donaturi u biex jiddeċiedi dwar l-użu tal-fondi. Il-bord jinkludi rappreżentant ta' kull Stat Membru mhux kontributur bħala osservatur. Ir-regoli għall-kompożizzjoni tal-bord u r-regoli interni tiegħu għandhom jiġu stabbiliti fil-ftehim kostituttiv tal-fond fiduċjarju tal-Unjoni. Il-fondi fiduċjarji tal-Unjoni jiġu stabbiliti għal durata limitata kif iddeterminata fil-ftehim kostituttiv tagħhom. Dik id-durata tista' tiġi estiża fuq talba tal-bord tal-fond fiduċjarju tal-Unjoni u bi preżentazzjoni mill-Kummissjoni ta' rapport li jiġġustifika l-estensjoni. Il-Parlament Ewropew u/jew il-Kunsill jistgħu jitolbu lill-Kummissjoni ma tissoktax bl-approprjazzjonijiet għall-Fond Fiduċjarju jew li tirrevedi l-att kostituttiv bl-għan li tillikwidah. L-uffiċjal tal-kontabilità tal-Kummissjoni jservi bħala l-uffiċjal tal-kontabilità tal-fondi fiduċjarji tal-Unjoni. L-uffiċjal tal-kontabilità huwa responsabbli għall-istabbiliment tal-proċeduri kontabilistiċi u l-pjan tal-kontijiet komuni għall-fondi fiduċjarji kollha tal-Unjoni. L-awditur intern tal-Kummissjoni, l-OLAF u l-Qorti tal-Awdituri jeżerċitaw l-istess setgħat fuq il-fondi fiduċjarju tal-Unjoni kif jagħmlu fir-rigward tal-azzjonijiet l-oħrajn imwettqa mill-Kummissjoni. Il-fondi fiduċjarji tal-Unjoni jiġu soġġetti wkoll għal awditjar estern indipendenti kull sena. Sal-lum, il-Kummissjoni waqqfet erba' EUTFs: Hemm aktar informazzjoni disponibbli fuq is-siti web tal-EUTFs individwali: Il-Fond Fiduċjarju ta' Emerġenza tal-Unjoni Ewropea għall-istabbiltà u li jindirizza l-għeruq ta' dak li jikkawża l-migrazzjoni irregolari u l-ispostament tal-persuni fl-Afrika ("EUTF għall-Afrika") tnieda fit-12 ta' Novembru 2015 matul is-Summit tal-Belt Valletta dwar il-Migrazzjoni. L-objettivi ewlenin ta' dan il-fond fiduċjarju huwa li jappoġġja l-aspetti kollha tal-istabbiltà u li jikkontribwixxi għal ġestjoni aħjar tal-migrazzjoni, kif ukoll li jindirizza l-għeruq ta' dak li jikkawża d-destabbilizzazzjoni, l-ispostament sfurzat u l-migrazzjoni irregolari, b'mod partikolari billi jippromwovi r-reżiljenza, l-opportunitajiet indaqs u ekonomiċi, is-sigurtà u l-iżvilupp u l-indirizzar tal-abbużi tad-drittijiet tal-bniedem. Il-fond fiduċjarju jopera fi tliet żoni ġeografiċi ewlenin, jiġifieri r-reġjun tas-Saħel u ż-żona tal-Lag Chad, il-Qarn tal-Afrika u t-Tramuntana tal-Afrika, madankollu, mill-proġetti tal-Fond Fiduċjarju jistgħu jibbenifikaw ukoll, fuq bażi ta' każ b'każ, il-pajjiżi ġirien tal-pajjiżi eliġibbli. Il-Fond Fiduċjarju huwa stabbilit għal perjodu limitat, sal-31 ta' Diċembru 2020, sabiex jipprovdi rispons fuq perjodu ta' żmien qasir u medju għall-isfidi tar-reġjuni. Il-fond fiduċjarju huwa ġestit minn Brussell. Il-Bord tal-Fond Fiduċjarju u l-Kumitat Operazzjonali tal-EUTF għall-Afrika huma komposti minn rappreżentanti tad-donaturi u tal-Kummissjoni, kif ukoll minn rappreżentanti ta' Stati Membri tal-UE mhux kontributuri, l-awtoritajiet tal-pajjiżi eliġibbli u organizzazzjonijiet reġjonali bħala osservaturi. Il-Bord jistabbilixxi u jirrieżamina l-istrateġija tal-EUTF. Il-Bord għandu jiltaqa' mill-inqas darba fis-sena. Il-Kumitat Operazzjonali jeżamina, japprova u jissorvelja l-implimentazzjoni tal-azzjonijiet iffinanzjati mill-Fond. Il-Kumitat japprova wkoll il-kontijiet annwali u r-rapporti annwali dwar l-attivitajiet iffinanzjati mill-Fond Fiduċjarju. Skont l-Artikolu 7 ta' "Il-ftehim li jistabbilixxi l-fond fiduċjarju ta' emerġenza tal-Unjoni Ewropea għall-istabbiltà u li jindirizza l-għeruq ta' dak li jikkawża l-migrazzjoni irregolari u l-ispostament tal-persuni fl-Afrika u r-regoli interni tiegħu" ("Ftehim kostituttiv"), il-kontijiet annwali huma magħmula minn żewġ partijiet: (1) Ir-rapport finanzjarju annwali li huwa r-responsabbiltà tal-maniġer tal-EUTF u (2) Ir-rapporti finanzjarji annwali mħejjija mill-Uffiċjal tal-Kontabbiltà tal-KE, li huwa wkoll, abbażi tal-istess artikolu, l-Uffiċjal tal-Kontabbiltà tal-fond fiduċjarju. Skont l-Artikolu 8 tal-Ftehim kostituttiv, ir-rapporti finanzjarji għandhom jitħejjew f'konformità mar-regoli kontabilistiċi adottati mill-Uffiċjal tal-Kontabbiltà tal-Kummissjoni (Regoli Kontabilistiċi tal-UE, EAR) li huma bbażati fuq l-Istandards Internazzjonali tal-Kontabbiltà għas-Settur Pubbliku (IPSAS). Il-kontijiet annwali huma soġġetti għal awditjar estern indipendenti u l-kontijiet annwali finali jiġu sottomessi mill-maniġer tal-EUTF u mill-Uffiċjal tal-Kontabbiltà lill-Kumitat Operazzjonali għall-approvazzjoni (l-Artikolu 8.3.4(c)). Sal-31 ta' Diċembru 2018, ir-riżorsi allokati għall-EUTF għall-Afrika ammontaw għal bejn wieħed u ieħor EUR 4,2 biljun. Dan jinkludi madwar EUR 3,7 biljun mill-Fond Ewropew għall-Iżvilupp (FEŻ) u l-istrumenti finanzjarji tal-UE inklużi l-Istrument tal-Kooperazzjoni għall-Iżvilupp (DCI), l-Istrument Ewropew ta' Viċinat (ENI), il-Fond għall-Asil, il-Migrazzjoni u l-Integrazzjoni (AMIF) u l-finanzjament mid-Direttorat Ġenerali għall-Protezzjoni Ċivili u l-Operazzjonijiet tal-Għajnuna Umanitarja Ewropej (DĠ ECHO), kif ukoll EUR 489.5 miljun mill-Istati Membri tal-UE u donaturi oħra (l-Iżvizzera u n-Norveġja). Matul l-2018, ir-riżorsi ġenerali tal-EUTF għall-Afrika żdiedu b'EUR 902 miljun, inklużi impenji ġodda ta' EUR 674 miljun mill-FEŻ u EUR 117-il miljun mill-Baġit tal-UE. L-EUTF għall-Afrika rċieva 24 impenn ġdid mill-Istati Membri tal-UE u minn donaturi oħra li jammontaw għal EUR 110 miljun (EUR 49 miljun lit-tieqa tas-Saħel u tal-Lag Chad, EUR 47 miljun lit-tieqa tat-Tramuntana tal-Afrika u EUR 14-il miljun lit-tieqa tal-Qarn tal-Afrika). Sal-aħħar tal-2018, ġew iċċertifikati l-impenji kollha mill-Istati Membri tal-UE u minn donaturi oħra li saru fl-2018 flimkien ma' impenn pendenti tal-2017. Il-konklużjonijiet tal-Kunsill Ewropew tat-28 ta' Ġunju 2018 talbu lill-UE u lill-Istati Membri tagħha jipprovdu finanzjament addizzjonali lill-EUTF għall-Afrika. Bħala segwitu, fis-6 ta' Lulju, il-Kummissjoni adottat deċiżjoni li tittrasferixxi EUR 500 miljun mill-11-il riżerva tal-FEŻ. Fir-rigward tal-istat ta' implimentazzjoni tal-EUTF għall-Afrika fis-sena 2018, ġew adottati 45 programm ġdid kif ukoll 13-il suppliment fit-tliet reġjuni kollha inklużi programmi trasversali (16 fis-Saħel/fil-Lag Chad, 26 fil-Qarn tal-Afrika u 9 fl-Afrika ta' Fuq u 7 trasversali). Sal-aħħar tal-2018, dan ġab l-għadd totali tal-programmi approvati mill-Kumitati operazzjonali għal 187 għal total ta' EUR 3 590 miljun. Sal-aħħar tal-2018, il-kuntratti ffirmati mas-sħab ta' implimentazzjoni kienu laħqu it-366, għal ammont totali ta' EUR 2 461 miljun, li minnhom 949.3 miljun f'kuntratti operazzjonali għall-2018 biss. Il-modifiki għall-kuntratti l-qodma jġibu l-ammont totali operazzjonali kkuntrattat fl-2018 għal 959,9 miljun. Ir-rata ta' kkuntrattar fl-aħħar tal-2018 żdiedet meta mqabbla mar-rata ta' kkuntrattar fl-aħħar tal-2017 (69 % ta' kuntratti ffirmati b'finanzjament approvat għall-kuntrarju ta' 62,9 %). Matul l-2018, l-EUTF għall-Afrika intensifika aktar l-isforzi tiegħu flimkien mas-sħab Afrikani u Ewropej tiegħu, biex irawwem l-istabbiltà u jikkontribwixxi għal ġestjoni mtejba tal-migrazzjoni fis-Saħel u l-Lag Chad, il-Qarn tal-Afrika u r-reġjuni tat-Tramuntana tal-Afrika. Dan kompla jindirizza l-kawżi ewlenin tad-destabbilizzazzjoni, taċ-ċaqliq sfurzat u tal-migrazzjoni irregolari, billi ppromwova l-iżvilupp u s-sigurtà. Matul it-tielet sena tiegħu, l-EUTF għall-Afrika kompla juri l-valur miżjud tiegħu bħala għodda ta' implimentazzjoni rapida u effettiva li tiffaċilita d-djalogu politiku mal-pajjiżi sħab, tapplika approċċi innovattivi u tipproduċi riżultati konkreti bil-ġbir flimkien tal-finanzjament u tal-għarfien espert minn diversi partijiet ikkonċernati. Permezz tal-EUTF għall-Afrika, aktar minn 5,3 miljun persuna vulnerabbli bbenefikaw minn servizzi bażiċi u programmi għas-sigurtà alimentari u ta' nutrizzjoni. Intlaħqu aktar minn 150 000 persuna permezz tal-kampanji ta' informazzjoni dwar il-prattiki relatati mal-bini tar-reżiljenza u d-drittijiet bażiċi u 96 000 migrant jew migrant potenzjali ntlaħqu mill-kampanji ta' informazzjoni dwar il-migrazzjoni u r-riskji marbuta mal-migrazzjoni irregolari. Permezz tal-Inizjattiva EU-IOM, l-EUTF għall-Afrika appoġġja 42 628 ritorn volontarju ta' migranti vulnerabbli l-aktar mil-Libja (18 329) u min-Niġer (17 226), u ġew assistiti aktar minn 58 000 migrant vulnerabbli mal-wasla fil-pajjiż ta' oriġini tagħhom. Permezz tal-programm għal Ġestjoni Aħjar tal-Migrazzjoni fil-Qarn tal-Afrika biss, l-EUTF għall-Afrika diġà għen kważi 11 000 migrant u persuni spustati b'mod sfurzat u ħarreġ kważi 1 600 persuna dwar il-ġestjoni tal-migrazzjoni. Fir-rapporti finanzjarji, l-impatt ta' din l-attività msaħħa u tal-kuntratti ġodda jinħass l-aktar meta wieħed iħares lejn: Il-prefinanzjament: żdied b'kEUR 57 110 peress li l-avvanzi fuq il-kuntratti ġodda ġew imħallsa; L-ammonti pagabbli u l-imposti dovuti: żdiedu b'kEUR 81 753 peress li qed jiġu pproċessati aktar pretensjonijiet tal-kostijiet iżda jridu jiġu akkumulati wkoll aktar spejjeż; L-ispejjeż: Żdiedu minn kEUR 279 299 fl-2017 għal kEUR 576 808 fl-2018 peress li l-Fond Fiduċjarju jinsab fit-tielet sena tal-eżistenza tiegħu u qed jiġu implimentati ħafna aktar kuntratti; L-impenji pendenti li għadhom ma ġewx iddebitati żdiedu minn kEUR 926 139 għal kEUR 1 310 069 minħabba l-kuntratti ġodda. Billi s-Sitt FEŻ ingħalaq fl-2006 u s-Seba' FEŻ ingħalaq fl-2008, il-kontijiet annwali ma għadx fihom it-tabelli tal-implimentazzjoni għal dawn il-FEŻ. Madankollu, l-implimentazzjoni tal-bilanċi ttrasferiti tista' tinstab fid-Disa' FEŻ. Kif sar fis-snin li għaddew u sabiex tkun żgurata t-trasparenza fil-preżentazzjoni tal-kontijiet, it-tabelli jippreżentaw separatament għat-Tmien FEŻ il-parti użata għall-programmazzjoni skont il-Konvenzjoni ta' Lomé u l-parti użata għall-programmazzjoni skont il-Ftehim ta' Cotonou. F'konformità mal-Artikolu 1(2)(b) tal-Ftehim Intern tad-Disa' FEŻ, il-bilanċi u d-diżimpenji tal-FEŻ preċedenti ġew ittrasferiti għad-Disa' FEŻ u, matul il-ħajja tad-disa' FEŻ, ġew impenjati bħala fondi tad-disa' FEŻ. Fl-2018, il-Kummissjoni nediet eżerċizzju speċjali għall-għeluq tal-kuntratti li kien fadal taħt it-Tmien u d-Disa' FEŻ. Sal-aħħar tal-2019 għandu jkun disponibbli rapport finali dwar l-implimentazzjoni finanzjarja tat-Tmien FEŻ (u dwar id-Disa' FEŻ sal-aħħar tal-2020). Il-Ftehim ta' Sħubija AKP-KE ffirmat fit-23 ta' Ġunju 2000 f'Cotonou mill-Istati Membri tal-Komunità Ewropea u mill-Istati tal-Afrika, tal-Karibew u tal-Paċifiku (l-Istati AKP) daħal fis-seħħ fl-1 ta' April 2003. Il-Ftehim ta' Cotonou ġie emendat darbtejn, l-ewwel permezz tal-ftehim iffirmat fil-Lussemburgu fil-25 ta' Ġunju 2005, it-tieni permezz tal-ftehim iffirmat f'Ouagadougou fit-22 ta' Ġunju 2010. Il-Ftehim Intern dwar il-finanzjament tal-għajnuna tal-Komunità fil-qafas finanzjarju pluriennali għall-perjodu 2014–2020 f'konformità mal-Ftehim ta' Cotonou rivedut, adottat mir-Rappreżentanti tal-Gvernijiet tal-Istati Membri tal-Komunità Ewropea f'Awwissu 2013, daħal fis-seħħ f'Marzu 2015. Skont il-Ftehim ta' Cotonou, it-tielet perjodu (2014–2020) tal-għajnuna tal-Komunità lill-Istati tal-AKP u lill-PTEE huwa ffinanzjat mill-Ħdax-il FEŻ b'ammont ta' EUR 30 506 miljun, li minnhom: EUR 29 089 miljun huma allokati lill-pajjiżi tal-AKP skont l-Artikolu 1.2(a) u l-Artikolu 2(d) tal-Ftehim Intern, li minnhom EUR 27 955 miljun huma ġestiti mill-Kummissjoni Ewropea; EUR 364,5 miljun huma allokati lill-PTEE skont l-Artikolu 1.2(a) u l-Artikolu 3.1 tal-Ftehim Intern, li minnhom EUR 359,5 miljun huma ġestiti mill-Kummissjoni Ewropea; EUR 1 052.5 miljun huma għall-Kummissjoni sabiex tiffinanzja l-kostijiet li jirriżultaw mill-programmazzjoni u l-implimentazzjoni tar-riżorsi tal-Ħdax-il FEŻ, skont l-Artikolu 1.2(a) tal-Ftehim Intern. L-ammonti diżimpenjati minn proġetti taħt id-Disa' FEŻ u l-FEŻ preċedenti huma ttrasferiti għar-riżerva tal-prestazzjoni tal-Għaxar FEŻ, bl-eċċezzjoni tal-fondi ta' Stabex. Il-fondi diżimpenjati minn proġetti taħt l-Għaxar FEŻ huma ttrasferiti għar-riżerva tal-prestazzjoni tal-Ħdax-il FEŻ. Matul l-2018, il-fondi kollha diżimpenjati mill-FEŻ preċedenti ġew ittrasferiti għar-riżervi rispettivi. Skont l-Għaxar FEŻ u l-Ħdax-il FEŻ, ġew iffirmati l-ftehimiet dwar it-trasferiment għal proġetti ta' kofinanzjament u nfetħu l-approprjazzjonijiet ta' impenn għal ammont totali ta' EUR 241,9 miljun, filwaqt li l-approprjazzjonijiet ta' pagament infetħu biss għall-ammonti msarrfa li jammontaw għal EUR 230,2 miljun. Is-sitwazzjoni tal-approprjazzjonijiet tal-kofinanzjament fil-31 ta' Diċembru 2018 hija murija fit-tabella ta' hawn taħt: It-tabelli li jippreżentaw is-sitwazzjoni skont l-istrument jinsabu fl-anness. * Iċ-ċifri negattivi jirrappreżentaw diżimpenji Rapport tal-pożizzjoni finanzjarja Rapport tal-introjtu u introjtu ieħor komprensiv Rapport tal-bidliet fir-riżorsi tal-kontributuri Rapport tal-flussi ta' flus Noti għar-rapporti finanzjarji (1) Għas-sena li ntemmet fil-31 ta' Diċembru 2018, l-imgħax u introjtu simili jinkludu EUR 96,7 miljun ikkalkolati fuq l-assi miżmuma bil-kost amortizzat abbażi tal-metodu tal-imgħax effettiv. Il-Faċilità tal-Investiment ("il-Faċilità" jew il-"FI") ġiet stabbilita fil-qafas tal-Ftehim ta' Cotonou (il-"Ftehim") dwar il-kooperazzjoni u l-għajnuna għall-iżvilupp innegozjat bejn il-Grupp ta' Stati Afrikani, tal-Karibew u tal-Paċifiku (l-"Istati AKP") u l-Unjoni Ewropea u l-Istati Membri tagħha fit-23 ta' Ġunju 2000, li mbagħad ġie rivedut fil-25 ta' Ġunju 2005 u fit-22 ta' Ġunju 2010. Il-Faċilità mhijiex entità ġuridika separata u l-Bank Ewropew tal-Investiment ("BEI" jew "il-Bank") jamministra l-kontribuzzjonijiet f'isem l-Istati Membri ("Donaturi") f'konformità mat-termini tal-Ftehim u jaġixxi bħala amministratur tal-Faċilità. Il-finanzjament skont il-Ftehim huwa pprovdut mill-baġits tal-Istati Membri tal-UE. L-Istati Membri tal-UE jikkontribwixxu bl-ammonti allokati għall-finanzjament tal-FI u bl-għotjiet għall-finanzjament tas-sussidji tal-imgħax kif previst fl-oqfsa finanzjarji pluriennali (l-Ewwel Protokoll Finanzjarju li jkopri l-perjodu 2000–2007 u msejjaħ id-9 Fond Ewropew għall-Iżvilupp (FEŻ), it-Tieni Protokoll Finanzjarju li jkopri l-perjodu 2008 — 2013 u msejjaħ l-Għaxar FEŻ u t-Tielet Protokoll Finanzjarju li jkopri l-perjodu 2014 — 2020 imsejjaħ il-Ħdax-il FEŻ). Il-BEI huwa fdat bil-ġestjoni ta': il-Faċilità, fond rotanti ta' EUR 3 685,5 miljun li jerfa' r-riskju immirat biex irawwem l-investiment fis-settur privat fil-pajjiżi AKP, li minnhom, EUR 48.5 miljun huma allokati għall-Pajjiżi u territorji extra-Ewropej ("pajjiżi PTEE"); għotjiet għall-finanzjament tas-sussidji tal-imgħax b'valur massimu ta' EUR 1 220,85 miljun għall-pajjiżi AKP u b'valur massimu ta' EUR 8,5 miljun għall-pajjiżi PTEE. Sa 15 % minn dawn is-sussidji jistgħu jintużaw biex jiffinanzjaw l-assistenza teknika ("AT") relatata mal-proġetti. Ir-rapporti finanzjarji preżenti jkopru l-perjodu mill-1 ta' Jannar 2018 sal-31 ta' Diċembru 2018. Fuq proposta mill-Kumitat ta' Tmexxija tal-BEI, il-Bord tad-Diretturi tal-BEI adotta r-Rapporti Finanzjarji fl-14 ta' Marzu 2019, u awtorizza s-sottomissjoni tagħhom lill-Bord tal-Gvernaturi għall-approvazzjoni tiegħu sal-26 ta' April 2019. Ir-rapporti finanzjarji tal-Faċilità tħejjew f'konformità mal-Istandards Internazzjonali tar-Rapportar Finanzjarju (IFRS) kif adottati mill-Unjoni Ewropea. It-tħejjija tar-rapporti finanzjarji tirrikjedi l-użu ta' estimi tal-kontabbiltà. Hija tirrikjedi wkoll li l-Maniġment tal-Bank Ewropew tal-Investiment jeżerċita l-ġudizzju tiegħu fil-proċess tal-applikazzjoni tal-politiki kontabilistiċi tal-Faċilità tal-Investiment. L-oqsma li jinvolvu livell ogħla ta' ġudizzju jew kumplessità, jew l-oqsma fejn is-suppożizzjonijiet u l-estimi huma sinifikanti għar-rapporti finanzjarji huma divulgati minn hawn 'il quddiem. L-aktar użu sinifikanti tal-ġudizzji u l-estimi huwa kif ġej: Il-valuri ġusti ta' assi finanzjarji u obbligazzjonijiet finanzjarji li huma nnegozjati fi swieq attivi huma bbażati fuq il-prezzijiet kwotati tas-suq jew kwotazzjonijiet ta' prezzijiet tas-sensara. Fejn il-valuri ġusti ma jistgħux ikunu derivati minn swieq attivi, dawn jiġu ddeterminati bl-użu ta' tekniki ta' valwazzjoni varji li jinkludu l-użu ta' mudelli matematiċi. L-input għal dawn il-mudelli jittieħed minn swieq osservabbli, fejn ikun possibbli, iżda fejn dan ma jkunx possibbli, ikun meħtieġ livell ta' ġudizzju sabiex jiġu stabbiliti l-valuri ġusti. Il-valutazzjonijiet huma kkategorizzati f'livelli differenti fil-ġerarkija tal-valur ġust abbażi tal-inputs użati fit-tekniki tal-valutazzjoni kif deskritti u divulgati fin-Noti 2.4.2 u 4. Il-kejl tat-telf tal-kreditu mistenni ("ECL") jirrikjedi li l-maniġment japplika ġudizzji sinifikanti, b'mod partikolari, fil-valutazzjoni ta' żieda sinifikanti fir-riskju ta' kreditu mir-rikonoxximent inizjali, l-inkorporazzjoni ta' informazzjoni ta' natura prospettiva u l-istima ulterjuri tal-ammont u ż-żmien ta' flussi ta' flus u valuri kollaterali futuri meta jiġi ddeterminat it-telf minħabba indeboliment. Dawn l-istimi huma xprunati minn għadd ta' fatturi, li l-bidliet fihom jistgħu jirriżultaw f'bidliet sinifikanti fiż-żmien u fl-ammont ta' provvedimenti biex jiġi rikonoxxut it-telf ta' kreditu (Nota 2.4.2). Il-valwazzjoni tal-investimenti ta' ekwità mhux ikkwotati normalment tkun ibbażata fuq waħda minn dawn li ġejjin: it-tranżazzjonijiet distakkati riċenti fis-suq; il-valur ġust kurrenti ta' strument ieħor li huwa sostanzjalment l-istess; il-flussi tal-flus mistennija skontati bir-rati kurrenti applikabbli għal entrati b'termini u karatteristiċi tar-riskji simili; il-metodu tal-assi netti aġġustati; jew mudelli ta' valwazzjoni oħrajn. Id-determinazzjoni tal-flussi tal-flus u tal-fatturi ta' skont għall-investimenti ta' ekwità mhux ikkwotati tirrikjedi stima sinifikanti. Il-Faċilità tikkalibra t-tekniki ta' valwazzjoni perjodikament u tittestja l-validità tagħhom billi tuża l-prezz minn tranżazzjonijiet tas-suq kurrenti li jistgħu jiġu osservati fl-istess strument jew inkella minn data tas-suq disponibbli oħra li tista' tiġi osservata. Il-Faċilità tittratta l-investimenti ta' ekwità disponibbli għall-bejgħ bħala indeboliti meta jkun hemm tnaqqis sinifikanti jew fit-tul fil-valur ġust taħt il-kost oriġinali jew fejn tkun teżisti evidenza oġġettiva oħra ta' indeboliment. Id-determinazzjoni ta' x'inhu "sinifikanti" jew "fit-tul" tirrikjedi li jsir ġudizzju. Ġeneralment, il-Faċilità tittratta "sinifikanti" bħala 30 % jew aktar, u "fit-tul" bħala aktar minn 12-il xahar. Barra minn hekk, il-Faċilità tevalwa fatturi oħrajn, inklużi l-volatilità normali fil-prezz tal-ishma għall-ekwitajiet ikkwotati u l-flussi tal-flus futuri u l-fatturi ta' skont għall-ekwitajiet mhux ikkwotati. Il-Faċilità ħadet deċiżjonijiet sinifikanti li l-ebda waħda mill-entitajiet li għandha interess fihom, ma hija kontrollata mill-Faċilità. Dan minħabba li f'dawn l-entitajiet kollha, is-Soċju Solidali jew il-Maniġer tal-Fond jew il-Bord ta' Tmexxija għandhom ir-responsabbiltà unika għall-ġestjoni u l-kontroll tal-attivitajiet u l-affarijiet tas-sħubija u għandhom is-setgħa u l-awtorità li jagħmlu dak li huwa meħtieġ biex jilħqu l-iskop u l-objettivi tas-sħubija li tkun f'konformità mal-linji gwida tal-investiment u tal-politiki. Minbarra l-bidliet ta' hawn taħt, il-Faċilità konsistentement applikat il-politiki kontabilistiċi stipulati fin-Nota 2.4 għall-perjodi kollha ppreżentati f'dawn ir-rapporti finanzjarji. Il-Faċilità adottat l-istandards ġodda u l-emendi għall-istandards li ġejjin. Il-Faċilità adottat l-IFRS 9 kif inħareġ mill-IASB f'Lulju 2014 b'data ta' tranżizzjoni tal-1 ta' Jannar 2018, li rriżulta f'bidliet fil-politiki kontabilistiċi u f'aġġustamenti għall-ammonti rikonoxxuti preċedentement fir-rapporti finanzjarji. Għal aktar dettalji rreferi għan-nota 2.5. Kif permess mid-dispożizzjonijiet tranżitorji tal-IFRS 9, il-Faċilità għażlet li ma terġax tiddikjara l-perjodi komparattivi. Fl-1 ta' Jannar 2018, l-aġġustamenti kollha fl-ammonti riportati tal-assi finanzjarji u tal-obbligazzjonijiet li jirriżultaw mill-adozzjoni tal-IFRS 9 ġew rikonoxxuti fil-fond ta' riżerva u fir-riżerva ta' valur ġust. Għaldaqstant, l-informazzjoni ppreżentata għall-2017 skont l-applikabbiltà ma tirriflettix ir-rekwiżiti tal-IFRS 9 u għalhekk ma tistax titqabbel mal-informazzjoni ppreżentata għall-2018 skont l-IFRS 9. L-IFRS 15 jistabbilixxi qafas komprensiv biex jiġi ddeterminat kemm, jekk għandux u meta d-dħul jiġi rikonoxxut. Dan jissostitwixxi l-gwida tar-rikonoxximent tad-dħul, inkluż l-IAS 18 Dħul u l-IAS 11 Kuntratti ta' Kostruzzjoni u l-IFRIC 13 Programmi ta' Lealtà tal-Konsumaturi. Il-Faċilità adottat l-istandard billi użat l-approċċ retrospettiv modifikat li jfisser li l-impatt kumulattiv tal-adozzjoni jiġi rikonoxxut fil-qligħ miżmum mill-1 ta' Jannar 2018 u li l-komparattivi ma reġgħux ġew iddikjarati. L-applikazzjoni tal-IFRS 15, ma kellhiex impatt sinifikanti fuq ir-rapporti finanzjarji tal-Faċilità. L-Interpretazzjoni tikkjarifika li, fid-determinazzjoni tar-rata tal-kambju spot biex tintuża mar-rikonoxximent inizjali tal-assi, l-ispiża jew l-introjtu (jew parti minnu) relatati fir-rigward tal-irtirar tar-rikonoxximent ta' assi mhux monetarju jew obbligazzjoni mhux monetarja relatati ma' korrispettiv bil-quddiem, id-data tat-tranżazzjoni hija d-data li fiha entità tirrikonoxxi inizjalment l-assi mhux monetarju jew l-obbligazzjoni mhux monetarja li jirriżultaw mill-korrispettiv bil-quddiem. Jekk ikun hemm diversi pagamenti jew dħul bil-quddiem, imbagħad l-entità trid tiddetermina d-data tat-tranżazzjonijiet għal kull pagament jew dħul tal-korrispettiv bil-quddiem. Din l-adozzjoni tal-Interpretazzjoni ma kellha l-ebda impatt materjali fuq ir-rapporti finanzjarji tal-Faċilità. L-emendi jikkjarifikaw li entità li hija organizzazzjoni ta' kapital ta' riskju, jew entità oħra kwalifikanti, tista' tagħżel, mar-rikonoxximent inizjali fuq bażi ta' investiment b'investiment, li tkejjel l-investimenti tagħha f'kumpaniji assoċjati u f'impriżi konġunti biċ-ċaqliq fil-valur ġust mgħoddi bħala profitt jew telf. Jekk entità li hija stess ma tkunx entità ta' investiment, ikollha interess f'kumpanija assoċjata jew f'impriża konġunta li tkun entità ta' investiment, imbagħad hija tista', meta tapplika l-metodu ta' ekwità, tagħżel li żżomm il-kejl tal-valur ġust applikat minn dik il-kumpanija assoċjata jew l-impriża konġunta tal-entità ta' investiment għall-interessi fis-sussidjarji tal-kumpanija assoċjata jew tal-impri¿a konġunta tal-entità ta' investiment. Din l-għażla ssir b'mod separat għal kull kumpanija assoċjata jew impriża konġunta tal-entità ta' investiment, aktar tard mid-data li fiha: (a) il-kumpanija assoċjata jew l-impriża konġunta tal-entità ta' investiment tiġi rikonoxxuta inizjalment; (b) il-kumpanija assoċjata jew l-impriża konġunta ssir entità ta' investiment; u (c) il-kumpanija assoċjata jew l-impriża konġunta tal-entità ta' investiment ssir kumpanija/impriża omm. Il-Faċilità m'għandhiex investimenti f'impriżi konġunti. Għalhekk, m'hemm l-ebda impatt fuq ir-rapporti finanzjarji tal-Faċilità. L-IFRS 16 ħareġ f'Jannar 2016 u jieħu post il-gwida kurrenti tal-IAS 17. Dan se jwassal biex kważi l-lokazzjonijiet kollha jiġu rikonoxxuti fil-karta bilanċjali, hekk kif titneħħa d-distinzjoni bejn lokazzjonijiet operazzjonali u ta' finanzjament. Skont l-istandard il-ġdid, huma rikonoxxuti assi (id-dritt li jintuża l-oġġett mogħti b'lokazzjoni) u obbligazzjoni finanzjarja għall-ħlas tal-kirjiet. L-uniċi eżenzjonijiet huma lokazzjonijiet fuq terminu qasir u b'valur baxx. Il-kontabbiltà għal-lokaturi mhix se tinbidel b'mod sinifikanti. L-IFRS 16 kien approvat mill-UE fil-31 ta' Ottubru 2017 u huwa effettiv għall-perjodi ta' rapportar annwali li jibdew fl-1 ta' Jannar 2019 jew wara, u tista' ssir adozzjoni bikrija jekk jiġi applikat l-IFRS 15. Il-Faċilità tistenna li dan it-tibdil mhu se jkollu l-ebda impatt materjali fuq ir-rapporti finanzjarji tal-Faċilità. Ir-rapport tal-pożizzjoni finanzjarja jirrappreżenta l-assi u l-obbligazzjonijiet f'ordni dixxendenti ta' likwidità u ma jagħmel l-ebda distinzjoni bejn l-entrati kurrenti u dawk li mhumiex. Il-Faċilità tuża l-Euro (EUR) biex tippreżenta r-rapporti finanzjarji tagħha, li hija wkoll il-munita funzjonali. Ħlief kif indikat mod ieħor, l-informazzjoni finanzjarja ppreżentata f'EUR ġiet arrotondata għall-eqreb elf. It-tranżazzjonijiet f'muniti barranin jiġu kkonvertiti bir-rata tal-kambju prevalenti fid-data tat-tranżazzjoni. L-assi u l-obbligazzjonijiet monetarji ddenominati f'muniti oħrajn minbarra l-Euro jiġu kkonvertiti fl-Euro bir-rata tal-kambju prevalenti fid-data tar-rapport tal-pożizzjoni finanzjarja. Il-qligħ jew it-telf li jirriżulta minn dan il-qlib jiġi rreġistrat fir-rapport tal-introjtu u introjtu ieħor komprensiv. L-entrati mhux monetarji li jitkejlu f'termini tal-kost storiku f'munita barranija jinqalbu bir-rati tal-kambju fid-dati tat-tranżazzjonijiet inizjali. L-entrati mhux monetarji li jitkejlu skont il-valur ġust f'munita barranija jinqalbu bir-rati tal-kambju fid-data meta ġie stabbilit il-valur ġust. Id-differenzi fil-kambju li jirriżultaw mis-saldu tat-tranżazzjonijiet b'rati differenti minn dawk tad-data tat-tranżazzjoni, u d-differenzi fir-rati tal-kambju mhux realizzati fuq assi u obbligazzjonijiet monetarji f'munita barranija mhux saldati, huma rikonoxxuti fir-rapport tal-introjtu u introjtu ieħor komprensiv. L-elementi tar-rapport tal-introjtu u introjtu ieħor komprensiv jinqalbu f'Euro abbażi tar-rati tal-kambju prevalenti fid-data tat-tranżizzjoni. L-istrumenti finanzjarji mhux derivattivi huma inizjalment rikonoxxuti bl-użu tal-bażi tad-data tas-saldu. Mar-rikonoxximent inizjali, assi finanzjarju huwa klassifikat bħala mkejjel abbażi tal-kost amortizzat ("AC"), tal-valur ġust permezz ta' introjtu ieħor komprensiv ("FVOCI") jew biċ-ċaqliq fil-valur ġust mgħoddi bħala profitt jew telf ("FVTPL") u obbligazzjoni finanzjarja hija kklassifikata bħala mkejla abbażi tal-AC jew bl-FVTPL. Skont l-IFRS 9, klassifikazzjoni tibda billi jiġi ddeterminat jekk l-assi finanzjajru għandux jitqies bħala strument ta' dejn jew ta' ekwità. L-IFRS 9 jirreferi għad-definizzjonijiet fl-IAS 32 Strumenti finanzjarji: Preżentazzjoni. L-istrumenti ta' dejn huma dawk l-istrumenti li jissodisfaw id-definizzjoni ta' obbligazzjoni finanzjarja mill-perspettiva tal-kontroparti, bħal self, bonds tal-gvern u korporattivi. Strument ta' dejn huwa kklassifikat abbażi tal-AC jekk jissodisfa ż-żewġ kundizzjonijiet li ġejjin u mhuwiex ikklassifikat bl-FVTPL: l-assi jinżamm f'mudell ta' negozju li l-għan tiegħu huwa li jżomm l-assi finanzjarji sabiex jinġabru l-flussi tal-flus kuntrattwali; u f'dati speċifikati t-termini kuntrattwali tal-assi finanzjarju jwasslu għal flussi tal-flus li huma sempliċiment pagamenti tal-prinċipal u l-imgħax fuq l-ammont tal-prinċipal pendenti (kriterji SPPI). Strument ta' dejn huwa kklassifikat abbażi tal-FVOCI biss jekk jissodisfa ż-żewġ kundizzjonijiet li ġejjin u mhuwiex ikklassifikat bl-FVTPL: l-assi jinżamm f'mudell ta' negozju li l-għan tiegħu jintlaħaq kemm permezz tal-ġbir ta' flussi tal-flus kuntrattwali kif ukoll permezz tal-bejgħ ta' assi finanzjarji u f'dati speċifikati t-termini kuntrattwali tal-assi finanzjarju jwasslu għal flussi tal-flus li jissodisfaw il-kriterji SPPI. Ir-rekwiżiti t'hawn fuq għandhom jiġu applikati għall-assi finanzjarju kollu, anke jekk dan ikun jinkludi derivattiv inkorporat. L-istrumenti ta' ekwità huma strumenti li jissodisfaw id-definizzjoni ta' ekwità mill-perspettiva tal-emittent; jiġifieri, strumenti li ma jinkludux obbligu kuntrattwali għall-ħlas u li juru interess residwu fl-assi netti tal-emittent. L-istrumenti ta' ekwità huma mkejla bl-FVTPL. Mar-rikonoxximent inizjali ta' investiment ta' ekwità li jinżamm għan-negozju, il-Faċilità tista' tagħżel b'mod irrevokabbli li tippreżenta bidliet sussegwenti f'introjtu ieħor komprensiv. Din l-għażla ssir fuq bażi ta' investiment b'investiment. L-assi finanzjarji l-oħra kollha huma kklassifikati bħala mkejla bl-FVTPL. Il-BEI, bħala l-maniġer tal-Faċilità, jagħmel valutazzjoni tal-objettiv ta' mudell ta' negozju li fih strument ta' dejn jinżamm fil-livell ta' portafoll minħabba li dan jirrifletti l-aħjar il-mod li bih jiġi ġestit in-negozju u l-informazzjoni tiġi pprovduta lill-maniġment. L-informazzjoni kkunsidrata tinkludi: il-politiki u l-objettivi ddikjarati għall-portafoll u t-twettiq ta' dawk il-politiki fil-prattika. B'mod partikolari, jekk l-istrateġija tal-maniġment tiffukax fuq li tikseb dħul mill-imgħax kuntrattwali, iżżomm profil partikolari tar-rata tal-imgħax, tqabbel id-durata tal-assi finanzjarji mad-durata tal-obbligazzjonijiet li jkunu qed jiffinanzjaw dawk l-assi jew jirrealizzaw l-flussi tal-flus permezz tal-bejgħ tal-assi; kif il-prestazzjoni tal-portafoll jiġi evalwat u rrapportat lill-maniġment tal-Faċilità; ir-riskji li jaffettwaw il-prestazzjoni tal-mudell ta' negozju (u l-assi finanzjarji miżmuma f'dak il-mudell ta' negozju) u l-mod kif jiġu ġestiti dawk ir-riskji; u l-frekwenza, il-volum u ż-żmien tal-bejgħ f'perjodi ta' qabel, ir-raġunijiet għal tali bejgħ u l-aspettattivi tiegħu dwar l-attività tal-bejgħ fil-ġejjieni. Madankollu, l-informazzjoni dwar l-attività tal-bejgħ ma titqiesx waħedha, iżda bħala parti minn valutazzjoni ġenerali ta' kif jintlaħaq l-objettiv iddikjarat tal-Faċilità għall-ġestjoni tal-assi finanzjarji u ta' kif jiġu realizzati l-flussi tal-flus. Għall-fini ta' din il-valutazzjoni, "prinċipal" huwa ddefinit bħala l-valur ġust tal-istrument ta' dejn mar-rikonoxximent inizjali. "Imgħax" huwa ddefinit bħala korrispettiv għall-valur taż-żmien tal-flus u għar-riskju ta' kreditu marbut mal-ammont tal-prinċipal pendenti tul perjodu partikolari ta' żmien u għal riskji u spejjeż oħrajn marbutin mas-self (eż. riskju ta' likwidità u spejjeż amministrattivi), kif ukoll bħala marġini ta' profitt. Fil-valutazzjoni ta' jekk il-flussi tal-flus kuntrattwali humiex biss pagamenti tal-prinċipal u tal-imgħax, jitqiesu t-termini kuntrattwali tal-istrument. Dan jinkludi l-valutazzjoni ta' jekk l-assi finanzjarju jinkludix terminu kuntrattwali li jista' jibdel iż-żmien jew l-ammont tal-flussi tal-flus kuntrattwali b'tali mod li ma jissodisfax din il-kundizzjoni. Il-Faċilità kklassifikat l-assi finanzjarji tagħha f'waħda mill-kategoriji li ġejjin: Self u riċevibbli ("L&R"), Miżmuma sal-maturità ("HTM"), Disponibbli għall-bejgħ ("AFS"), biċ-ċaqliq fil-Valur Ġust mgħoddi bħala Profitt jew Telf ("FVTPL") Il-Faċilità tirtira r-rikonoxximent ta' assi finanzjarju meta d-drittijiet kuntrattwali għall-flussi tal-flus mill-assi finanzjarju jiskadu jew tittrasferixxi d-drittijiet biex tirċievi l-flussi tal-flus kuntrattwali fi tranżazzjoni li fiha jiġu ttrasferiti b'mod sostanzjali r-riskji u l-benefiċċji kollha tas-sjieda tal-assi finanzjarju jew li fiha l-Faċilità la tittrasferixxi u lanqas iżżomm b'mod sostanzjali r-riskji u l-benefiċċji kollha tas-sjieda u ma jkollhiex kontroll tal-assi finanzjarju. Mal-irtirar tar-rikonoxximent ta' assi finanzjarju jew ta' obbligazzjoni finanzjarja (Nota 2.4.4), id-differenza bejn l-ammont riportat tal-assi jew tal-obbligazzjoni (jew l-ammont riportat allokat għall-porzjon tal-assi jew tal-obbligazzjoni li għalihom ikun ġie rtirat ir-rikonoxximent) u s-somma ta' (i) il-korrispettiv riċevut jew imħallas u (ii) kwalunkwe qligħ jew telf kumulattiv li jkun ġie rikonoxxut f'introjtu ieħor komprensiv tiġi rikonoxxuta fil-profitt jew fit-telf minbarra l-qligħ jew it-telf kumulattiv rikonoxxut f'introjtu ieħor komprensiv għal investimenti ta' ekwità mkejla abbażi tal-valur ġust permezz ta' introjtu ieħor komprensiv li jiġu ttrasferiti fil-fond ta' riżerva minflok il-profitt jew it-telf fuq id-disponiment. L-assi finanzjarji ma jiġux riklassifikati wara r-rikonoxximent inizjali tagħhom, għajr fil-perjodu wara li l-Faċilità tibdel il-mudell ta' negozju tagħha għall-ġestjoni tal-assi finanzjarji. Il-valur ġust huwa l-prezz li jiġi riċevut sabiex jinbiegħ assi jew li jitħallas għat-trasferiment ta' obbligazzjoni fi tranżazzjoni ordinata bejn il-parteċipanti fis-suq fid-data tal-kejl fis-suq prinċipali, jew fin-nuqqas tiegħu, l-aktar suq vantaġġjuż li l-Faċilità għandha aċċess għalih f'dik id-data. Meta applikabbli, il-BEI f'isem il-Faċilità jkejjel il-valur ġust ta' strument billi juża l-prezz ikkwotat f'suq attiv għal dak l-istrument. Suq jitqies bħala attiv jekk it-tranżazzjonijiet għall-assi jew għall-obbligazzjoni jseħħu bi frekwenza u volum suffiċjenti li jipprovdu informazzjoni dwar l-ipprezzar fuq bażi kontinwa. Fejn il-valuri ġusti tal-assi finanzjarji u tal-obbligazzjonijiet finanzjarji rreġistrati fir-rapport tal-pożizzjoni finanzjarja ma jistgħux jirriżultaw minn swieq attivi, dawn jiġu ddeterminati bl-użu ta' varjetà ta' tekniki ta' valwazzjoni li jinkludu l-użu ta' mudelli matematiċi. L-input għal dawn il-mudelli jittieħed minn swieq osservabbli, fejn ikun possibbli, iżda fejn dan ma jkunx possibbli, ikun meħtieġ livell ta' ġudizzju sabiex jiġu stabbiliti l-valuri ġusti. It-teknika ta' valwazzjoni magħżula tinkorpora l-fatturi kollha li l-parteċipanti fis-suq jikkunsidraw fl-ipprezzar tat-tranżazzjoni. Dawn it-tekniki ta' valutazzjoni jistgħu jinkludu l-valur nett attwali u mudelli ta' flussi tal-flus skontati, tqabbil ma' strumenti simili li għalihom jeżistu prezzijiet tas-suq osservabbli, Black-Scholes u mudelli tal-ipprezzar tal-opzjoni polinomjali u mudelli oħra ta' valwazzjoni. Is-suppożizzjonijiet u l-inputs użati f'tekniki ta' valwazzjoni jinkludu rati tal-imgħax mingħajr riskju u ta' riferenza, il-firxiet tal-kreditu użati fl-istima tar-rati ta' skont, bonds u prezzijiet tal-ekwità, ir-rati tal-kambju, il-prezzijiet tal-ekwità u l-indiċi ta' ekwità u l-prezz mistenni tal-volatilitajiet u l-korrelazzjonijiet. L-objettiv tat-tekniki tal-valwazzjoni huwa li wieħed jasal għal kejl tal-valur ġust li jirrifletti l-prezz li jkun riċevut sabiex jinbiegħu l-assi jew li jitħallas għat-trasferiment tal-obbligazzjoni fi tranżazzjoni ordinata bejn parteċipanti fis-suq fid-data tal-kejl. Il-Faċilità tuża mudelli ta' valwazzjoni rikonoxxuti b'mod wiesa' biex tiddetermina l-valur ġust ta' strumenti finanzjarji komuni u aktar sempliċi, bħal swaps tar-rata tal-imgħax u tal-valuti li jużaw biss data tas-suq osservabbli u li jirrikjedu stima u ġudizzju limitati mill-maniġment. Il-prezzijiet osservabbli u l-inputs tal-mudell ġeneralment ikunu disponibbli fis-suq tat-titoli tad-dejn u l-ekwità kkwotati, tad-derivattivi nnegozjati fil-Borża u tad-derivattivi sempliċi barra l-Borża, bħal swaps tar-rati tal-imgħax. Id-disponibbiltà tal-prezzijiet tas-suq osservabbli u tal-inputs tal-mudelli tnaqqas il-ħtieġa għal ġudizzju u stima mill-maniġment u tnaqqas ukoll l-inċertezza assoċjata mad-determinazzjoni tal-valuri ġusti. Id-disponibbiltà tal-prezzijiet tas-suq osservabbli u tal-inputs tvarja skont il-prodotti u s-swieq u hija suxxettibbli għal bidliet ibbażati fuq avvenimenti speċifiċi u kundizzjonijiet ġenerali fis-swieq finanzjarji. Għal strumenti aktar kumplessi, il-Faċilità tuża mudelli ta' valwazzjoni proprji, li huma żviluppati minn mudelli ta' valwazzjoni rikonoxxuti. Uħud mill-inputs sinifikanti, jew kollha kemm huma, f'dawn il-mudelli jistgħu ma jkunux osservabbli fis-suq, u jiġu derivati minn prezzijiet jew rati tas-suq jew inkella jiġu stmati abbażi ta' suppożizzjonijiet. Eżempju ta' strumenti li jinvolvu inputs mhux osservabbli sinifikanti jinkludi ċerti self u garanziji li għalihom ma jeżisti l-ebda suq attiv. Il-mudelli ta' valwazzjoni li jużaw inputs mhux osservabbli sinifikanti jirrikjedu livell ogħla ta' ġudizzju u stima mill-maniġment sabiex jiġi stabbilit il-valur ġust. Il-ġudizzju u l-istima tal-maniġment ġeneralment ikunu meħtieġa għall-għażla tal-mudell ta' valwazzjoni xieraq li għandu jintuża, għad-determinazzjoni tal-flussi ta' flus futuri mistennija fuq l-istrument finanzjarju li jkun qed jiġi vvalutat, għad-determinazzjoni ta' probabbiltà jew inadempjenza tal-kontroparti u l-prepagamenti u għall-għażla tar-rati ta' skont adatti. Il-Faċilità tkejjel il-valuri ġusti billi tuża din il-ġerarkija tal-valur ġust li tirrifletti s-sinifikat tal-inputs użati biex isir il-kejl: Livell 1: inputs li huma prezzijiet tas-suq ikkwotati mhux aġġustati fi swieq attivi għal strumenti identiċi li l-Faċilità għandha aċċess għalihom. Livell 2: inputs apparti l-prezzijiet kwotati inklużi fil-Livell 1 li jkunu osservabbli jew direttament (jiġifieri bħala prezzijiet) jew indirettament (jiġifieri misluta mill-prezzijiet). Din il-kategorija tinkludi strumenti vvalutati bl-użu tal-prezzijiet tas-suq ikkwotati fi swieq attivi għal strumenti simili, il-prezzijiet ikkwotati għal strumenti identiċi jew simili fi swieq meqjusa bħala inqas minn attivi jew tekniki ta' valwazzjoni oħrajn fejn l-inputs sinifikanti kollha jkunu direttament jew indirettament osservabbli mid-data tas-suq. Livell 3: inputs li ma jkunux osservabbli. Din il-kategorija tinkludi l-istrumenti kollha fejn it-teknika ta' valwazzjoni tinkludi l-inputs mhux ibbażati fuq data osservabbli u l-inputs mhux osservabbli li għandhom effett sinifikanti fuq il-valwazzjoni tal-istrument. Din il-kategorija tinkludi strumenti li huma vvalutati abbażi tal-prezzijiet ikkwotati għal strumenti simili fejn huma meħtieġa aġġustamenti jew suppożizzjonijiet mhux osservabbli sinifikanti sabiex ikunu jirriflettu d-differenzi bejn l-istrumenti. Il-Faċilità tirrikonoxxi t-trasferimenti bejn il-livelli tal-ġerarkija tal-valur ġust fl-aħħar tal-perjodu tar-rapportar li matulu tkun seħħet il-bidla. L-IFRS 9 jissostitwixxi l-mudell ta' "telf imġarrab" fl-IAS 39 b'mudell ta' "telf ta' kreditu mistenni" ("ECL") ta' natura prospettiva. Dan se jirrikjedi ġudizzju biex jiġi ddeterminat il-varjabbli sottostanti (PD, LGD, EAD) li jintuża sabiex jiġi vvalutat kif il-bidliet fil-fatturi ekonomiċi u fatturi oħrajn jaffettwaw l-ECLs, li se jkunu ddeterminati fuq bażi ponderata għall-probabbiltà. Il-mudell ġdid ta' indeboliment se japplika għal assi finanzjarji mkejla abbażi tal-AC, għal kuntratti ta' garanzija finanzjarja, kif ukoll għal impenji barra l-karta bilanċjali. Skont l-IFRS 9, il-koperturi għat-telf se jitkejlu fuq waħda mill-bażijiet li ġejjin: ECLs ta' 12-il xahar: dawn huma l-ECLs li jirriżultaw minn attivitajiet ta' inadempjenza possibbli fi żmien 12-il xahar wara d-data tar-rapportar; u ECLs matul il-ħajja: dawn huma l-ECLs li jirriżultaw mill-avvenimenti ta' inadempjenza kollha possibbli tul il-ħajja mistennija ta' strument finanzjarju. L-Istandard IFRS 9 jistabbilixxi mudell fuq "tliet stadji" għall-indeboliment fuq il-bażi tal-bidliet fil-kwalità tal-kreditu sa mir-rikonoxximent inizjali. L-istrumenti finanzjarji huma klassifikati fl-Istadju 1 ħlief għal dawk l-istrumenti li għalihom tiġi identifikata żieda sinifikanti fir-riskju ta' kreditu ("SICR") mindu jseħħ ir-rikonoxximent inizjali. Dan jinkludi informazzjoni u analiżi kemm kwantitattivi kif ukoll kwalitattivi, abbażi tal-għarfien espert tal-Bank, inkluża informazzjoni li tħares 'il quddiem. Assi bi kreditu indebolit mixtrija jew oriġinati ("POCI") huma l-assi finanzjarji għajr ir-rikonoxximent inizjali tal-ECLs peress li l-assi POCI dejjem jinżammu fl-istadju 3. Għall-assi finanzjarji POCI, il-bidliet kumulattivi fl-ECL matul il-ħajja mir-rikonoxximent inizjali huma rikonoxxuti fir-rapport tal-introjtu. Il-valutazzjoni tal-Faċilità tal-Istadju hija bbażata fuq approċċ sekwenzjali li huwa konsistenti mal-Linji Gwida dwar ir-Riskju ta' Kreditu ("CRG") u l-Linji Gwida u l-Proċeduri ta' Monitoraġġ Finanzjarju ("FMGs"), li jkopru b'mod partikolari l-lista ta' sorveljanza, il-klassifikazzjoni interna u l-arretrati. Jekk seħħet żieda sinifikanti fir-riskju ta' kreditu, l-istrument finanzjarju jitmexxa għall-Istadju 2 iżda ma jkunx għadu jitqies li hu ta' kreditu indebolit. Jekk l-istrument finanzjarju għandu kreditu indebolit, imbagħad l-istrument finanzjarju jitmexxa għall-Istadju 3. Biex tidentifika l-iskoperturi tal-Istadju 3, il-Faċilità tiddetermina jekk hemmx evidenza oġġettiva ta' event ta' inadempjenza. Assi finanzjarju jitqies bħala inadempjenti meta jkun improbabbli li l-mutwatarju jħallas bis-sħiħ l-obbligi ta' kreditu tiegħu lill-Faċilità, mingħajr ma r-rikors mill-Faċilità jew mill-mutwatarju jkun ilu li sar aktar minn 90 jum fuq kwalunkwe obbligu ta' kreditu materjali lill-Faċilità. F'dan ir-rigward, assi finanzjarju jitqies bħala indebolit meta jiġi ddeterminat li huwa probabbli li l-Faċilità mhix se tkun tista' tiġbor l-ammonti kollha dovuti skont it-termini kuntrattwali oriġinali jew valur ekwivalenti. L-iskoperturi ta' kreditu individwali jiġu evalwati abbażi tal-karatteristiċi, il-kundizzjoni finanzjarja ġenerali, ir-riżorsi u r-rekord ta' pagamenti tal-mutwatarju, il-prospetti għal appoġġ minn kwalunkwe garanti responsabbli finanzjarjament u, fejn applikabbli, il-valur realizzabbli ta' kwalunkwe kollateral. Il-pretensjonijiet indeboliti kollha jiġu riveduti u analizzati mill-anqas kull sitt xhur. Kwalunkwe bidla sussegwenti fl-ammonti u fiż-żmien tal-flussi tal-flus futuri mistennija meta mqabbla mal-istimi preċedenti se tirriżulta f'bidla fil-provvediment għat-telf ta' kreditu u se tiġi ddebitata jew ikkreditata fir-rapport tal-introjtu. Provvediment għal indeboliment jitreġġa' lura biss meta l-kwalità ta' kreditu tkun ittejbet b'tali mod li jkun hemm assigurazzjoni raġonevoli li l-prinċipal u l-imgħax se jinġabru fil-ħin skont it-termini kuntrattwali oriġinali tal-ftehim tal-pretensjoni. Tħassir isir meta pretensjoni kollha jew parti minnha titqies bħala li ma tistax tinġabar jew tiġi maħfura. It-tħassir jiġi ddebitat skont l-indebolimenti stabbiliti preċedentement jew direttament fir-rapport tal-introjtu u jnaqqas l-ammont prinċipali ta' pretensjoni. L-irkupri li jsiru b'mod parzjali jew bis-sħiħ tal-ammonti li jkunu tħassru preċedentement jiġu kkreditati fir-rapport tal-introjtu. Il-kejl tal-ECL matul il-ħajja japplika għal assi tal-istadju 2 u tal-istadju 3, filwaqt li l-kejl tal-ECL ta' 12-il xahar japplika għal assi tal-istadju 1. It-telf ta' kreditu mistenni ġie kkalkolat fuq il-bażi tal-varjabbli li ġejjin: Probabbiltà ta' inadempjenza (PD), Telf fil-każ ta' inadempjenza (LGD), Skopertura fl-inadempjenza (EAD). Il-probabbiltà ta' inadempjenza tirrappreżenta l-probabbiltà li kontroparti tispiċċa inadempjenti fir-rigward tal-obbligu finanzjarju tagħha, jew tul it-12-il xahar li jmiss, jew tul il-bqija tal-ħajja tal-obbligu. Il-PD tiġi stmata f'ċerta data, li tiġi kkalkolata fuq il-bażi ta' mudelli ta' klassifikazzjoni statistika, u vvalutata bl-użu ta' għodod ta' klassifikazzjoni mfassla għad-diversi kategoriji ta' kontropartijiet u ta' skoperturi. Il-klassifikazzjonijiet huma primarjament input fid-determinazzjoni tal-istruttura tat-terminu tal-PD għall-iskoperturi. Il-BEI jiġbor informazzjoni dwar il-prestazzjoni u ta' inadempjenza fir-rigward tal-iskoperturi b'riskju ta' kreditu tal-Faċilità. Id-data miġbura titqassam skont it-tip ta' industrija u skont it-tip ta' reġjun. Industriji u reġjuni differenti li jirreaġixxu b'mod omoġenu għaċ-ċiklu ta' kreditu jiġu analizzati flimkien. Il-BEI jħaddem mudelli statistiċi biex janalizza d-data miġbura u jiġġenera stimi tal-PD matul il-ħajja li jifdal tal-iskoperturi u kif dawn huma mistennija jinbidlu bħala riżultat tal-fatt li għadda ż-żmien. It-telf fil-każ ta' inadempjenza jirrappreżenta l-aspettattiva tal-BEI fir-rigward tal-proporzjon tat-telf fuq skopertura minħabba l-inadempjenza ta' kontroparti għall-ammont li jkun għadu dovut meta sseħħ inadempjenza. It-telf fil-każ ta' inadempjenza jista' jiġi ddefinit wkoll bħala "1 — Ir-Rata tal-Irkupru". L-istimi tal-LGD jiġu ddeterminati primarjament mill-ġeografija u mit-tip tal-kontroparti, b'ħames klassijiet ta' skoperturi ewlenin: Sovrani, Istituzzjonijiet Pubbliċi, Istituzzjonijiet Finanzjarji, Finanzjament Korporattiv u tal-Proġett. Il-valuri tal-LGD jistgħu jiġu aġġustati ulterjorment abbażi tal-karatteristiċi speċifiċi tal-prodott u tal-kuntratt tal-iskopertura. Il-BEI jinkorpora informazzjoni ta' natura prospettiva kemm fil-valutazzjoni tiegħu ta' jekk ir-riskju ta' kreditu ta' strument ikunx żdied b'mod sinifikanti mir-rikonoxximent inizjali tiegħu kif ukoll fil-kejl tiegħu tat-telf ta' kreditu mistenni. F'kull data tar-rapport tal-introjtu, il-Faċilità tivvaluta jekk hemmx xi evidenza oġġettiva li assi finanzjarju huwa indebolit. Assi finanzjarju jew grupp ta' assi finanzjarji jitqies bħala indebolit jekk, u biss jekk, ikun hemm evidenza oġġettiva ta' indeboliment li jirriżulta minn avveniment wieħed jew aktar li jkunu seħħew wara r-rikonoxximent inizjali tal-assi ("avveniment ta' telf" imġarrab) u jekk dak l-avveniment ta' telf ikollu impatt fuq l-istima tal-flussi tal-flus futuri tal-assi finanzjarju jew tal-grupp ta' assi finanzjarji li jista' jiġi stmat b'mod affidabbli. L-evidenza ta' indeboliment tista' tinkludi indikazzjonijiet li l-mutwatarju, jew grupp ta' mutwatarji, ikun qed jesperjenza diffikultà finanzjarja sinifikanti, inadempjenza jew delinkwenza fil-pagamenti tal-imgħax jew tal-kapital, il-probabbiltà li jfalli jew li jidħol f'riorganizzazzjoni finanzjarja oħra u fejn data osservabbli tindika tnaqqis li jista' jitkejjel fl-istima tal-flussi tal-flus futuri, bħal bidliet fl-arretrati jew kundizzjonijiet ekonomiċi li jikkorrelataw mal-inadempjenzi. Għas-self pendenti fl-aħħar tas-sena finanzjarja u riportat bil-kost amortizzat, l-indebolimenti jseħħu meta tiġi ppreżentata evidenza oġġettiva tar-riskji tan-nuqqas ta' rkupru tal-ammonti kollha, jew ta' parti minnhom, skont it-termini kuntrattwali oriġinali jew il-valur ekwivalenti. Jekk ikun hemm evidenza oġġettiva li jkun seħħ telf minn indeboliment, l-ammont tat-telf jitkejjel bħala d-differenza bejn l-ammont riportat tal-assi u l-valur preżenti tal-istima tal-flussi tal-flus futuri. L-ammont riportat tal-assi jitnaqqas permezz tal-użu ta' kont ta' provvediment u l-ammont tat-telf jiġi rikonoxxut fir-rapport tal-introjtu u introjtu ieħor komprensiv. L-introjtu mill-imgħax ikompli jiġi akkumulat fl-ammont riportat imnaqqas ibbażat fuq ir-rata effettiva tal-imgħax tal-assi. Is-self flimkien mal-provvediment assoċjat jitħassru meta ma jkunx hemm prospett realistiku ta' rkupru fil-futur. Jekk, f'sena sussegwenti, l-ammont tat-telf stmat minn indeboliment jiżdied jew jonqos minħabba avveniment li jseħħ wara li jkun ġie rikonoxxut l-indeboliment, it-telf minn indeboliment rikonoxxut qabel jiżdied jew jitnaqqas bl-aġġustament tal-kont ta' provvediment. Il-Faċilità twettaq valutazzjonijiet tar-riskju ta' kreditu bbażati fuq kull operazzjoni individwali u ma tikkunsidrax indeboliment kollettiv. Għall-assi finanzjarji disponibbli għall-bejgħ, il-Faċilità tivvaluta f'kull data tar-rapport tal-introjtu jekk hemmx evidenza oġġettiva li investiment huwa indebolit. L-evidenza oġġettiva tinkludi tnaqqis sinifikanti jew fit-tul fil-valur ġust tal-investiment taħt il-kostijiet tiegħu. Fejn ikun hemm evidenza ta' indeboliment, it-telf kumulattiv (imkejjel bħala d-differenza bejn il-kost tal-akkwiżizzjoni u l-valur ġust kurrenti, bit-tnaqqis ta' kwalunkwe telf minn indeboliment fuq dak l-investiment rikonoxxut qabel fir-rapport tal-introjtu u introjtu ieħor komprensiv) jitnaqqas mir-riżorsi tal-kontributuri u jiġi rikonoxxut fir-rapport tal-introjtu u introjtu ieħor komprensiv. It-telf minn indeboliment fuq l-assi finanzjarji disponibbli għall-bejgħ ma jitreġġax lura permezz tar-rapport tal-introjtu u introjtu ieħor komprensiv; iż-żidiet fil-valur ġust tagħhom wara l-indeboliment jiġu rikonoxxuti direttament fir-riżorsi tal-kontributuri. Il-Ġestjoni tar-Riskji tal-Bank Ewropew tal-Investiment tirrevedi l-assi finanzjarji għal indeboliment mill-inqas darba fis-sena. L-aġġustamenti li jirriżultaw jinkludu t-tnaqqis tal-iskont fir-rapport tal-introjtu u introjtu ieħor komprensiv matul il-ħajja tal-assi, u kwalunkwe aġġustament meħtieġ fir-rigward tal-valutazzjoni mill-ġdid tal-indeboliment inizjali. Il-Faċilità tiddefinixxi l-flus u l-ekwivalenti ta' flus bħala kontijiet kurrenti, depożiti għal żmien qasir jew karti kummerċjali b'maturitajiet oriġinali ta' tliet xhur jew inqas. Il-flus u l-ekwivalenti ta' flus jiġu riportati abbażi tal-AC fir-rapport tal-pożizzjoni finanzjarja. L-assi finanzjarji tat-teżor ġew ippreżentati bħala assi finanzjarji miżmuma sal-maturità fir-Rapporti Finanzjarji tal-Faċilità ta' Investiment fil-31 ta' Diċembru 2017. L-assi finanzjarji tat-teżor jinkludu bonds ikkwotati u mhux ikkwotati bl-intenzjoni li jinżammu sal-maturità, u karti kummerċjali b'maturitajiet oriġinali ta' aktar minn tliet xhur u konsegwentement jiġu kklassifikati abbażi tal-AC. Dawk il-bonds u l-karti kummerċjali inizjalment jitkejlu abbażi tal-kost, li huwa l-valur ġust tagħhom flimkien ma' kwalunkwe kost tat-tranżazzjoni direttament attribwibbli. Id-differenza bejn il-prezz tad-dħul u l-valur tal-fidwa tiġi amortizzata f'konformità mal-metodu tal-imgħax effettiv matul il-perjodu ta' ħajja li jifdal tal-istrument. Is-self u l-avvanzi ġew ippreżentati bħala self u riċevibbli fir-Rapporti Finanzjarji tal-Faċilità ta' Investiment fil-31 ta' Diċembru 2017 u ġew imkejla abbażi tal-kost amortizzat. Is-self u l-avvanzi jinkludu: Is-self u l-avvanzi mkejla abbażi tal-AC Is-self u l-avvanzi obbligatorji mkejla bl-FVTPL. Is-self li jkun oriġina mill-Faċilità jiġi rikonoxxut fl-assi tal-Faċilità meta l-flus jiġu avvanzati lill-mutwatarji. Il-partijiet mhux żborżati tas-self jiġu rreġistrati barra l-karta bilanċjali bil-valur nominali tagħhom. Is-self li jgħaddi mit-test SPPI jiġi inizjalment irreġistrat skont il-kost (l-ammonti netti żborżati tiegħu), li huwa l-valur ġust tal-flus mogħtija biex jinbeda s-self, inkluż kwalunkwe kost tat-tranżazzjoni u sussegwentement jitkejjel abbażi tal-AC, bl-użu tal-metodu tal-imgħax effettiv. Is-self li ma jissodisfax il-kriterju tal-SPPI jitkejjel b'mod obbligatorju bl-FVTPL. It-teknika tal-kejl tal-valur ġust li tintuża hija bbażata fuq teknika ta' flussi tal-flus skontati. L-ishma u titoli oħrajn b'rendiment varjabbli ġew ippreżentati bħala assi finanzjarji disponibbli għall-bejgħ fir-Rapporti Finanzjarji tal-Faċilità ta' Investiment fil-31 ta' Diċembru 2017. Hemm żewġ tipi ta' investimenti ta' ekwità fil-Faċilità: (i) investimenti ta' ekwità diretti u (ii) fondi ta' kapital tar-riskju. L-ishma u titoli oħrajn b'rendiment varjabbli jiġu rikonoxxuti inizjalment abbażi tal-valur ġust flimkien mal-kostijiet tat-tranżazzjonijiet. Il-bidliet sussegwenti fil-valur ġust, inklużi l-qligħ u t-telf tal-konverżjonijiet f'muniti barranin, jiġu rikonoxxuti fir-rapport tal-introjtu u introjtu ieħor komprensiv taħt id-didaskalija riżultat nett tal-ishma u titoli oħrajn b'rendiment varjabbli. Għall-investiment mhux ikkwotat, meta l-valur ġust ma jkunx jista' jiġi derivat minn swieq attivi, il-valur ġust jiġi ddeterminat billi jiġu applikati tekniki tal-valwazzjoni rikonoxxuta (Nota 4.2.1). Il-parteċipazzjonijiet akkwistati mill-Faċilità tipikament jirrappreżentaw investimenti f'fondi ta' ekwità privata jew kapital ta' riskju. Skont il-prattika tal-industrija, dawn l-investimenti ġeneralment ikunu investimenti sottoskritti b'mod konġunt minn għadd ta' investituri, li ħadd minnhom ma huwa f'pożizzjoni li individwalment jinfluwenza l-operazzjonijiet ta' kuljum u l-attività ta' investiment ta' dan il-fond. Bħala konsegwenza, kull sħubija minn investitur f'korp ta' tmexxija ta' tali fond fil-prinċipju ma tagħtix id-dritt lil tali investitur li jinfluwenza l-operazzjonijiet ta' kuljum tal-fond. Barra minn hekk, l-investituri individwali f'ekwità privata jew fond ta' kapital ta' riskju ma jiddeterminawx il-politiki ta' fond, bħal politiki ta' distribuzzjoni fuq id-dividendi jew distribuzzjonijiet oħrajn. Tali deċiżjonijiet ġeneralment jittieħdu mill-maniġment ta' fond abbażi tal-ftehim tal-azzjonisti li jirregola d-drittijiet u l-obbligi tal-maniġment u tal-azzjonisti kollha tal-fond. Il-ftehim tal-azzjonisti ġeneralment iwaqqaf wkoll lill-investituri individwali milli jeżegwixxu bilateralment tranżazzjonijiet materjali mal-fond, ibiddlu l-persunal maniġerjali jew jiksbu aċċess privileġġat għal informazzjoni teknika essenzjali. L-investimenti tal-Faċilità huma esegwiti skont il-prattika tal-industrija dikjarata hawn fuq, li tiżgura li l-Faċilità la tikkontrolla u lanqas teżerċita xi forma ta' influwenza sinifikanti fis-sens ta' IFRS 10 u IAS 28 fuq xi wieħed minn dawn l-investimenti, inkluż dawk l-investimenti fejn il-Faċilità għandha iktar minn 20 % tad-drittijiet tal-vot. Il-kuntratti ta' garanziji finanzjarji huma kuntratti li jirrikjedu li l-Faċilità tagħmel pagamenti speċifikati biex tirrimborża lid-detentur għal telf li jġarrab minħabba li debitur speċifiku jonqos milli jagħmel pagamenti meta dovuti f'konformità mat-termini ta' strument ta' dejn. Skont ir-regoli eżistenti, dawn il-garanziji ma jissodisfawx id-definizzjoni ta' kuntratt ta' assigurazzjoni (IFRS 4 Kuntratti ta' Assigurazzjoni). Skont l-IFRS 9 — Strumenti Finanzjarji, il-garanziji finanzjarji jitqiesu bħala "Derivattivi" jew bħala "Garanziji Finanzjarji", skont l-aspetti u l-karatteristiċi tagħhom kif definiti mill-IFRS 9. Il-politika kontabilistika għad-derivattivi hija divulgata taħt in-Nota 2.4.5. Il-garanziji finanzjarji jiġu rikonoxxuti inizjalment fir-rapport tal-pożizzjoni finanzjarja taħt "Provvedimenti għall-garanzija maħruġa" abbażi tal-valur ġust flimkien mal-kostijiet tat-tranżazzjoni li huma direttament attribwibbli għall-ħruġ tal-garanziji finanzjarji. Mar-rikonoxximent inizjali, l-obbligu għall-ħlas jikkorrispondi għall-Valur Preżenti Nett (VPN) tal-influssi ta' primjums mistennija jew it-telf inizjali mistenni. Sussegwentement għar-rikonoxximent inizjali, il-garanziji finanzjarji jitkejlu skont l-ogħla minn: L-ammont tal-kopertura għat-telf kif iddeterminat mill-IFRS 9; u Il-primjum rikonoxxut inizjalment nieqes l-introjtu rikonoxxut skont il-prinċipji tal-IFRS 15. Kwalunkwe żieda jew tnaqqis fl-obbligazzjoni netta (kif imkejla skont l-IFRS 9) relatata mal-garanziji finanzjarji għajr il-pagament tat-talbiet għal ħlas ta' garanzija jiġu rikonoxxuti fir-rapport tal-introjtu u introjtu ieħor komprensiv taħt "Bidla fil-provvedimenti għall-garanziji". Il-primjum riċevut jiġi rikonoxxut fir-rapport tal-introjtu u introjtu ieħor komprensiv taħt "Introjtu mill-miżati u l-kummissjonijiet" fuq il-bażi ta' skeda ta' amortizzament f'konformità mal-IFRS 15 matul il-ħajja tal-garanzija finanzjarja. Minbarra dan, meta jiġi ffirmat ftehim ta' garanzija, huwa jiġi ppreżentat bħala obbligazzjoni kontinġenti għall-Faċilità u meta l-garanzija tintuża, bħala impenn għall-Faċilità. Mar-rikonoxximent inizjali, il-garanziji finanzjarji jiġu rikonoxxuti abbażi tal-valur ġust li jikkorrispondi għall-Valur Preżenti Nett (VPN) tal-influssi ta' primjums mistennija u t-telf inizjali mistenni. Dan il-kalkolu jsir fid-data tal-bidu ta' kull tranżazzjoni u jiġi rikonoxxut fir-rapport tal-introjtu bħala "Garanziji finanzjarji" taħt "assi oħrajn" u "obbligazzjonijiet oħrajn". Sussegwentement għar-rikonoxximent inizjali, l-obbligazzjonijiet tal-Faċilità taħt dawn il-garanziji jitkejlu skont l-ogħla minn: l-ammont inizjalment rikonoxxut nieqes, fejn ikun jixraq, l-amortizzament kumulattiv rikonoxxut f'konformità mal-IAS 18 Dħulu l-aħjar stima tan-nefqa meħtieġa għas-saldu ta' kwalunkwe obbligu finanzjarju preżenti li jirriżulta mill-garanzija, f'konformità mal-IAS 37 Provvedimenti, Obbligazzjonijiet Kontinġenti u Assi Kontinġenti. L-aħjar stima tan-nefqa tiġi ddeterminata f'konformità mal-IAS 37. Il-provvedimenti tal-garanziji finanzjarji jikkorrispondu għall-kost tas-saldu tal-obbligu, li huwa t-telf mistenni, stmat fuq il-bażi tal-fatturi kollha rilevanti u l-informazzjoni eżistenti fid-data tar-rapport tal-introjtu. Meta operazzjoni ta' garanzija finanzjarja mkejla taħt l-IAS 39 jirtirawlha r-rikonoxximent u ttrattata taħt l-IAS 37, il-valur tagħha preċedentement irreġistrat taħt "Obbligazzjonijiet oħrajn" jiġi ttrasferit għad-didaskalija "Provvedimenti għall-garanziji maħruġa" fir-rapport tal-introjtu. Il-provvediment għall-garanziji finanzjarji (kif imkejjel skont l-IAS 37) jiġi rikonoxxut fir-rapport tal-introjtu u introjtu ieħor komprensiv taħt "Bidla fil-provvedimenti għall-garanziji". Obbligazzjoni finanzjarja titkejjel abbażi tal-kost amortizzat għajr għall-obbligazzjonijiet finanzjarji li jissodisfaw id-definizzjoni ta' miżmuma għan-negozju (eż. obbligazzjonijiet derivattivi). L-IFRS 9 fil-parti l-kbira jżomm ir-rekwiżiti eżistenti fl-IAS 39 għall-klassifikazzjoni tal-obbligazzjonijiet finanzjarji u l-obbligazzjonijiet finanzjarji tal-Faċilità jitkejlu abbażi tal-AC skont l-IAS 39 u l-IFRS9 ukoll. Il-Faċilità kklassifikat l-obbligazzjonijiet finanzjarji tagħha f'waħda mill-kategoriji li ġejjin imkejla abbażi tal-kost amortizzat ("AC") biċ-ċaqliq fil-valur ġust mgħoddi bħala profitt jew telf ("FVTPL") u f'din il-kategorija bħala Miżmuma għan-negozju ("HFT"). Il-Faċilità tirtira r-rikonoxximent ta' obbligazzjoni finanzjarja meta l-obbligi kuntrattwali tagħha jiġu rilaxxati, ikkanċellati jew jiskadu. L-istrumenti finanzjarji derivattivi jinkludu swaps bejn il-muniti, swaps tar-rati tal-imgħax bejn il-muniti, swaps bejn il-muniti għal żmien qasir ("FX swaps") u swaps tar-rati tal-imgħax. Id-derivattivi jiġu inizjalment rikonoxxuti bl-użu tal-bażi tad-data tan-negozju. Fil-proċess normali tal-attività tagħha, il-Faċilità tista' tidħol f'kuntratti ta' swaps bil-ħsieb li tiħħeġġja operazzjonijiet speċifiċi ta' għoti b'self jew f'kuntratt forward tal-muniti sabiex tiħħeġġja l-pożizzjonijiet tagħha fil-muniti, iddenominati f'muniti oħrajn li jkunu nnegozjati b'mod attiv, minbarra l-Euro, sabiex jiġi paċut kwalunkwe qligħ jew telf ikkawżat minn fluttwazzjonijiet fir-rati tal-kambju. Id-derivattivi kollha jitkejlu bl-FVTPL u jiġu rrapportati bħala strumenti finanzjarji derivattivi. Il-valuri ġusti huma derivati primarjament minn mudelli ta' flussi tal-flus skontati, minn mudelli ta' pprezzar tal-opzjonijiet u minn kwotazzjonijiet ta' partijiet terzi. Id-derivattivi jiġu rreġistrati abbażi tal-valur ġust u riportati bħala assi meta l-valur ġust tagħhom ikun pożittiv u bħala obbligazzjonijiet meta l-valur ġust tagħhom ikun negattiv. Il-bidliet fil-valur ġust tal-istrumenti finanzjarji derivattivi huma murija fir-rapport tal-introjtu u introjtu ieħor komprensiv taħt "Bidla fil-valur ġust tal-istrumenti finanzjarji derivattivi". Skont l-IFRS 9, id-derivattivi inkorporati tar-rekwiżiti tal-qsim fi tnejn ġew eliminati għall-assi finanzjarji jew għall-obbligazzjonijiet finanzjarji u għalhekk, il-kuntratt ibridu jiġi ttrattat bħala ħaġa waħda għall-klassifikazzjoni tal-assi finanzjarji jew tal-obbligazzjoni finanzjarja kif xieraq. Il-kontribuzzjonijiet mill-Istati Membri jiġu rikonoxxuti bħala riċevibbli fir-rapport tal-introjtu fid-data tad-Deċiżjoni tal-Kunsill li tistabbilixxi l-kontribuzzjoni finanzjarja li trid titħallas mill-Istati Membri lill-Faċilità. Il-kontribuzzjonijiet tal-Istati Membri jissodisfaw il-kundizzjonijiet li ġejjin u konsegwentement jiġu kklassifikati bħala ekwità: kif ġie definit fil-ftehim dwar il-kontribuzzjonijiet, huma jagħtu d-dritt lill-Istati Membri sabiex jiddeċiedu dwar l-użu tal-assi netti tal-Faċilità f'każ li jkun hemm likwidazzjoni tal-Faċilità; huma jaqgħu fil-klassi tal-istrumenti li hija subordinata għall-klassijiet l-oħrajn kollha tal-istrumenti; l-istrumenti finanzjarji kollha li jaqgħu fil-klassi tal-istrumenti li huma subordinati għall-klassijiet l-oħrajn kollha tal-istrumenti għandhom karatteristiċi identiċi; l-istrument ma jinkludi ebda karatteristika li tkun tirrikjedi li jiġi kklassifikat bħala obbligazzjoni; u l-flussi tal-flus totali mistennija attribwiti għall-istrument matul il-ħajja tal-istrument huma bbażati sostanzjalment ibbażati fuq il-profitt jew it-telf, it-tibdil fl-assi netti rikonoxxuti jew it-tibdil fil-valur ġust tal-assi netti rikonoxxuti u mhux rikonoxxuti tal-Faċilità matul il-ħajja tal-istrument. Il-kontribuzzjonijiet jiġu kklassifikati u mkejla abbażi tal-AC fir-rapporti finanzjarji. L-imgħax fuq self li ġej mill-Faċilità jiġi rreġistrat fir-rapport tal-introjtu u introjtu ieħor komprensiv ("Imgħax u introjtu simili") u fir-rapport tal-pożizzjoni finanzjarja ("Self u riċevibbli") fuq il-bażi tad-dovuti bl-użu tar-rata effettiva tal-imgħax, li hija r-rata li tiskonta eżattament il-ħlas fi flus stmat fil-ġejjieni jew irċevuti matul il-ħajja mistennija tas-self għall-ammont nett riportat tas-self. Ladarba l-valur irreġistrat ta' self jitnaqqas minħabba indeboliment, l-introjtu mill-imgħax ikompli jiġi rikonoxxut bl-użu tar-rata effettiva tal-imgħax oriġinali applikata għall-ammont riportat ġdid. L-imgħax fuq is-self POCI jiġi rreġistrat fir-rapport tal-introjtu u introjtu ieħor komprensiv ("Imgħax u introjtu simili") u fir-rapport tal-pożizzjoni finanzjarja ("Self u riċevibbli") fuq il-bażi tad-dovuti bl-użu tar-rata effettiva tal-imgħax aġġustata għall-kreditu matul il-ħajja kollha tas-self, li hija r-rata li tiskonta eżattament il-ħlas fi flus stmat fil-ġejjieni jew irċevuti matul il-ħajja mistennija tas-self għall-ammont nett riportat tas-self. It-tariffi ta' impenn huma differiti u rikonoxxuti bħala introjtu bl-użu tal-metodu tal-imgħax effettiv fuq il-perjodu mill-iżborż sal-ħlas lura tas-self relatat, u huma ppreżentati fir-rapport tal-introjtu u introjtu ieħor komprensiv f'imgħax u introjtu simili. Bħala parti mill-attività tagħha, il-Faċilità tiġġestixxi s-sussidji fuq l-imgħax u l-għajnuna teknika f'isem l-Istati Membri. Il-parti tal-kontribuzzjonijiet tal-Istati Membri allokati għall-ħlas tas-sussidji fuq l-imgħax u l-AT ma tiġix kontabilizzata fir-riżorsi tal-kontributuri tal-Faċilità, iżda hija kklassifikata bħala ammonti dovuti lil partijiet terzi. Il-Faċilità topera l-iżborż lill-benefiċjarji finali u mbagħad tnaqqas l-ammonti dovuti lil partijiet terzi. Meta l-ammonti kkontribwiti fir-rigward tas-sussidji fuq l-imgħax u l-AT ma jingħatawx kompletament, huma jiġu kklassifikati mill-ġdid bħala kontribuzzjoni lill-Faċilità. L-introjtu mill-imgħax fuq flus u ekwivalenti ta' flus huwa rikonoxxut fir-rapport tal-introjtu u introjtu ieħor komprensiv tal-Faċilità abbażi tad-dovuti. Tariffi riċevuti fir-rigward ta' servizzi pprovduti fuq perjodu ta' żmien huma rikonoxxuti bħala introjtu hekk kif is-servizzi jiġu pprovduti, filwaqt li t-tariffi li jinkisbu mal-eżekuzzjoni ta' att sinifikanti jiġu rikonoxxuti bħala introjtu meta l-att sinifikanti jitlesta. Dawn it-tariffi huma ppreżentati fir-rapport tal-introjtu u introjtu ieħor komprensiv taħt l-introjtu minn tariffi u kummissjonijiet. Id-dividendi relatati ma' ishma u titoli oħrajn b'rendiment varjabbli jiġu rikonoxxuti meta jiġu riċevuti u ppreżentati fir-rapport tal-introjtu u introjtu ieħor komprensiv taħt il-qligħ nett realizzat fuq l-ishma u titoli oħrajn b'rendiment varjabbli. Il-Protokoll dwar il-Privileġġi u l-Immunitajiet tal-Unjoni Ewropea, anness mat-Trattat dwar l-Unjoni Ewropea u t-trattat dwar il-funzjonament tal-Unjoni Ewropea, jistipula li l-assi, l-introjti u proprjetà oħra tal-Istituzzjonijiet tal-Unjoni huma eżenti mit-taxxi diretti kollha. It-tabella li ġejja turi l-kategoriji ta' kejl oriġinali skont l-IAS 39 u l-kategoriji ta' kejl ġodda skont l-IFRS 9 għall-assi u l-obbligazzjonijiet tal-Faċilità fl-1 ta' Jannar 2018. Flus u ekwivalenti ta' flus Flus u ekwivalenti ta' flus Ammonti riċevibbli mingħand il-kontributuri Ammonti riċevibbli mingħand il-kontributuri Assi finanzjarji li huma miżmuma sal-maturità Assi finanzjarji tat-teżor Strumenti finanzjarji derivattivi Strumenti finanzjarji derivattivi Self u riċevibbli Self u avvanzi Assi finanzjarji disponibbli għall-bejgħ Ishma u titoli oħrajn b'rendiment varjabbli Assi oħrajn Assi oħrajn Strumenti finanzjarji derivattivi Strumenti finanzjarji derivattivi Provvedimenti għall-garanziji maħruġa Provvedimenti għall-garanziji maħruġa Provvedimenti għall-impenji ta' self Provvedimenti għall-impenji ta' self Ammonti dovuti lill-partijiet terzi Ammonti dovuti lil partijiet terzi Obbligazzjonijiet oħrajn Obbligazzjonijiet oħrajn Riżorsi tal-kontributuri Riżorsi tal-kontributuri Kontribuzzjoni tal-Istati Membri eżerċitata Kontribuzzjoni tal-Istati Membri eżerċitata Riżerva ta' valur ġust Riżerva ta' valur ġust Qligħ imfaddal Qligħ imfaddal It-tabella li ġejja tirrikonċilja l-ammonti riportati tal-assi u l-obbligazzjonijiet tal-Faċilità mill-kategorija tal-kejl preċedenti tagħhom skont l-IAS 39 għall-kategoriji tal-kejl ġodda tagħhom mat-tranżizzjoni għall-IFRS 9 fl-1 ta' Jannar 2018. It-tabella li ġejja tanalizza l-impatt tat-tranżizzjoni għall-IFRS 9 fuq ir-riżorsi tal-Kontributuri tal-Faċilità fl-1 ta' Jannar 2018. L-impatt huwa relatat mar-riżerva tal-valur ġust. M'hemm l-ebda impatt ieħor fuq komponenti oħra tar-riżorsi tal-Kontributuri. It-tabella li ġejja tirrikonċilja l-provvediment ta' indeboliment tal-għeluq imkejjel skont l-IAS 39 għall-provvediment ta' indeboliment ġdid imkejjel skont l-IFRS 9: Assi finanzjarji tat-teżor Self u avvanzi — Karta Bilanċjali Impenji ta' self — Barra l-Karta Bilanċjali Kuntratti ta' garanzija finanzjarja maħruġa Din in-nota tippreżenta informazzjoni dwar l-iskopertura tal-Faċilità għar-riskji ta' kreditu u finanzjarji u dwar il-ġestjoni u l-kontroll tagħhom, b'mod partikolari r-riskji primarji assoċjati mal-użu tal-istrumenti finanzjarji minnha. Dawn huma: riskju ta' kreditu — ir-riskju ta' telf li jirriżulta minn inadempjenza ta' klijent jew kontroparti u li jinħoloq minn skopertura ta' kreditu fil-forom kollha, inkluż ir-riskju ta' saldu; riskju ta' likwidità — ir-riskju li entità ma tkunx tista' tiffinanzja ż-żidiet fl-assi u tissodisfa l-obbligi hekk kif isiru dovuti, mingħajr ma ġġarrab telf inaċċettabbli; ir-riskju tas-suq — ir-riskju li bidliet fil-prezzijiet tas-suq u r-rati, bħalma huma r-rati tal-imgħax, il-prezzijiet tal-ekwità u r-rati tal-kambju se jaffettwaw l-introjtu tal-entità jew il-valur tal-parteċipazzjonijiet tagħha fi strumenti finanzjarji. Il-Bank Ewropew tal-Investiment jadatta l-ġestjoni tar-riskji tiegħu fuq bażi kontinwa. Il-Ġestjoni tar-Riskji tal-BEI tidentifika, tivvaluta, timmonitorja u tirrapporta indipendentement ir-riskji li l-Faċilità hija skoperta għalihom. F'qafas fejn is-segregazzjoni tad-dmirijiet hija ppreservata, il-Ġestjoni tar-Riskji hija indipendenti mill-Front Offices. Fil-livell tal-BEI d-Direttur Ġenerali tal-Ġestjoni tar-Riskju jagħmel rapporti dwar il-kwistjonijiet tar-riskju, lill-Viċi President magħżul għall-Ġestjoni tar-Riskji. Il-Viċi President maħtur huwa responsabbli biex jissorvelja r-rapportar tar-riskji lill-Kumitat ta' Tmexxija u lill-Bord tad-Diretturi tal-Bank Ewropew tal-Investiment. Ir-riskju ta' kreditu huwa t-telf potenzjali li jista' jirriżulta minn inadempjenza ta' klijent jew kontroparti u li jinħoloq fl-iskopertura tal-kreditu fil-forom kollha, inkluż is-saldu. Fit-twettiq tal-analiżi tal-kreditu fuq self tal-kontraparti, il-BEI jivvaluta r-riskju ta' kreditu u t-telf mistenni bil-għan li jikkwantifika u jipprezza r-riskju. Il-BEI żviluppa Metodoloġija tal-Klassifikazzjoni Interna (IRM) li tiddetermina l-Klassifikazzjonijiet Interni tal-kontropartijiet mutwatarji/garanti tagħha li huma rilevanti għall-kreditu. Il-metodoloġija hija bbażata fuq sistema ta' karti ta' punteġġi mfassla għal kull tip ta' kontroparti tal-kreditu maġġuri (pereżempju, Kumpaniji, Banek, Entitajiet tas-Settur Pubbliku, eċċ.). Meta jitqiesu t-tnejn li huma, jiġifieri l-Aħjar Prattika Bankarja u l-prinċipji stabbiliti skont il-Ftehim dwar il-Kapital Internazzjonali ta' Basel (Basel II), il-kontropartijiet kollha li huma materjali għall-profil tal-kreditu ta' tranżazzjoni speċifika jiġu kklassifikati fil-kategoriji ta' klassifikazzjoni interna bl-użu tal-IRM għat-tip ta' kontroparti speċifika. Kull kontroparti hija assenjata lil xi Klassifikazzjoni Interna li tirrifletti l-probabbiltà tal-inadempjenza tal-munita barranija wara analiżi fil-fond tal-profil tar-riskju tal-operat u dak finanzjarju tal-kontroparti u l-kuntest operatorju tar-riskju tal-pajjiż. Il-valutazzjoni tal-kreditu tal-operazzjonijiet ta' finanzjament tal-proġetti u ta' operazzjonijiet strutturati oħrajn ta' rikors limitat qed tuża għodod tar-riskju ta' kreditu rilevanti għas-settur, prinċipalment iffokati fuq id-disponibbiltà tal-fluss tal-flus u l-kapaċità li jitħallas id-dejn. Dawn l-għodod jinkludu l-analiżi ta' qafas kuntrattwali tal-proġetti, analiżi tal-kontroparti u simulazzjonijiet tal-flussi tal-fus. Bl-istess mod għal kumpaniji u istituzzjonijiet finanzjarji, kull proġett huwa assenjat klassifikazzjoni ta' riskju. Il-klassifikazzjonijiet interni kollha huma mmonitorjati matul il-ħajja tas-self, u aġġornati perjodikament. L-operazzjonijiet mhux sovrani (jew mhux sovrani garantiti/assimilati) kollha huma soġġetti għal limiti speċifiċi fil-livell tat-tranżazzjonijiet u tad-daqs tal-kontroparti. Il-limiti tal-kontroparti huma stabbiliti fil-livell tal-iskopertura tal-grupp konsolidat, fejn applikabbli. Limiti bħal dawn tipikament jirriflettu pereż. id-daqs tal-fondi proprji tal-kontrapartijiet. Sabiex itaffi r-riskju ta' kreditu, il-BEI juża, fejn ikun xieraq u fuq bażi ta' każ b'każ, diversi mezzi ta' titjib tal-kreditu, li huma: Titoli relatati ma' kontroparti jew proġett (pereżempju, pleġġ fuq l-ishma; pleġġ fuq l-assi; ċessjoni ta' drittijiet; pleġġ fuq il-kontijiet); u/jew garanziji, ġeneralment ipprovduti mill-isponsor tal-proġett iffinanzjat (pereżempju, garanziji tat-tlestija, garanziji tal-ewwel domanda) jew garanziji bankarji. Il-Faċilità ma tuża l-ebda derivattiv ta' kreditu sabiex ittaffi r-riskju ta' kreditu. It-tabella li ġejja turi l-iskopertura massima għal riskju ta' kreditu għall-komponenti tar-rapport tal-introjtu, inklużi derivattivi. L-iskopertura massima hija murija gross, qabel l-effett tal-mitigazzjoni permezz tal-użu tal-kollateral. Garanziji maħruġa Self mhux maħruġ Garanziji mhux maħruġa Kull tranżazzjoni ta' self jew garanzija mwettqa mill-Faċilità tibbenifika minn valutazzjoni komprensiva tar-riskju u kwantifikazzjoni tal-estimi tat-telf mistenni li huma riflessi fi Klassifikazzjoni tas-Self ("LG"). L-operazzjonijiet taħt l-IFE (kif deskritti fin-Nota 24), bl-eċċezzjoni tas-self intermedjat, mhumiex soġġetti għal-Linji Gwida tal-Politika dwar ir-Riskju ta' Kreditu u minflok huma soġġetti għal proċedura differenti. L-LGs jiġu stabbiliti skont kriterji aċċettati b'mod ġenerali, abbażi tal-kwalità tal-mutwatarju, il-maturità tas-self, il-garanzija u, fejn xieraq, il-garanti. Is-sistema tal-klassifikazzjoni tas-self (LG) tinkludi l-metodoloġiji, il-proċessi, il-bażijiet ta' data u s-sistemi tal-IT li jappoġġjaw il-valutazzjoni tar-riskju ta' kreditu fl-operazzjonijiet tal-għoti b'self u l-kwantifikazzjoni tal-estimi tat-telf mistenni. Hija tiġbor fil-qosor ammont kbir ta' informazzjoni bil-għan li toffri klassifikazzjoni relattiva tar-riskji tal-kreditu tas-self. L-LGs jirriflettu l-valur preżenti tal-livell stmat tat-"telf mistenni", b'dan ikun il-prodott tal-probabbiltà ta' inadempjenza tad-debituri prinċipali, l-iskopertura għar-riskju u s-severità tat-telf fil-każ ta' inadempjenza. L-LGs jintużaw għall-iskopijiet li ġejjin: bħala għajnuna għal valutazzjoni ifjen u aktar kwantitattiva tar-riskji tas-self mogħti; bħala għajnuna fid-distribuzzjoni tal-isforzi tal-monitoraġġ; bħala deskrizzjoni tal-kwalità tal-portafoll tas-self f'data partikolari; bħala input wieħed fid-deċiżjonijiet tal-ipprezzar tar-riskju fuq it-telf mistenni. Il-fatturi li ġejjin jidħlu fid-determinazzjoni ta' LG: L-affidabbiltà kreditizja tal-mutwatarju: Il-ġestjoni tar-riskju tanalizza indipendentement lil mutwatarji u tivvaluta l-affidabbiltà kreditizja tagħhom abbażi ta' metodoloġiji interni u ta' data esterna. Skont l-Approċċ Avvanzat ta' Basel II magħżul, il-Bank żviluppa metodoloġija ta' klassifikazzjoni interna (IRM) li tiddetermina l-klassifikazzjonijiet interni tal-mutwatarji u tal-garanti. Din hija bbażata fuq sett ta' folji ta' punteġġi speċifiċi għat-tipi ta' kontropartijiet definiti. Il-korrelazzjoni tal-inadempjenza: tikkwantifika ċ-ċansijiet ta' diffikultajiet finanzjarji simultanji li jirriżultaw kemm għall-mutwatarju kif ukoll għall-garanti. Aktar ma tkun għolja l-korrelazzjoni bejn il-probabbiltajiet ta' inadempjenza tal-mutwatarju u tal-garanti, aktar ikun baxx il-valur tal-garanzija u, għalhekk, aktar tkun baxxa (agħar) l-LG. Il-valur tal-istrumenti ta' garanzija u tat-titoli: dan il-valur jiġi vvalutat fuq il-bażi tal-kombinazzjoni tal-affidabbiltà kreditizja tal-emittent u t-tip ta' strument użat. Ir-rata ta' rkupru applikabbli: hija l-ammont li jitqies bħala rkuprat wara inadempjenza mill-kontroparti rilevanti espress bħala perċentwal tal-iskopertura ta' self rilevanti Il-qafas kuntrattwali: qafas kuntrattwali sod se jżid il-kwalità tas-self u jtejjeb il-klassifikazzjoni interna tiegħu. Id-durata tas-self jew, b'mod aktar ġenerali, il-flussi tal-flus tas-self: jekk kollox jibqa' l-istess, aktar ma jkun twil il-perjodu tas-self, aktar ikun għoli r-riskju li wieħed jiltaqa' ma' diffikultajiet biex iħallas lura s-self. It-telf mistenni tas-self jiġi kkomputat billi jiġu kkombinati l-ħames elementi diskussi hawn fuq. Skont il-livell ta' dan it-telf, is-self jiġi assenjat għal waħda mill-klassijiet ta' LG segwenti elenkati hawn taħt: Self ta' kwalità prima li minnu hemm tliet subkategoriji: tinkludi self lil Stat Membru tal-UE jew iggarantit minnu li għandu telf mistenni ta' 0 % (abbażi tal-istatus ta' kreditur preferut u l-protezzjoni statutorja tal-Bank li jitqiesu bħala li jiżguraw rkupru sħiħ tal-assi tal-Bank mal-maturità). tinkludi self mogħti lil (jew garantit minn) entitajiet oħrajn għajr l-Istati Membri tal-UE li fir-rigward tagħhom ma jkun hemm l-ebda aspettattiva ta' deterjorament fil-kwalità matul il-perjodu tiegħu. tinkludi dawk l-operazzjonijiet ta' self fejn ikun hemm xi dubju dwar iż-żamma tal-istatus kurrenti tagħhom iżda fejn kwalunkwe telf ta' valur huwa mistenni li jkun limitat. Self ta' kwalità għolja: dan jirrappreżenta klassi ta' assi li magħha l-bank iħossu komdu, għalkemm mhuwiex eskluż li fil-ġejjieni jista' jkun hemm deterjorament żgħir. B+ u B- jintużaw biex jindikaw il-probabbiltà relattiva tal-possibbiltà li jseħħ tali deterjorament. Self ta' kwalità tajba: eżempju ta' dan jista' jkun self mhux garantit lil banek u kumpaniji solidi b'maturità ta' 7 snin b'saldu uniku jew amortizzament ekwivalenti mal-iżborżar. Din il-klassifika tirrappreżenta l-limitu bejn self ta' "kwalità aċċettabbli" u dak li esperjenza xi diffikultajiet. Dan il-punt fil-klassifikazzjoni tas-self jiġi stabbilit b'mod aktar preċiż mis-subklassifikazzjonijiet D+ u D-. Is-self ikklassifikat bħala D- jeħtieġ monitoraġġ elevat. Din il-kategorija ta' LG tinkludi self bi profil ta' riskju akbar minn dak aċċettat b'mod ġenerali. Hija tinkludi wkoll self li matul ħajtu esperjenza problemi serji u li wieħed ma jistax jeskludi li jsib ruħu f'sitwazzjoni ta' telf. Għal din ir-raġuni, is-self huwa soġġett għal monitoraġġ mill-qrib u għoli. Is-subklassijiet E+ u E- jiddifferenzjaw l-intensità ta' dan il-proċess ta' monitoraġġ speċjali, b'dawk l-operazzjonijiet iggradati E- peress li jkunu fil-pożizzjoni fejn hemm possibbiltà qawwija li s-servizzjar tad-dejn ma jkunx jista' jinżamm fuq bażi tempestiva u għalhekk tkun meħtieġa xi forma ta' ristrutturar tad-dejn, possibbilment li twasslu għal telf minħabba indeboliment. F (falliment) huwa self li jirrappreżenta riskji inaċċettabbli. Is-self ikklassifikat bħala F jista' jirriżulta biss minn tranżazzjonijiet pendenti li jkunu esperjenzaw, wara l-iffirmar, ċirkostanzi avversi drammatiċi, eċċezzjonali u mhux previsti. L-operazzjonijiet kollha fejn ikun hemm telf ta' kapital għall-Faċilità jiġu kklassifikati bħala F u jiġi applikat provvediment speċifiku. Ġeneralment, is-self ikklassifikat internament bħala D- jew inqas jitqiegħed fil-Lista ta' Osservazzjoni. Madankollu, jekk self kien oriġinarjament approvat bi profil ta' riskju ta' D- jew inqas, dan jitqiegħed biss fuq il-Lista ta' Osservazzjoni bħala riżultat ta' avveniment materjali ta' kreditu li jikkawża deterjorament ulterjuri fil-klassifikazzjoni tal-LG tiegħu. It-tabella fit-taqsima 3.2.3.3 turi analiżi tal-kwalità tal-kreditu tal-portafoll tas-self tal-Faċilità abbażi tal-klassijiet LG varji kif deskritt hawn fuq. It-tabella li ġejja turi l-iskopertura massima (netta tal-ECL) għar-riskju ta' kreditu fuq self iffirmat u żborżat skont it-tip ta' mutwatarju b'kunsiderazzjoni tal-garanziji pprovduti mill-garanti: Id-Direttorat tal-Ġestjoni tat-Tranżazzjoni u tar-Ristrutturar għandu r-responsabbiltà tal-monitoraġġ tal-mutwatarju u l-garanti, kif ukoll il-monitoraġġ finanzjarju u kuntrattwali relatati mal-proġett. B'hekk, l-affidabbiltà kreditizja tas-self, il-mutwatarji u l-garanti tal-Faċilità jiġu mmonitorjati kontinwament, mill-inqas darba fis-sena, iżda aktar spiss skont kemm ikun meħtieġ u bħala funzjoni ta' avvenimenti ta' kreditu li jkunu qed iseħħu. B'mod partikolari, id-Direttorat tal-Ġestjoni tat-Tranżazzjoni u tar-Ristrutturar jagħmel rieżami ta' jekk id-drittijiet kuntrattwali humiex issodisfati u, f'każ ta' deterjorament tar-rata u/jew inadempjenza kuntrattwali, tittieħed azzjoni ta' rimedju. Kull fejn ikun meħtieġ, jittieħdu miżuri ta' mitigazzjoni f'konformità mal-linji gwida tar-riskji ta' kreditu. Barra minn hekk, f'każ ta' tiġdid ta' garanziji bankarji riċevuti fuq is-self tiegħu, huwa żgurat li dawn jinbidlu jew li tittieħed azzjoni f'waqtha. It-tabelli ta' hawn taħt juru l-analiżi tal-kwalità kreditizja tal-portafoll tas-self tal-Faċilità fil-31 ta' Diċembru 2018 u fil-31 ta' Diċembru 2017 mill-applikazzjonijiet tal-Klassifikazzjoni tas-Self, abbażi tal-iskopertura ffirmata (żborżata u mhux żborżata): Fuq il-bażi tal-pajjiż tal-mutwatarju, il-portafoll tas-self tal-Faċilità jista' jiġi analizzat skont ir-reġjuni ġeografiċi li ġejjin: It-tabella ta' hawn taħt tanalizza l-portafoll tas-self tal-Faċilità skont is-settur tal-industrija tal-mutwatarju. L-operazzjonijiet li l-ewwel ikunu żborżati lil intermedjarju finanzjarju qabel ma jkunu żborżati lill-benefiċjarju finali jiġu rreġistrati taħt is-self globali: Il-Faċilità tuża metodoloġija ta' klassifikazzjoni interna f'konformità mal-approċċ ibbażat fuq il-klassifikazzjonijiet Interni skont Basel III. Il-maġġoranza tal-kontropartijiet tal-Faċilità ġew assenjati klassifikazzjoni interna skont din il-metodoloġija. It-tabella ta' hawn taħt turi t-tqassim tal-portafoll tas-self tal-Faċilità skont il-klassifikazzjonijiet interni aħjar tal-mutwatarju jew tal-garanti, fejn disponibbli. F'każijiet fejn ma tkunx disponibbli klassifikazzjoni interna, għal din l-analiżi ntużat il-klassifikazzjoni esterna. It-tabella turi kemm l-iskoperturi ffirmati (żborżati u mhux żborżati) kif ukoll l-iskoperturi ponderati għar-riskju, abbażi ta' metodoloġija interna li tuża l-Faċilità għal ġestjoni limitata. Il-Faċilità timmonitorja b'mod kontinwu avvenimenti li jaffettwaw lill-mutwatarji u lill-garanti tagħha, speċjalment il-banek. B'mod partikolari, il-Faċilità qed tivvaluta fuq bażi ta' każ b'każ id-drittijiet kuntrattwali tagħha f'każ ta' deterjorament fil-klassifikazzjoni u qed tfittex miżuri ta' mitigazzjoni. Din qed issegwi mill-qrib ukoll it-tiġdid ta' garanziji bankarji riċevuti fuq is-self tagħha, biex tiżgura li dawn jinbidlu jew li tittieħed azzjoni f'waqtha jekk ikun hemm bżonn. L-ammonti f'arretrati jiġu identifikati, immonitorjati u rrapportati skont il-proċeduri definiti fil-"Linji Gwida u l-Proċeduri ta' Monitoraġġ Finanzjarju" tal-bank. Dawn il-proċeduri huma konformi mal-aħjar prattiki bankarji u huma adottati għas-self kollu ġestit mill-BEI. Il-proċess ta' monitoraġġ jiġi strutturat sabiex jiġi żgurat li (i) l-arretrati potenzjali jiġu identifikati u rrapportati lis-servizzi kkonċernati b'dewmien minimu; (ii) il-każijiet kritiċi jiġu eskalati mill-ewwel fil-livell ġust operazzjonali u tad-deċiżjonijiet; (iii) isir rapportar regolari lill-maniġment tal-BEI u lill-Istati Membri fuq l-istatus kumplessiv tal-arretrati u fuq il-miżuri ta' rkupru diġà meħuda jew li se jittieħdu. L-arretrati u l-indebolimenti fuq is-self jistgħu jiġu analizzati kif ġej: Il-Faċilità tqis is-self bħala mrażżan jekk, b'rispons għal bidliet avversi fil-pożizzjoni finanzjarja ta' mutwatarju, il-Faċilità tinnegozja mill-ġdid it-termini oriġinali tal-arranġamenti kuntrattwali ma' dan il-mutwatarju li jaffettwaw direttament il-flussi tal-flus futuri tal-istrument finanzjarju u li jistgħu jirriżultaw f'telf għall-Faċilità. Madankollu, l-impatt finanzjarju tal-attivitajiet ta' ristrutturar huwa, b'mod ġenerali, limitat għat-telf minn indeboliment, jekk ikun hemm, minħabba li n-newtralità finanzjarja tkun ġeneralment applikata mill-Faċilità u riflessa fil-kundizzjonijiet tal-ipprezzar innegozjati mill-ġdid tal-operazzjonijiet ristrutturati. Fil-proċess normali tan-negozju, il-Klassifikazzjoni tas-Self (LG) tas-self inkwistjoni tkun iddeterjorat u s-self ikun ġie inkluż fil-Lista ta' Osservazzjoni qabel in-negozjar mill-ġdid. Ladarba s-self jiġi nnegozjat mill-ġdid, il-Faċilità tkompli timmonitorja dan is-self mill-qrib. Jekk it-termini tal-ħlas innegozjati mill-ġdid ma jirkuprawx l-ammont riportat oriġinali tal-assi, dan jitqies bħala indebolit. It-telf minn indeboliment korrispondenti jiġi kkalkolat abbażi tal-flussi tal-flus imbassra skontati bir-rata effettiva tal-imgħax oriġinali. Il-ħtieġa ta' indeboliment għas-self kollu li l-LG tiegħu tkun iddeterjorat għal E- tiġi vvalutata regolarment; is-self kollu b'LG ta' F jirrikjedi indeboliment. Ladarba l-Klassifikazzjoni ta' Self tkun tjiebet b'mod suffiċjenti, tali self jitneħħa mil-Lista ta' Osservazzjoni skont il-proċeduri tal-Faċilità. Il-miżuri u l-prattiki ta' tolleranza mwettqa mit-tim tar-ristrutturar tal-Bank matul il-perjodu tar-rapportar jinkludu l-estensjoni tal-maturità, id-differiment ta' kapital biss, id-differiment tal-kapital u tal-imgħax u l-kapitalizzazzjoni tal-arretrati. Tali miżuri ta' tolleranza ma jwasslux għall-irtirar tar-rikonoxximent tal-operazzjoni sottostanti sakemm l-impatt tal-bidliet kuntrattwali fuq il-valur nett preżenti tas-self fid-data tar-ristrutturar ma jitqiesx bħala sinifikanti. Jekk tali assi finanzjarju rikonoxxut ikun bi kreditu indebolit, dan jissodisfa d-definizzjoni tal-assi finanzjarju POCI. L-iskoperturi soġġetti għal bidliet fit-termini kuntrattwali li ma jaffettwawx il-flussi tal-flus futuri, bħal kollateral jew arranġamenti ta' titoli oħrajn, jew ir-rinunzja ta' drittijiet kuntrattwali taħt patt, ma jitqisux bħala mrażżna u, b'hekk, dawk l-avvenimenti weħidhom ma jitqisux bħala suffiċjenti sabiex jindikaw indeboliment. L-operazzjonijiet soġġetti għal miżuri ta' tolleranza jiġu rrapportati bħala tali fit-tabella ta' hawn taħt: Il-fondi disponibbli jiġu investiti f'konformità mal-iskeda tal-Faċilità tal-obbligi ta' żborż kuntrattwali. Fil-31 ta' Diċembru 2018 u l-31 ta' Diċembru 2017, l-investimenti kienu fil-forma ta' depożiti bankarji, ċertifikati ta' depożiti u karti kummerċjali. L-entitajiet awtorizzati għandhom klassifikazzjoni simili għall-klassifikazzjonijiet għal perjodu ta' żmien qasir u twil meħtieġa għat-tqegħid tat-teżor tal-BEI stess. F'każ li jingħataw klassifikazzjonijiet differenti minn aktar minn aġenzija ta' klassifikazzjoni tal-kreditu waħda, tgħodd l-aktar klassifikazzjoni baxxa. Il-limitu massimu awtorizzat għal kull bank awtorizzat bħalissa huwa EUR 50 000 000 (ħamsin miljun euro). Eċċezzjoni għal din ir-regola ngħatat lil Societe Generale, fejn il-Faċilità għandha l-kontijiet tal-flus operazzjonali tagħha. Il-limitu tal-kreditu għal perjodu ta' żmien qasir għal Societe Generale fil-31 ta' Diċembru 2018 u l-31 ta' Diċembru 2017 jammonta għal EUR 110 000 000 (mija u għaxar miljun euro). Il-limitu miżjud japplika għas-somma ta' flus miżmuma fil-kontijiet tal-flus operazzjonali u l-istrumenti maħruġa minn din il-kontroparti u miżmuma mill-portafoll tat-teżor. L-investimenti kollha saru ma' entitajiet awtorizzati b'maturità massima ta' tliet xhur mid-data tal-valur. Il-ksur kollu tal-limitu tal-iskopertura ta' kreditu ġie rrapportat lil dawk li jagħtu l-mandat. Fil-31 ta' Diċembru 2018, id-depożiti kollha għal żmien fiss, il-karti kummerċjali u l-flus fl-idejn miżmuma mill-portafoll tat-teżor tal-Faċilità kellhom klassifikazzjoni minima ta' P-2 (l-ekwivalenti ta' Moody's) fil-jum tas-saldu. Fil-31 ta' Diċembru 2017, id-depożiti fissi kollha, il-karti kummerċjali u l-flus fl-idejn miżmuma mill-portafoll tat-teżor tal-Faċilità kellhom klassifikazzjoni minima ta' P-1 (ekwivalenti ta' Moody's) fil-jum tas-saldu. It-tabella li ġejja turi s-sitwazzjoni tal-flus u l-ekwivalenti ta' flus inkluż l-imgħax dovut: Ir-riskju ta' kreditu fir-rigward tad-derivattivi huwa rrappreżentat mit-telf li parti speċifika tkun ġarrbet, fejn il-kontroparti l-oħra fil-ftehim ma tkunx tista' tonora l-obbligi kuntrattwali tagħha. Ir-riskju ta' kreditu assoċjat mad-derivattivi jvarja skont għadd ta' fatturi (bħar-rati tal-imgħax u r-rati tal-kambju) u ġeneralment ikun jikkorrispondi biss għal porzjon żgħir tal-valur nozzjonali tagħhom. Matul il-kors normali tal-attività tagħha, il-Faċilità tista' tidħol f'kuntratti ta' swaps, bil-ħsieb li tiħħeġġja operazzjonijiet speċifiċi ta' għoti b'self, jew inkella f'kuntratti forward tal-munita, bil-ħsieb li tiħħeġġja l-pożizzjonijiet tal-munita tagħha denominati f'muniti oħrajn innegozjati b'mod attiv, għajr il-Euro. Is-swaps kollha jiġu eżegwiti mill-Bank Ewropew tal-Investiment b'kontroparti esterna. Is-swaps jiġu rranġati mill-istess Ftehimiet Prinċipali tal-Iswaps u l-Annessi għall-Appoġġ tal-Kreditu ffirmati bejn il-Bank Ewropew tal-Investiment u l-kontrapartijiet esterni tiegħu. Is-swaps kollha eżegwiti mill-Bank Ewropew tal-Investiment li huma relatati mal-Faċilità jiġu ttrattati fl-istess qafas kuntrattwali u metodoloġiji applikati għad-derivattivi nnegozjati mill-Bank Ewropew tal-Investiment għall-finijiet tiegħu stess. B'mod partikolari, l-eliġibbiltà tal-kontropartijiet tas-swaps tiġi ddeterminata mill-Bank Ewropew tal-Investiment abbażi tal-istess kundizzjonijiet ta' eliġibbiltà applikati għall-finijiet tas-swaps ġenerali tiegħu. Il-Bank Ewropew tal-Investiment ikejjel l-iskopertura għar-riskju ta' kreditu relatat ma' tranżazzjonijiet ta' swaps u derivattivi bl-użu tal-approċċ tal-Iskopertura tas-Suq Nett ("NME") u tal-Iskopertura Futura Potenzjali ("PFE") għar-rapportar u l-monitoraġġ tal-limiti. L-NME u l-PFE jinkludu b'mod sħiħ id-derivattivi relatati mal-Faċilità tal-Investiment. It-tabella li ġejja turi l-maturitajiet ta' swaps tar-rati tal-imgħax bejn il-valuti, subdiviżi skont l-ammont nozzjonali u l-valur ġust tagħhom: Il-Faċilità tidħol f'kuntratti ta' swaps tal-valuti skont ir-rata tal-kambju ("swaps FX") għal perjodu ta' żmien qasir sabiex tiħħeġġja r-riskju tal-valuta fuq l-iżborżamenti ta' self f'muniti għajr l-EUR. Is-swaps FX għandhom maturità massima ta' tliet xhur u jiġu riportati regolarment. L-ammont nozzjonali ta' swaps FX kien ta' EUR 1 460,6 miljun fil-31 ta' Diċembru 2018 kontra EUR 1 500,0 miljun fil-31 ta' Diċembru 2017. Il-valur ġust ta' swaps FX jammonta għal EUR 1,1 miljun fil-31 ta' Diċembru 2018 kontra EUR 12,0 miljun fil-31 ta' Diċembru 2017. Il-Faċilità tidħol f'kuntratti ta' swaps tar-rata tal-imgħax sabiex tiħħeġġja r-riskju taċ-ċaqliq fir-rata tal-imgħax fuq self żborzat. Mill-31 ta' Diċembru 2018 hemm żewġ swaps tar-rata tal-imgħax pendenti b'ammont nozzjonali ta' EUR 28,5 miljun (2017: EUR 31,7 miljun) u valur ġust ta' EUR 0,7 miljun (2017: EUR 0,3 miljun). It-tabella li ġejja turi s-sitwazzjoni tal-portafoll tat-teżor magħmul kompletament minn karti kummerċjali maħruġa minn subsovrani, banek u entitajiet mhux bankarji b'maturitajiet li jifdal ta' massimu ta' tliet xhur. L-Istati Membri tal-UE, l-aġenziji tagħhom, il-banek u l-entitajiet mhux bankarji huma mittenti eliġibbli. Il-limitu massimu awtorizzat għal kull emittent awtorizzat huwa ta' EUR 50 000 000 (ħamsin miljun euro). L-investimenti f'bonds għal perjodu ta' żmien medju u twil jistgħu jkunu wkoll eliġibbli, skont il-linji gwida għall-investiment u skont ir-rekwiżiti tal-likwidità: Riskju ta' likwidità jirreferi għall-kapaċità ta' entità li tiffinanzja ż-żidiet fl-assi u tissodisfa l-obbligi hekk kif isiru dovuti, mingħajr ma ġġarrab telf inaċċettabbli. Jista' jinqasam fir-riskju tal-likwidità tal-iffinanzjar u r-riskju tal-likwidità tas-suq. Ir-riskju tal-likwidità tal-iffinanzjar huwa r-riskju li entità ma tkunx kapaċi tissodisfa b'mod effiċjenti l-ħtiġijiet tal-likwidità kurrenti u futuri kemm mistennija kif ukoll mhux mistennija mingħajr ma taffettwa l-operazzjonijiet ta' kuljum tagħha jew il-kundizzjoni finanzjarja tagħha. Ir-riskju ta' likwidità tas-suq huwa r-riskju li entità ma tkunx tista' tpaċi jew telimina faċilment pożizzjoni bil-prezz tas-suq minħabba l-kobor inadegwat tas-suq jew it-tfixkil fis-suq. Il-Faċilità hija primarjament iffinanzjata minn kontribuzzjonijiet annwali mill-Istati Membri, kif ukoll minn fondi minn operazzjonijiet preċedenti li ġejjin mill-operazzjonijiet tal-Faċilità. Il-Faċilità tiġġestixxi r-riskju ta' likwidità tal-finanzjament tagħha primarjament permezz tal-ippjanar tal-ħtiġijiet netti tal-likwidità tagħha u l-kontribuzzjonijiet annwali tal-Istati Membri meħtieġa. Sabiex jiġu kkalkolati l-kontribuzzjonijiet annwali tal-Istati Membri, id-disinn tal-iżborż tal-portafoll eżistenti u ta' dak ippjanat jiġi analizzat u segwit matul is-sena. Jiġu kkunsidrati avvenimenti speċjali, bħal rimborżi kmieni, bejgħ ta' ishma jew każijiet ta' inadempjenza, sabiex jiġu kkoreġuti r-rekwiżiti annwali tal-likwidità. Biex ikompli jitnaqqas ir-riskju tal-likwidità, il-Faċilità żżomm riżerva ta' likwidità suffiċjenti biex tkopri f'kull ħin l-iżborżamenti ta' flus imbassra, kif ikkomunikati perjodikament mid-Dipartiment tal-Għoti b'Self tal-BEI. Il-fondi jiġu investiti fis-suq tal-flus u fis-swieq tal-bonds fil-forma ta' depożiti interbankarji u strumenti finanzjarji oħrajn għal perjodu ta' żmien qasir billi jitqiesu l-obbligi tal-iżborżar tal-flus tal-Faċilità. L-assi likwidi tal-Faċilità jiġu ġestiti mid-Dipartiment tat-Teżor tal-Bank bil-ħsieb li jżomm likwidità xierqa biex jippermetti lill-Faċilità tissodisfa l-obbligi tagħha. F'konformità mal-prinċipju tas-segregazzjoni tad-dmirijiet bejn il-Front Office u l-Back Office, l-operazzjonijiet ta' saldu relatati mal-investiment ta' dawn l-assi jaqgħu taħt ir-responsabbiltà tad-Dipartiment tal-Ippjanar u s-Saldu tal-Operazzjonijiet tal-BEI. Barra minn hekk, l-awtorizzazzjoni tal-kontrapartijiet u l-limiti għal investimenti tat-teżor, kif ukoll il-monitoraġġ ta' tali limiti, huma r-responsabbiltà tad-Direttorat tal-Ġestjoni tar-Riskji tal-Bank. It-tabelli f'din it-taqsima janalizzaw l-obbligazzjonijiet finanzjarji tal-Faċilità skont il-maturità abbażi tal-perjodu li jkun baqa' bejn id-data tal-karta bilanċjali u d-data tal-maturità kuntrattwali (abbażi tal-flussi tal-flus mhux skontati). F'termini ta' obbligazzjonijiet finanzjarji mhux derivattivi, il-Faċilità għandha impenji fil-forma ta' porzjonijiet mhux żborżati tal-kreditu skont il-ftehimiet ta' self iffirmati, ta' porzjonijiet mhux żborżati tal-ftehimiet ta' sottoskrizzjoni/investiment tal-kapital iffirmati, tal-garanziji tas-self mogħtija jew ta' sussidji fuq l-imgħax u AT impenjati. Is-self taħt il-FI għandu skadenza ta' żborżament. Madankollu, l-iżborżamenti jsiru f'ħinijiet u f'ammonti li jirriflettu l-progress tal-proġetti ta' investiment sottostanti. Barra minn hekk, is-self tal-FI jikkostitwixxi tranżazzjonijiet imwettqa f'ambjent operatorju relattivament volatili, sabiex b'hekk l-iskeda ta' żborż tagħhom hija soġġetta għal livell sinifikanti ta' inċertezza. Investimenti kapitali jsiru dovuti meta u hekk kif il-maniġers tal-fondi tal-ekwità joħorġu sejħiet validi għall-kapital, u dan jirrifletti l-progress fl-attivitajiet ta' investiment tagħhom. Il-perjodu ta' prelevament ġeneralment ikun ta' tliet snin, li ta' spiss ikollu jitwal b'sena jew sentejn. Ċerti impenji ta' żborż ġeneralment jissopravivu sa tmiem il-perjodu tal-prelevament sad-disponiment sħiħ tal-investimenti sottostanti tal-fond, hekk kif il-likwidità tal-fond tista' ma tkunx biżżejjed minn żmien għal żmien biex tissodisfa l-obbligi tal-ħlas li jirriżultaw fir-rigward ta' tariffi jew spejjeż oħrajn. Il-garanziji mhumiex soġġetti għal impenji speċifiċi ta' żborż sakemm ma tiġix eżerċitata garanzija. L-ammont tal-garanziji pendenti jitnaqqas flimkien mal-iskeda ta' ħlas lura tas-self garantit. Is-sussidji impenjati fuq l-imgħax tal-flussi tal-ħruġ tal-flus iseħħu fil-każ tas-self issussidjat iffinanzjat minn riżorsi proprji tal-Bank. Għalhekk, il-flussi tal-ħruġ irrapportati jirrappreżentaw biss l-impenji relatati ma' dan is-self aktar milli l-ammont totali ta' sussidji impenjati fuq l-imgħax mhux żborżati. Bħal fil-każ tas-self, l-iskeda tal-iżborż tagħhom hija inċerta. "Fluss ta' ħruġ nominali gross" ta' AT impenjata fit-tabella "Profil tal-maturità ta' obbligazzjonijiet finanzjarji mhux derivattivi" tirreferi għall-porzjon totali mhux żborżat fil-kuntratti AT iffirmati. L-iskeda taż-żmien tal-iżborż hija soġġetta għal livell sinifikanti ta' inċertezza. Flussi ta' ħruġ ta' flus ikklassifikat fil-bucket ta' "3 xhur jew inqas" jirrappreżentaw l-ammont pendenti ta' fatturi riċevuti sad-data tar-rapportar. L-impenji għal obbligazzjonijiet finanzjarji mhux derivattivi li għalihom ma hemm ebda data tal-maturità kuntrattwali definita huma kklassifikati taħt "Maturità Mhux Definita". L-impenji, li għalihom hemm irreġistrata talba għal żborż ta' flus fid-data tar-rapportar, huma kklassifikati taħt it-taqsima tal-ħin rilevanti. F'termini tal-obbligazzjonijiet finanzjarji ta' derivattivi, il-profil tal-maturità jirrappreżenta l-flussi ta' flus kuntrattwali gross mhux skontati ta' kuntratti ta' swaps, inklużi swaps bejn il-valuti (CCS), swaps tar-rati tal-imgħax bejn il-valuti (CCIRS), swaps ta' valuti għal perjodu ta' żmien qasir u swaps tar-rati tal-imgħax. It-tabella li ġejja tistabbilixxi l-ammonti riportati ta' assi u obbligazzjonijiet finanzjarji mhux derivattivi li mistennija jiġu rkuprati jew saldati aktar minn 12-il xahar wara d-data tar-rapportar. Ir-riskju tas-suq jirrappreżenta r-riskju li bidliet fil-prezzijiet tas-suq u rati, bħalma huma r-rati tal-imgħax, il-prezzijiet tal-ekwità u r-rati tal-kambju jaffettwaw id-dħul tal-entità jew il-valur tal-pussessi tagħha fi strumenti finanzjarji. Ir-riskju taċ-ċaqliq fir-rata tal-imgħax li jinħoloq mill-volatilità fil-valur ekonomiku tal-pożizzjonijiet tar-rati tal-imgħax jew fl-introjtu derivat minnhom minħabba ċaqliq avvers fir-rati tal-imgħax. Il-faċilità mhijiex milquta direttament mill-bidla fil-valur ekonomiku tagħha jew għal diskrepanzi bejn prezzijiet differenti ta' assi, obbligazzjonijiet u strumenti ta' kopertura għaliex (i) dan ma għandu l-ebda kostijiet tat-teħid b'self dirett jew obbligazzjonijiet li jġorru rata tal-imgħax u (ii) jaċċetta l-impatt ta' flutwazzjonijiet fir-rati tal-imgħax fuq id-dħul mill-investimenti tagħha. Il-Faċilità tkejjel is-sensittività tal-portafoll tas-self tagħha u s-swaps ta' micro hedging għall-fluttwazzjonijiet fir-rati tal-imgħax permezz ta' kalkolu tal-Valur tal-Punt Bażi (BPV). Il-BPV ikejjel il-qligħ jew it-telf fil-valur nett preżenti tal-portafoll rilevanti, dovut għal żieda ta' punt (1) bażi (0,01 %) fil-livelli tar-rati tal-imgħax li jvarjaw f'taqsima ta' ħin speċifikata ta' "suq tal-flus — sa sena", "qasir ħafna — minn 2 sa 3 snin", "qasir — minn 4 sa 6 snin", "medju — minn 7 sa 11-il sena", "twil — minn 12 sa 20 sena" jew "twil ħafna — aktar minn 21 sena". Sabiex tiddetermina l-valur preżenti nett (VPN) tal-flussi ta' flus denominati f'EUR, il-Faċilità tuża l-kurva tal-finanzjament bażi f'EUR tal-BEI (il-kurva tas-swaps tal-EUR aġġustata bil-firxa tal-finanzjament globali tal-BEI). Il-kurva tal-finanzjament f'USD tal-BEI tintuża għall-kalkolu tal-VPN tal-flussi tal-flus tas-self denominati f'USD. Il-VPN tal-flussi tal-flus tas-self denominati f'muniti li għalihom ma hemmx disponibbli kurva kredibbli u kompleta biżżejjed tal-iskont, jiġi stabbilit bl-użu ta' kurva ta' finanzjament bażi f'EUR tal-BEI bħala indikatur. Sabiex tikkalkula l-valur nett preżenti tas-swaps ta' micro hedging, il-faċilità tuża l-kurva tas-swaps tal-EUR għal flussi ta' flus denominati f'EUR u l-kurva tas-swaps tal-USD għal flussi ta' flus denominati f'USD. Kif muri fit-tabella li ġejja, il-valur nett preżenti tal-portafoll tas-self, inklużi s-swaps tal-micro hedging fil-31 ta' Diċembru 2018, se jonqos b'EUR 483k (fil-31 ta' Diċembru 2017: tnaqqis b'EUR 488k) jekk il-kurvi tar-rati tal-imgħax rilevanti kollha jiżdiedu fl-istess ħin b'mod parallel b'punt bażi wieħed. Ir-riskju tal-kambju ("FX") għall-FI huwa r-riskju ta' telf fil-qligħ jew valur ekonomiku minħabba ċaqliq avvers fir-rati tal-FX. Fil-każ ta' munita tal-kontabbiltà ta' referenza (EUR għall-FI), il-Faċilità hija esposta għar-riskju FX kull meta jkun hemm diskrepanza bejn l-assi u l-obbligazzjonijiet denominati f'munita tal-kontabbiltà mhux ta' referenza. Ir-riskju FX jinkludi wkoll l-effett ta' bidliet fil-valur ta' flussi futuri ta' flus denominati f'munita tal-kontabbiltà ta' referenza, eż. imgħax u ħlasijiet ta' dividendi, minħabba l-fluttwazzjonijiet fir-rati tal-kambju. L-Assi tat-Teżor tal-FI huma denominati f'EUR jew USD. Ir-riskju FX huwa kopert permezz ta' spot FX ta' bejn il-valuti jew tranżazzjonijiet forward, swaps FX jew swaps bejn il-valuti. Id-Dipartiment tat-Teżor tal-BEI jista', fejn jitqies neċessarju u xieraq, juża kwalunkwe strument ieħor, skont il-politika tal-Bank, li jipprovdi protezzjoni kontra r-riskji tas-suq imġarrba fir-rigward tal-attivitajiet finanzjarji tal-FI. Il-kontribuzzjonijiet tal-FI tal-Istati Membri jaslu f'EUR. L-operazzjonijiet iffinanzjati jew garantiti mill-FI kif ukoll is-sussidji tal-imgħax jistgħu jkunu denominati f'EUR, USD jew kwalunkwe munita oħra awtorizzata. Tinħoloq skopertura għar-riskju tal-kambju (kontra l-munita ta' referenza EUR) kull meta t-tranżazzjonijiet denominati f'muniti oħrajn minbarra l-EUR jitħallew mhux iħħeġġjati. Il-linji gwida għall-iħħeġġjar tar-riskju tal-kambju tal-FI huma stabbiliti hawn taħt. Ir-riskju tal-FX ġġenerati mill-operazzjonijiet tal-FI denominati f'USD għandhom ikunu koperti fuq bażi aggregata permezz ta' swaps FX USD/EUR, riportati u aġġustati f'termini ta' ammont fuq bażi perjodika. L-użu ta' swaps FX iservi skop doppju. Fuq naħa waħda tiġi ġġenerata l-likwidità neċessarja għal żborżi ġodda (self u ekwità) u fuq in-naħa l-oħra jinżamm il-macro hedging tal-FX. Fil-bidu ta' kull perjodu, il-flussi ta' flus li jridu jiġu rċevuti jew jitħallsu f'USD matul il-perjodu li jmiss għandhom jiġu kkalkolati abbażi tar-riflussi/żborżi ppjanati jew mistennija. Sussegwentement, is-swaps FX li jimmaturaw għandhom jiġu riportati, bl-ammont tagħhom jiġi aġġustat sabiex ikopri mill-inqas il-ħtiġijiet ta' likwidità f'USD ipproġettata matul il-perjodu li jmiss. Fuq bażi ta' kull xahar, il-pożizzjoni tal-FX f'USD għandha tiġi ħħeġġjata, jekk taqbeż il-limiti rilevanti, permezz ta' operazzjoni spot jew forward. F'perjodu ta' riportament, id-defiċits tal-likwidità f'USD mhux mistennija għandhom ikunu koperti permezz ta' operazzjonijiet ta' swaps FX ad hoc, filwaqt li l-eċċessi tal-likwidità għandhom jiġu investiti f'assi tat-teżor jew inkella jiġu kkonvertiti f'EUR jekk iseħħu minn żieda fil-pożizzjoni tal-FX. L-operazzjonijiet tal-FI denominati f'muniti oħrajn minbarra l-EUR u l-USD jiġu koperti permezz ta' kuntratti ta' swaps bejn il-valuti bl-istess profil finanzjarju bħas-Self sottostanti, sakemm suq tas-swaps ikun operazzjonali. Il-FI għandha operazzjonijiet denominati f'muniti li għalihom il-possibbiltajiet tal-iħħeġġjar jew mhumiex disponibbli b'mod effiċjenti jew inkella huma disponibbli b'kost għoli. Dawn l-operazzjonijiet huma denominati fil-munita lokali (LCs) iżda mħallsa f'EUR jew USD. Il-qafas tar-riskju finanzjarju tal-FI, li ġie approvat mill-Kumitat tal-FI fit-22 ta' Jannar 2015, joffri l-possibbiltà li wieħed jiħħeġġja skopertura tal-FX fl-LCs li juru korrelazzjoni pożittiva sinifikanti mal-USD sintetikament permezz ta' derivattivi denominati f'USD. L-LCs iħħeġġjati sintetikament ma' derivattivi denominati f'USD huma rrapportati fit-tabella fit-taqsima 3.4.2.2.3 hawn taħt, taħt l-entrata "Muniti lokali (taħt ħeġġ sintetiku)", filwaqt li l-LCs mhux iħħeġġjati sintetikament b'USD huma rrapportati fl-istess tabella taħt l-entrata "Muniti lokali (mhux taħt ħeġġ sintetiku)". It-tabelli ta' din in-nota juru l-pożizzjoni tal-kambju tal-Faċilità. Il-pożizzjoni tal-kambju hija ppreżentata fit-tabella ta' hawn taħt f'konformità mal-Politiki tar-Riskju tal-FI (kif deskritti fil-qafas tar-riskju finanzjarju tal-FI). Il-pożizzjoni tal-FX skont il-Politiki tar-Riskju hija bbażata fuq ċifri tal-kontabbiltà u definita bħala l-bilanċ bejn assi u obbligazzjonijiet magħżulin. L-assi u l-obbligazzjonijiet definiti fil-pożizzjoni tal-FX skont il-Politiki ta' Riskju huma magħżula sabiex jiġi żgurat li l-qligħ jista' biss jiġi konvertit fil-munita tar-rapportar (EUR) meta jiġi riċevut. Il-qligħ/it-telf mhux realizzat u l-indeboliment fuq l-assi finanzjarji li huma disponibbli għall-bejgħ (IAS 39) huma inklużi fil-pożizzjoni tal-FX skont il-Politiki tar-Riskju, kif inhuma wkoll l-indebolimenti fuq self u riċevibbli. Derivattivi inklużi fil-pożizzjoni tal-FX skont il-Politiki tar-Riskju huma kkunsidrati bil-valur nominali tagħhom minflok bil-valur ġust tagħhom, sabiex jiġu allinjati mal-valur tal-assi miżmuma, meqjusa wkoll bil-valur nominali tagħhom aġġustat bl-indeboliment għal self. Il-bidla fil-valur ġust fuq l-ishma u titoli oħrajn b'rendiment varjabbli hija inkluża fil-pożizzjoni tal-FX skont il-Politiki tar-Riskju, kif ukoll l-indebolimenti fuq is-self u l-avvanzi. Derivattivi inklużi fil-pożizzjoni tal-FX skont il-Politiki tar-Riskju huma kkunsidrati bil-valur nominali tagħhom minflok bil-valur ġust tagħhom, sabiex jiġu allinjati mal-valur tal-assi miżmuma, meqjusa wkoll bil-valur nominali tagħhom aġġustat bl-indeboliment għal self. Fit-tabelli ta' hawn taħt il-bqija tal-assi u l-obbligazzjonijiet, li jinkludu prinċipalment l-imgħax dovut fuq self, derivattivi u sussidji, huma ppreżentati bħala "pożizzjoni tal-FX eskluża mill-Politiki tar-Riskju". Fil-31 ta' Diċembru 2018, deprezzament ta' 10 fil-mija tal-EUR kontra l-muniti kollha li mhumiex EUR jirriżulta f'żieda tar-riżorsi tal-kontributuri li jammontaw għal EUR 8,8 miljun (fil-31 ta' Diċembru 2017: EUR 16,6 miljun). Apprezzament ta' 10 fil-mija tal-EUR kontra l-muniti kollha li mhumiex EUR jirriżulta fi tnaqqis tar-riżorsi tal-kontributuri li jammontaw għal EUR 7,2 miljun (fil-31 ta' Diċembru 2017: EUR 13,6 miljun). Ir-rati tal-konverżjoni li ġejjin intużaw biex tiġi stabbilita l-karta bilanċjali fil-31 ta' Diċembru 2018 u fil-31 ta' Diċembru 2017: Ir-riskju tal-prezz tal-ekwità jirreferi għar-riskju li l-valuri ġusti ta' investimenti fl-ekwitajiet jonqsu b'riżultat tal-bidliet fil-livelli tal-prezzijiet tal-ekwità u/jew il-valur ta' investimenti ta' ekwità. Il-FI hija skoperta għal riskju tal-prezz tal-ekwità permezz tal-investimenti tagħha f'fondi ta' ekwità diretti u f'fondi ta' kapital tar-riskju. Il-valur tal-pożizzjonijiet ta' ekwità mhux elenkati mhuwiex faċilment disponibbli għall-finijiet ta' monitoraġġ u kontroll fuq bażi kontinwa. Għal tali pożizzjonijiet, l-aħjar indikazzjonijiet disponibbli jinkludu l-prezzijiet derivati minn kwalunkwe teknika ta' valwazzjoni rilevanti. L-effetti fuq ir-riżorsi tal-kontributuri tal-Faċilità (bħala riżultat ta' bidla fil-valur ġust tal-portafoll tal-istrumenti ta' ekwità) minħabba bidla ta' +/- 10 % fil-valur ta' ekwità diretta individwali u fl-investimenti kapitali ta' riskju, bil-varjabbli l-oħrajn kollha jinżammu kostanti, huma ta' EUR 56,7 miljun rispettivament, EUR -56,7 miljun fil-31 ta' Diċembru 2018 (EUR 49,8 miljun, rispettivament, EUR -49,8 miljun fil-31 ta' Diċembru 2017). It-tabella li ġejja turi l-ammonti riportati u l-valuri ġusti tal-assi finanzjarji u tal-obbligazzjonijiet finanzjarji, inklużi l-livelli tagħhom fil-ġerarkija tal-valur ġust. Dawn ma jinkludux informazzjoni ta' valur ġust għal assi finanzjarji u l-obbligazzjonijiet finanzjarji mhux riportati skont il-valur ġust jekk l-ammont miżmum riportat huwa approssimazzjoni raġonevoli tal-valur ġust. It-tabella ta' hawn taħt tippreżenta informazzjoni dwar it-tekniki ta' valutazzjoni u l-inputs mhux osservabbli sinifikanti użati fil-kejl ta' strumenti finanzjarji, kategorizzati bħala Livell 2 u 3 fil-ġerarkija tal-valur ġust: Bl-applikazzjoni tal-IFRS 13, l-aġġustamenti tal-valwazzjoni jiġu inklużi fil-valur ġust tad-derivattivi fil-31 ta' Diċembru 2018 u 2017, jiġifieri: Aġġustamenti tal-valwazzjoni tal-kreditu (CVA), li jirriflettu r-riskju ta' kreditu tal-kontroparti fuq tranżazzjonijiet derivattivi, li jammontaw għal EUR -37.4k fil-31 ta' Diċembru 2018 u għal EUR -38k fil-31 ta' Diċembru 2017. Aġġustamenti tal-valutazzjoni tad-debitu (DVA), li jirriflettu r-riskju ta' kreditu proprju fuq tranżazzjonijiet derivattivi, li jammontaw għal EUR +15,1k fil-31 ta' Diċembru 2018 u EUR +29.5k fil-31 ta' Diċembru 2017. Il-politika tal-Faċilità hija li tirrikonoxxi t-trasferimenti bejn il-Livelli mid-data tal-avveniment jew mill-bidla fiċ-ċirkostanzi li kkawżaw it-trasferiment. Fl-2018 u 2017 il-Faċilità ma għamlitx trasferimenti minn Livell 1 għal 2 jew Livell 2 għal 1 tal-ġerarkija tal-valur ġust. It-tabelli li ġejjin jippreżentaw il-bidliet fl-istrumenti fil-Livell 3 għas-sena li ntemmet fil-31 ta' Diċembru 2018 u fil-31 ta' Diċembru 2017: qligħ nett realizzat fuq l-ishma u titoli oħrajn b'rendiment varjabbli bidla netta fil-valur ġust fuq l-ishma u titoli oħrajn b'rendiment varjabbli qligħ nett realizzat fuq l-assi finanzjarji disponibbli għall-bejgħ indeboliment ta' assi finanzjarji disponibbli għall-bejgħ bidla netta fil-valur ġust ta' assi finanzjarji disponibbli għall-bejgħ Fl-2018 u fl-2017, il-Faċilità ma għamlitx trasferimenti minn jew għal-Livell 3 tal-ġerarkija tal-valur ġust. Il-flus u l-ekwivalenti ta' flus huma magħmula minn: Il-komponenti ewlenin tal-istrumenti finanzjarji derivattivi, ikklassifikati bħala miżmuma għan-negozju, huma kif ġej: It-tabella li ġejja turi rikonċiljazzjoni mill-bilanċ tal-ftuħ għall-bilanċ tal-għeluq tas-self u l-avvanzi bil-mudell ta' indeboliment ġdid tal-ECL skont l-IFRS 9. L-ammonti ta' indeboliment komparattivi għall-2017 jirrappreżentaw kont ta' provvediment għat-telf ta' kreditu u jirriflettu l-kejl skont l-IAS 39. It-tabella li ġejja turi r-rikonċiljazzjoni mill-bilanċ tal-ftuħ għall-bilanċ tal-għeluq tal-investimenti ta' Ekwità bil-politika ta' kejl ġdida skont l-IFRS 9. L-ammonti komparattivi għall-2017 jirrappreżentaw il-kejl skont l-IAS 39 meta l-istrumenti ta' ekwità jkunu ġew ikklassifikati fil-portafoll disponibbli għall-bejgħ: L-ammonti ta' EUR 100,000 riċevibbli mingħand il-kontributuri huma kompletament magħmula mill-kontribuzzjoni tal-Istati Membri eżerċitata iżda mhux imħallsa. Il-portafoll tat-teżor huwa magħmul minn bonds ikkwotati li jkollhom maturità li jifdal ta' inqas minn tliet xhur fid-data tar-rapportar. It-tabella li ġejja turi l-movimenti tal-portafoll tat-teżor: Il-komponenti ewlenin tal-assi l-oħra huma kif ġej: Il-komponenti ewlenin tal-introjtu differit huma kif ġej: It-tabelli li ġejjin juru rikonċiljazzjoni mill-bilanċ tal-ftuħ għall-bilanċ tal-għeluq tal-provvediment għal garanziji finanzjarji skont il-mudell ġdid tal-ECL tal-IFRS 9. L-ammonti komparattivi għall-2017 jirrappreżentaw il-provvediment għall-garanziji maħruġa li ġew rikonoxxuti skont l-IAS 39 peress li teżisti evidenza oġġettiva li l-Faċilità se jkollha ġġarrab telf fir-rigward tal-garanziji maħruġa. It-tabella li ġejja turi rikonċiljazzjoni mill-bilanċ tal-ftuħ għall-bilanċ tal-għeluq tal-kopertura għal telf għal self mhux żborżat (impenji ta' self) skont il-mudell ġdid tal-ECL tal-IFRS 9. L-ammonti komparattivi għall-2017 jirrappreżentaw kont ta' provvediment għat-telf ta' kreditu u jirriflettu l-kejl skont l-IAS 39. Il-komponenti ewlenin tal-ammonti dovuti lill-partijiet terzi huma kif ġej: Il-komponenti ewlenin tal-obbligazzjonijiet l-oħrajn huma kif ġej: Fit-12 ta' Novembru 2018, il-Kunsill iffissa l-ammont tal-kontribuzzjonijiet finanzjarji li kellhom jitħallsu minn kull Stat Membru sal-21 ta' Jannar 2019. Sal-31 ta' Diċembru 2018, EUR 100 000 kienu għadhom ma tħallsux. Il-komponenti ewlenin tal-imgħax u ta' introjtu simili huma kif ġej: Il-komponenti ewlenin tal-imgħax u ta' introjtu simili huma kif ġej: Il-komponenti ewlenin tal-introjtu minn tariffi u kummissjonijiet huma kif ġej: Il-komponent ewlieni tal-ispejjeż tat-tariffi u tal-kummissjonijiet huwa kif ġej: Il-komponenti ewlenin tal-qligħ nett realizzat fuq l-ishma u titoli oħrajn b'rendiment varjabbli huma kif ġej: L-ispejjeż amministrattivi ġenerali jirrappreżentaw il-kostijiet reali mġarrba mill-BEI għall-ġestjoni tal-Faċilità nieqes l-introjtu ġġenerat mit-tariffi għall-valutazzjonijiet standard li l-BEI ikun iddebita direttament lill-klijenti tal-Faċilità. Entità strutturata hija waħda li tfasslet sabiex id-drittijiet tal-vot jew dawk simili ma jkunux il-fattur dominanti biex jiġi deċiż, min jikkontrolla l-entità. L-IFRS 12 josserva li entità strutturata ta' spiss ikollha wħud minn dawn li ġejjin jew kollha kemm huma: Attivitajiet ristretti; Objettiv ristrett u definit sewwa, pereżempju biex issir lokazzjoni effiċjenti fit-taxxa, jitwettqu attivitajiet ta' riċerka u żvilupp, jiġi pprovdut sors ta' kapital jew finanzjament lil entità jew jiġu pprovduti opportunitajiet ta' investiment lil investituri billi r-riskji u l-benefiċċji assoċjati mal-assi tal-entità strutturata jgħaddu għand l-investituri; Ekwità insuffiċjenti biex l-entità strutturata tkun tista' tiffinanzja l-attivitajiet tagħha mingħajr appoġġ finanzjarju subordinat; Finanzjament fil-forma ta' strumenti multipli konnessi kuntrattwalment ma' investituri li joħolqu konċentrazzjonijiet ta' kreditu jew riskji oħra (segmenti). It-terminu "entitajiet strutturati mhux konsolidati" jirreferi għall-entitajiet strutturati kollha li mhumiex ikkontrollati mill-Faċilità u jinkludi l-imgħax f'entitajiet strutturati li mhumiex konsolidati. L-IFRS 12 jiddefinixxi "interess" b'mod wiesgħa li jinkludi involviment kuntrattwali u mhux kuntrattwali li jesponi lill-entità relatriċi għall-varjabbiltà fir-redditi mill-prestazzjoni tal-entità l-oħra. Xi eżempji ta' imgħax bħal dan jinkludi ż-żamma ta' imgħax ta' ekwità u forom oħra ta' involviment pereżempju l-għoti ta' finanzjament, l-appoġġ ta' likwidità, it-titjib tal-kreditu, l-impenji u l-garanziji lill-entità l-oħra. L-IFRS 12 jistipula li entità relatriċi mhux neċessarjament għandha interess f'entità oħra minħabba relazzjoni tipika tal-klijent mal-fornitur biss. It-tabella ta' hawn taħt tiddeskrivi t-tipi ta' entitajiet strutturati li l-Faċilità ma tikkonsolidax iżda li għandha interess fihom. It-tabella ta' hawn taħt turi l-ammonti riportati ta' entitajiet strutturati mhux konsolidati fejn il-Faċilità għandha interess fid-data tar-rapportar, kif ukoll l-iskopertura massima tal-Faċilità għal telf fir-rigward ta' dawk l-entitajiet. L-iskopertura massima għat-telf tinkludi l-ammonti riportati u l-impenji mhux żborżati relatati. F'Ġunju 2013, il-Kunsill Ministerjali Konġunt AKP-UE approva l-protokoll finanzjarju l-ġdid għall-11-il Fond Ewropew għall-Iżvilupp (FEŻ), li jkopri l-perjodu 2014–2020. Giet mifthiemha dotazzjoni ta' EUR 500m għall-Faċilità ta' Investiment, l-hekk imsejjaħ "pakkett ta' finanzjament ta' impatt" jew "IFE", li jippermetti lill-faċilità tappoġġja proġetti b'potenzjal ta' impatt ta' żvilupp partikolarment għoli filwaqt li jġorru r-riskji inerenti f'investimenti bħal dawn. Dan il-pakkett se jippreżenta possibilitajiet ġodda biex tissaħħaħ il-faċilità ta' self tas-settur privat permezz ta' investimenti fl-istrumenti li ġejjin: L-IFE se tippermetti wkoll diversifikazzjoni f'setturi ġodda, bħalma huma s-saħħa u l-edukazzjoni, l-agrikoltura u s-sikurezza alimentari, u l-iżvilupp ta' strumenti ġodda u innovattivi għall-kondiviżjoni tar-riskji. Minn perspettiva finanzjarja u ta' kontabbiltà, l-IFE tifforma parti minn portafoll tal-FI u tiġi kontabilizzata fir-rapporti finanzjarji annwali globali tal-FI. It-tabella li ġejja tirrappreżenta l-ammonti rrapportati u impenjati, iżda li għadhom ma ġewx żborżati, għal kull tip ta' assi: Ma kien hemm l-ebda avveniment materjali wara l-għeluq tal-karta bilanċjali li seta' jirrikjedi divulgazzjoni jew aġġustament fir-rapporti finanzjarji tal-31 ta' Diċembru 2018. il-kontijiet annwali tat-8, tad-9, tal-10 u tal-11-il FEŻ, li jinkludu l-karta tal-bilanċ, ir-rapport tal-prestazzjoni finanzjarja, ir-rapport tal-flussi tal-flus, ir-rapport tal-bidliet fl-assi netti u r-rapport dwar l-implimentazzjoni finanzjarja għas-sena finanzjarja li ntemmet fil-31 ta' Diċembru 2018, li ġew approvati mill-Kummissjoni fis-26 ta' Ġunju 2019; Nidentifikaw u nivvalutaw ir-riskji ta' dikjarazzjoni skorretta materjali tal-kontijet tal-FEŻ u ta' nuqqas ta' konformità materjali mit-tranżazzjonijiet ta' bażi mar-rekwiżiti tal-qafas legali tal-FEŻ, sew jekk minħabba frodi u sew jekk minħabba xi żball. Aħna nfasslu u nwettqu proċeduri tal-awditjar li jirrispondu għal dawk ir-riskji, u niksbu evidenza għall-awditjar li tkun suffiċjenti u adegwata biex tipprovdi bażi għall-opinjonijiet tagħna. Każijiet ta' dikjarazzjoni skorretta materjali jew ta' nuqqas ta' konformità b'riżultat ta' frodi huma aktar diffiċli biex jinqabdu minn dawk li jkunu b'riżultat ta' żball, billi frodi tista' tinvolvi kollużjoni, falsifikazzjoni, ommissjonijiet intenzjonali, rappreżentazzjonijiet żbaljati, jew li jinqabeż il-kontroll intern. B'konsegwenza ta' dan, hemm riskju akbar li dawn il-każijiet ma jinqabdux Niksbu fehim tal-kontroll interni rilevanti għall-awditu sabiex infasslu proċeduri tal-awditjar li jkunu xierqa, iżda mhux bl-iskop li nagħtu opinjoni dwar l-effettività tal-kontroll interni Nevalwaw l-adegwatezza tal-politiki kontabilistiċi użati, ir-raġonevolezza tal-istimi kontabilistiċi u d-divulgazzjonijiet relatati li jsiru mill-maniġment Nilħqu konklużjoni dwar l-adegwatezza tal-użu mill-maniġment tal-bażi kontabilistika ta' negozju avvjat u, abbażi tal-evidenza għall-awditjar miksuba, dwar jekk tkunx teżisti inċertezza materjali minħabba avvenimenti jew kundizzjonijiet li jistgħu jixħtu dubju sinifikanti fuq il-kapaċità tal-FEŻ li jkompli bħala negozju avvjat. Jekk aħna nikkonkludu li tkun teżisti inċertezza materjali bħal din, aħna meħtieġa niġbdu l-attenzjoni, fir-rapport tagħna, għad-divulgazzjonijiet relatati fil-kontijiet tal-FEŻ jew, jekk dawn id-divulgazzjonijiet ma jkunux adegwati, nimmodifikaw l-opinjoni tagħna. Il-konklużjonijiet tagħna huma bbażati fuq l-evidenza għall-awditjar miksuba sad-data tar-rapport tagħna. Madankollu, avvenimenti jew kundizzjonijiet futuri jistgħu jwasslu biex l-entità ma tkomplix bħala negozju avvjat Nevalwaw il-preżentazzjoni, l-istruttura u l-kontenut ġenerali tal-kontijiet annwali, inklużi d-divulgazzjonijiet kollha, u nivvalutaw jekk il-kontijiet annwali jkunux jirrappreżentaw it-tranżazzjonijiet u l-avvenimenti ta' bażi b'mod ġust fil-11 ta' Lulju 2019